
Sharon Sayler are o diplomă MBA, obţinută la George Fox University, este Communications Success Strategist şi cofondatoare a Impression Engineers, o companie premiată, specializată în design şi strategie comunicaţională. Lucrează ca trainer, consiliază şi oferă servicii de coaching pentru manageri, învăţându-i cum să devină specialişti mai puternici în comunicare şi lideri mai influenţi.
Ea combină excelenta înţelegere a comunicării cu o carieră prosperă în afaceri. A lucrat ca director de comunicare în cadrul mai multor companii şi a deţinut mai multe afaceri de succes.
Sharon Sayler se numără printre asociaţii lui Michael Grinder, unul dintre specialiştii de renume în ceea ce priveşte comunicarea nonverbală. A avut un aport deosebit la mai multe cărţi ale acestuia, printre care şi Charisma: The Art of Relationships, publicată în 2004.
Limbajul corpului tău este cea de-a treia carte scrisă de Sharon. Ea este, de asemenea, autoarea volumelor Beyond Marketing: Building Relationships şi Life’s Short. Live Passionately.



SHARON SAYLER
Limbajul corpului tău

Fii un model, influenţează, inspiră încredere şi creează parteneriate durabile
Traducere din limba engleză de RĂZVAN NĂSTASE MARIUS CHITOŞCĂ
Ilustraţii de AMY RUPPEL

Cu dragoste, pentru fiii mei, Adam şi Jordan
Dedic, de asemenea, această carte numeroaselor prietenii extraordinare de care m-am bucurat până acum. Privesc înainte cu speranţă către aventura celor care vor urma.

CUVANT ÎNAINTE

De Michael Grinder

Sunt coleg cu Sharon de mai bine de zece ani. Interesul nostru comun în tot ceea ce ţine de sfera comunicării ne-a determinat să ne specializăm în domeniul interacţiunilor nonverbale dintre oameni şi din cadrul grupurilor. Am fost printre primii care au descoperit metode pentru a controla tiparele de comunicare nonverbală şi am colaborat pentru identificarea acelor strategii subtile, folosite de cei mai eficienţi specialişti în comunicare din întreaga lume.
Sharon este o punte de legătură între cercetările noastre aplicate şi public. Reuşind să transpună numeroasele idei practice într-un format uşor de aplicat, cititorii vor descoperi în fiecare capitol numeroase strategii noi şi gata de utilizare. Stilul lui Sharon de comunicare îngăduie ca numeroase concepte care altminteri ar fi rămas îngropate în cărţi scrise într-un anumit jargon să devină uşor de înţeles. În loc de studii de caz, autoarea oferă exemple relevante prin intermediul povestirilor. Lucrurile pe care se concentrează sunt clare, iar mesajele sale sunt transmise cu uşurinţă.
Şi totuşi, Sharon este mai mult decât o punte de legătură. Cartea ei este plină de concepte originale, de metode, tabele şi surse care pot inspira. Sharon a extins şi a îmbogăţit câmpul comunicării nonverbale cu tipare noi şi extrem de practice. Cei care vor avea de câştigat de pe urma acestei cărţi sunt managerii, consilierii, trainerii, profesorii - practic, oricine. Comunicarea este un lucru fascinant, misterios chiar. Surprizele neplăcute apar atunci când mesaje bine intenţionate sunt înţelese greşit. Cuvintele şi indiciile nonverbale pot transmite semnale contradictorii. Deoarece comunicarea nonverbală fie vă poate distruge, fie vă poate dezvolta cariera sau relaţiile personale, această carte este importantă. Vă poate schimba viaţa.

CUVANT ÎNAINTE

De Michael Port

N-ar fi oare extraordinar dacă toate formele noastre de comunicare ar funcţiona perfect tot timpul? Adevărul este că nu vei fi în stare să obţii procente uriaşe de reuşită. Totuşi, te poţi apropia suficient de mult. Această carte îi va ajuta pe ceilalţi să recepţioneze mesajele tale aşa cum ai dorit să fie înţelese. Sfaturile oferite de Sharon Sayler în paginile acestei cărţi m-au ajutat să îmi îmbunătăţesc abilităţile de comunicare şi, cel mai important, să îmi îndeplinesc cele mai mari obiective.
Dacă vrei să înfăptuieşti lucruri mari pe lumea asta, vei fi nevoit să îi faci şi pe alţii să îţi susţină cauza sau misiunea. Dacă vrei să conduci o echipă, va trebui să fi o sursă de inspiraţie pentru ceilalţi, astfel încât să îţi împărtăşească viziunea. Dacă vrei să îţi influenţezi copiii astfel încât visurile lor să se îndeplinească, iar viitorul să le fie încununat de succes şi fericire, trebuie să fi un model pentru ei. Dacă vrei să ai parte de o relaţie plină de dragoste şi de susţinerea partenerului, trebuie să ai curajul de a-ţi exprima sentimentele în mod sincer. Toate acestea se pot face printr-o comunicare limpede, convingătoare, captivantă.
Sunt sigur că ai auzit de vechea zicală care spune că: „Mult după ce oamenii vor uita ce ai făcut sau ce ai spus, îşi vor aminti cum i-ai făcut să se simtă. “Cred că e adevărată.
Ce spune corpul tău despre tine şi cum îi faci pe alţii să se simtă? În clipa de faţă, s-ar putea să nu ştii. Dar lucrurile se vor schimba după ce vei citi această carte. Înţeleg metodologia şi spiritul acestei cărţi. Este simplă şi directă din punct de vedere tehnic, plină de sfaturi şi exerciţii utile şi uşor de urmărit. În plus, este plină de dragoste, delicateţe şi demnitate. Sharon a reuşit să obţină ceva ce de multe ori lipseşte din cărţile de tipul „cum să… “. Ea îşi prezintă cunoştinţele în modalităţi care îi vor inspira pe alţii şi le vor da putere şi încredere. Trăieşte pentru aceste lucruri, punând teoria în practică. Ai prins ideea? Foarte bine. Acum citeşte repede cartea, astfel încât să poţi împărtăşi lumii întregi adevăratul tău mesaj.
Ridică-te, acţionează şi apreciază-te mai mult pe tine şi ceea ce ai de oferit lumii întregi. Desigur, dacă vei voi să ţi se îndeplinească visurile măreţe, va trebui ca şi alţi oameni să vrea să te sprijine. Partea bună e că, dacă vei ajunge un maestru în arta comunicării, vei primi atât de multe oferte de ajutor din partea celorlalţi, încât nici nu vei şti ce să faci cu ele. Este un sentiment foarte puternic - să ştii că oriunde te-ai întoarce vei găsi oameni dornici să te ajute să-ţi îndeplineşti visurile.
Ţinteşte sus.

MULŢUMIRI

În primul rând, vreau să le transmit multă dragoste şi apreciere lui Adam şi Jordan pentru că mi-au arătat adevăratul sens al vieţii. Cuvintele nu pot descrie cât de recunoscătoare le sunt fiilor mei, tuturor profesorilor mei de-o viaţă, mentorilor mei şi prietenilor pe care i-am întâlnit. Am fost binecuvântată cu numeroase prietenii de mare preţ şi de la fiecare dintre ele am învăţat să fiu mai mult decât fusesem înainte.
Cu multă dragoste şi recunoştinţă le mulţumesc tuturor celor care mi-au influenţat în vreun fel viaţa, nu doar celor amintiţi aici care au adus cartea la forma în care se găseşte acum, ci şi celor care m-au inspirat şi m-au încurajat astfel încât acum sunt în stare să îmi cunosc şi să îmi folosesc talentele. Când am pornit în această călătorie, habar nu aveam de cât de mulţi oameni este nevoie pentru a deveni autor. Mulţumesc tuturor; voi fi recunoscătoare pentru totdeauna.
Mulţumirile sunt prea puţine pentru a-i răsplăti pe cei care mi-au fost prieteni şi mentori vreme de mai bine de zece ani, Michael şi Gail Grinder. Îţi mulţumesc Michael Port, pentru că ai crezut în mine şi în mesajul meu cu dedicare, angajament şi mari speranţe. Îi mulţumesc redactorului meu, Dan Ambrosio, pentru răbdare, îndrumare şi spirit de echipă. Vă mulţumesc Lola Ready şi Cara Lumen, pentru că m-aţi învăţat cum să mă exprim în scris. Mulţumesc lui Amy Ruppel care a izbutit să dea viaţă cuvintelor mele prin intermediul ilustraţiilor ei creative. În plus, îi asigur de întreaga mea apreciere pe toţi eroii din viaţa mea, mult prea numeroşi pentru a fi menţionaţi, care au pierdut ore în şir citind şi oferindu-mi sfaturi, astfel încât această carte să prindă contur.

Doresc să mulţumesc din suflet pe această cale unui grup restrâns de oameni deosebiţi, care mi-au transformat viaţa într-o mare aventură: părinţilor mei, Don şi Lamae; surorilor mele, Linda şi Janene; soţilor lor, Lowell şi Michael; norei mele, Amanda. Le mulţumesc, de asemenea, celor care mi-au schimbat viaţa prin influenţa lor: Peter Bricca, Amethyst Susan Brown, Susan Byrd, Jim Dittmer, Vicki Joslyn, Megan Mekenzie, Dave Parker, Stephen Parks, Don şi Donna Pickens, Richard Quatier, Gerry Sayler, Joyce Sefton şi lui Myrtle Madsen care nu se mai află printre noi.

DESPRE ACEASTĂ CARTE

Limbajul corpului tău este mai mult decât o simplă carte, este un ghid pentru o nouă abordare a vieţii. Sper că te va ajuta să înţelegi prin câţiva paşi simpli, nonverbali, că poţi da greutate vorbelor tale şi îi poţi inspira sau influenţa pe alţii pentru a construi relaţii solide, bazate pe încredere. Fiecare interacţiune cu cineva este o formă de comunicare. Dacă deja ai avut succes în comunicare, probabil că ai folosit unele dintre tehnicile acestea în mod intuitiv. Totuşi, ia în calcul aria foarte vastă de opţiuni comportamentale pe care le vei avea la dispoziţie odată ce vei conştientiza ceea ce faci. Vei fi stăpânul propriilor mesaje şi nu invers.
Succesul tău depinde de ce vei face pentru a te pregăti pentru interacţiunea cu ceilalţi. Dezvoltarea înţelegerii mijloacelor de comunicare nonverbală îţi va permite să alegi dintr-o arie largă de acţiuni. Nu toate tehnicile funcţionează pentru oricine şi în orice situaţie, iar fiecare situaţie este diferită. Scopul meu este să îţi ofer îndeajuns de multe noi căi de a privi comunicarea, astfel încât, atunci când o abordare nu va da roade, să ai la dispoziţie destul de multe alte instrumente pentru a încerca altceva.
Avertisment: aceasta nu este o carte menită să te înveţe să citeşti limbajul corporal al altora. În schimb, este centrată pe dorinţa de a te face conştient de mesajele pe care le transmiţi prin mijloace nonverbale - iar cuvântul-cheie aici eşti tu. Desigur, numeroşi oameni sunt conştienţi că braţele încrucişate pe piept indică faptul că persoana respectivă îşi apără dintr-un motiv sau altul trunchiul, o mişcare ce poate arăta fie că individul în cauză se închide sau poate că este mai rece din fire (ori, cine ştie, că este balonat). Nu poţi şti motivul real, ci doar vei face presupuneri. Citirea rapidă a unei singure mişcări sau a unui singur gest făcut de cineva nu îţi va spune ce gândeşte, ci doar cum se simte pe moment. Dacă ai avea la dispoziţie mai multe ore pentru a observa comportamentul cuiva, s-ar putea să începi să înţelegi la ce anume se gândeşte el sau ea. Cu toate astea, în cel mai bun caz, tot o presupunere vei face, chiar dacă una mai întemeiată de această dată.
Aşadar, pe scurt, dacă vrei să citeşti minţile altora, aceasta nu e cartea potrivită pentru tine. Dar dacă doreşti să comunici limpede în timp ce eşti un model pentru alţii, atunci ai nimerit în locul potrivit. Ce faci cu corpul tău poate avea o influenţă importantă asupra felului în care alţii te percep. Odată ce vei folosi câteva dintre tehnicile descrise în această carte, nu vei mai privi comunicarea la fel ca până acum.
Metodele prezentate aici sunt uşor de folosit şi lesne de ţinut minte. Aceste tactici funcţionează de minune atunci când ştii de ce comunici. Acest de ce reprezintă intenţia comunicaţională şi emoţiile care se ascund în spatele ei. Indiciile noastre nonverbale corespund emoţiilor noastre, apoi gândurilor şi cuvintelor noastre. Dacă acest de ce nu este conştientizat, semnalele şi indiciile asociate emoţiilor pot trimite un mesaj nedorit de nervozitate, anxietate, bănuială sau chiar ambivalenţă, chiar şi atunci când foloseşti gestul potrivit. Atunci când suntem atenţi la de ce, putem foarte repede şi cu mare uşurinţă să ne adaptăm comportamentul, astfel încât să transmitem un mesaj diferit.
Exersează aceste tehnici în dorinţa de a te exprima clar şi de a făuri relaţii de afaceri de succes şi îndelungate şi vei reuşi. De ce? Pentru că toate aceste tehnici funcţionează, cu condiţia să le foloseşti. Învaţă abordările diferite, adaptează-le la situaţiile concrete prin care vei trece şi exersează în fiecare zi. Îţi vor transforma în mod radical succesul comunicaţional.
Îţi pot spune din proprie experienţă că deprinderea acestui proces mi-a schimbat viaţa. La începuturile carierei mele, luam parte la un seminar despre comunicarea nonverbală şi, deşi ştiam că lucrurile care îmi ajungeau la urechi erau importante, habar nu aveam de ce. Acum am înţeles că vorbele trainerului şi limbajul corpului său trimiteau acelaşi mesaj. El reţinuse atenţia tuturor celor 50 de persoane din public timp de mai bine de 90 de minute, până la pauza de cafea. S-a apropiat de mine şi mi-a şoptit: „Dacă ai gândi cu gura închisă, ai părea mai inteligentă. “Am fost uimită şi captivată. Şi, astfel, am început un studiu ce s-a întins pe durata a 12 ani despre ce spune corpul meu. Nu aveam habar că gura mea rămăsese larg deschisă în vreme ce ascultam uimită prelegerea. Lipsa de inteligenţă cu siguranţă nu era mesajul pe care mi-aş fi dorit să îl transmit. Pune mâna pe o oglindă şi apoi uită-te în ea, în timp ce-ţi pică maxilarul astfel încât gura îţi rămâne larg deschisă. Nu-i tocmai o privire de om deştept, nu? Odată ce am devenit conştientă de acest de ce emoţional (uimirea), mi-am modificat comportamentul.
Aceasta este numai una dintre numeroasele descoperiri pe care le vei face pe măsură ce vei explora indiciile nonverbale şi mesajele pe care acestea le transmit, parcurgând paginile acestei cărţi. Pentru timpul pe care îl vei investi în studierea şi familiarizarea cu propriile comportamente şi cu cele ale altora vei fi răsplătit printr-o comunicare mai bună şi prin relaţii de durată.

INTRODUCERE

Te-ai despărţit vreodată de o persoană, de o întâmplare sau de o situaţie, simţind un soi de confuzie, experienţa respectivă făcându-te să te simţi stânjenit şi nesigur? Nu eşti singurul. Cel mai probabil, indiciile subconştientului - acele elemente nonverbale pe care le-ai observat - nu s-au potrivit cu ceea ce ai auzit. Aşadar, cui să dai crezare, ochilor sau urechilor?
Dacă eşti asemenea celor mai mulţi dintre oameni, foarte probabil vei da crezare ochilor, mai ales dacă nu prea ai priceput cele auzite.
Cuvintele sunt doar o mică parte din comunicare. Partea cea mai importantă a acesteia o reprezintă elementele nonverbale. Ele pot efectiv să distrugă sau să producă rezultatele pe care le doreşti, de pildă, să îi însufleţească pe angajaţii tăi pentru a lucra mai bine şi mai eficient, să îi liniştească pe anumiţi clienţi supăraţi, să ajute la crearea unei baze de consumatori pe piaţă ori să fie de folos în finalizarea unor vânzări sau tranzacţii.
Ai cumpărat vreodată ceva de care nu aveai neapărat nevoie - sau care nu se afla pe lista ta de achiziţii - pentru ca apoi să te întrebi, de ce am făcut asta? Cel mai probabil, fiindcă agentul de vânzări a observat comportamente nonverbale care i-au dat de înţeles că erai interesat. Agentul de vânzări urmărea indicii precum:

una sau ambele sprâncene ridicate;
ridicare a colţurilor gurii;
înclinare uşoară într-o parte a capului;
înclinare înainte spre agentul de vânzări sau către obiectul interesului tău;
un sunet de genul umm.

Cum mai multe astfel de semnale nonverbale formează un tipar, agentul de vânzări ajungea să fie tot mai convins că mai avea nevoie doar de câteva cuvinte potrivite pentru ca: Bingo, să încheie o vânzare. Te-a citit ca pe o carte.
Ce-ar fi dacă ţi-aş spune că fiecare dintre noi se plimbă încoace şi-ncolo cu un soi de Manual de utilizare personal, pe care oricine din jur îl poate citi? Acel manual este plin de semnale nonverbale şi indicii despre cum ne vom comporta, cum dorim să se poarte alţii cu noi şi cum îi vedem pe ceilalţi şi pe noi înşine. Problema este că, mai toţi, nu ştim ce semnale şi indicii transmitem. Adeseori, nu suntem conştienţi de ce stă scris în propriul manual, dar toţi ceilalţi ştiu! Din acest motiv, de multe ori, oamenii se poartă cu noi altfel decât ne-am aştepta.
În capitolul dedicat prezentării acestei cărţi am descris pe scurt felul în care semnalele şi indiciile nonverbale pe care le trimitem în permanenţă pot adăuga greutate vorbelor noastre. Nu ar fi oare bine dacă am şti care elemente nonverbale îi pot influenţa şi motiva pe alţii în stabilirea de relaţii solide, bazate pe încredere?
Beneficiile care rezultă de pe urma alegerii comunicării nonverbale sunt clare:

Susţinerea a ceea ce spui, adăugând informaţii sau completând mesajul verbal. Un manager care face un gest de ridicare a palmei va fi mult mai credibil atunci când laudă un angajat decât altul care face un gest de coborâre a palmei, de vreme ce gestul de ridicare a palmei se potriveşte cu mesajul: Bine lucrat!
Consolidarea elementelor verbale, folosind un suport vizual pentru a sprijini mesajul. Adeseori, un mesaj trebuie să fie repetat dacă este transmis numai prin intermediul cuvintelor. Dacă te vei folosi de gesturi, pliante, flip chart-uri sau alte suporturi vizuale pentru a îţi susţine mesajul, atunci ascultătorul nu va mai depinde întru totul de tine pentru a prinde ideea. Mementourile vizuale le îngăduie ascultătorilor să asimileze informaţiile în funcţie de propria viteză de percepţie.
Scoaterea în evidenţă şi accentuarea importanţei a ceea ce se spune, fie pozitiv, fie negativ. O săritură în sus de bucurie sau un semn de salut prietenesc vor produce cu siguranţă alt răspuns decât un mers apăsat sau decât gestul de a-ţi da ochii peste cap.

Pe de altă parte, o comunicare nonverbală care contrazice vorbele tale îl poate împovăra pe ascultător cu sarcina de a pune în ordine mesaje amestecate. Să luăm, de pildă, exemplul cuiva care spune: „Sunt bine “, dar care afişază indicii nonverbale precum o respiraţie îngreunată, încleştarea maxilarului, îngustarea ochilor sau bărbia căzută. Toate aceste elemente îl fac pe ascultător să creadă că vorbitorul nu e bine deloc.
În funcţie de context, unii oameni pot transmite, de asemenea, mesaje amestecate atunci când singura formă de comunicare la îndemână este cea nonverbală. De exemplu, observi interacţiunea dintre o mamă şi copilul ei mic. Mama are sprânceana ridicată, păstrează un contact vizual direct cu copilul, are capul uşor într-o parte şi corpul uşor aplecat în faţă, înspre copil. Mama trimite un mesaj de încântare sau surpriză. Într-un context diferit, acelaşi set de atitudini comportamentale ar putea transmite mesajul: Nu, nu face asta.
Trebuie să recunoşti şi să reţii faptul că oamenii comunică pe mai multe niveluri. Fii cu băgare de seamă la semnalele tale şi observă expresiile faciale ale altora, contactul vizual, postura, poziţionarea mâinilor şi a picioarelor, întoarcerea trunchiului sau chiar cât de apropiaţi sau îndepărtaţi sunt ceilalţi când comunică. Vrei să te foloseşti de elementele nonverbale pentru a-ţi exprima sentimentele şi ceea ce gândeşti, ştiind:

intenţia pozitivă a mesajului tău;
rezultatul dorit;
contextul transmiterii mesajului;
conţinutul sau ce anume vrei să spui.

Din această carte vei învăţa ceea ce eu numesc gesturi intenţionale care, atunci când sunt alese cu grijă şi folosite în cunoştinţă de cauză, creează efectul scontat. Cele patru categorii de gesturi intenţionale sunt relaţionarea (pentru a pune într-o lumină mai clară relaţia dintre tine şi interlocutor/i, sau dintre tine şi un anumit obiect); localizarea (pentru a arăta unde anume sunt localizate unele lucruri, inclusiv idei sau concepte); învăţarea (pentru a-l instrui pe ascultător cu privire la îndeplinirea unei sarcini sau înţelegerea unui concept); şi aşteptarea sau influenţarea (pentru a-ţi arăta încrederea în propria persoană şi pentru a conduce comportamentul altora, fără ca stima lor de sine să aibă de suferit).
De vreme ce gesturile tale fizice pot modifica pe nesimţite ceea ce transmiţi, de ce să nu te foloseşti de ele pentru a-ţi transforma mesajul folosind gesturi intenţionale? Mult prea des un manager ajunge să se simtă frustrat şi apelează la impunerea unei poziţii de putere, spunând poate ceva de genul: „Eu sunt managerul şi aşa spun eu că trebuie făcut. “A arăta cu degetul în faţa cuiva nu ar trebui să fie o opţiune. Nu este nevoie să ridici glasul sau să ţipi la altcineva. Folosirea indiciilor intenţionale alături de cuvinte sporeşte şansele ca mesajul tău să fie corect înţeles de prima dată - fără a deveni frustrat şi a fi nevoit să-ţi impui punctul de vedere prin poziţia de putere pe care o ai. Fiecare conversaţie verbală sau nonverbală fie construieşte o relaţie, fie o distruge.
Suntem cu toţii conştienţi de importanţa comunicării în păstrarea legăturile personale puternice şi sănătoase. Când toată lumea vorbeşte aceeaşi limbă, ceea ce spunem poate fi un real succes. Pe oricare dintre noi interacţiunea şi îndeplinirea obiectivelor îl fac să se simtă bine. Alteori însă, rezultatul poate fi dezastruos, cu sentimente de durere, confuzie, mânie şi, mai rău, lacrimi sau relaţii de care s-a ales praful. Dacă în centrul a ceea ce spunem se află o comunicare pozitivă, bazată pe relaţii, atunci trebuie să realizăm că pentru a fi un comunicator de încredere şi influent este nevoie de o schimbare a felului în care ne privim mesajele verbale şi nonverbale.
Să luăm ca exemplu următorul scenariu. A nu ştiu câta oară Amy stă aplecată deasupra calculatorului, lucrând de zor la raportul pe care ea şi Dick ar fi trebuit să-l prezinte a doua zi comitetului director al companiei. Dick promisese că îl va termina el, dar o lăsase baltă, motivând că are de făcut cercetări. Amy era convinsă că acele cercetări nu însemnau altceva decât timp pierdut pe
Internet. De la biroul său, Dick strigă: „Hei, mi-e foame. Ce-ar fi să iei ceva de mâncare. Sunt sigur că astfel raportul ar putea fi terminat mult mai uşor. “Nici nu i-a ieşit bine vorba din gură că Amy deja ţipă: „E şi raportul tău, nu doar al meu, de ce nu lucrezi şi tu la el? Şi-n schimb, în timp ce lucrezi du-te tu să iei de mâncare, să vedem dacă-ţi convine. “Dick rămase cu gura căscată. „Era doar o sugestie “, spuse el. Foarte probabil chiar aşa stăteau lucrurile, dar ia în seamă acum ce auzise Amy fără să vadă. Dick strigase doar pentru ca Amy să-l poată auzi de la distanţă. La urechile lui Amy însă nu au ajuns decât strigătele lui Dick şi faptul că se ordona ceva. Ceea ce nu putea ea să vadă era că palma lui Dick era orientată în sus într-un gest de cerere, că avea capul aplecat discret într-o parte şi că zâmbea.
Din păcate, de prea multe ori, mesajul auzit diferă de cel trimis, mai ales atunci când la mijloc sunt şi emoţii. Felul în care fiecare persoană interpretează contextul mesajului, starea emoţională atât a vorbitorului, cât şi a ascultătorului, şi intenţiile fiecăruia schimbă percepţia asupra a cât de „bine “sau de „rău “este ceea ce se spune. După cum reiese din exemplul precedent, atât vorbitorul, cât şi ascultătorul au propriile filtre, prin intermediul cărora şterg, distorsionează sau fac generalizări cu privire la ce s-a rostit şi ce s-a auzit. Acceptarea faptului că este posibil ca mesajul original să nu fi fost recepţionat cum ţi-ai fi dorit este esenţială pentru a păstra fluenţa comunicării şi pentru a înţelege gesturile intenţionale şi influenţa elementelor nonverbale.

EXERCIŢIU.
OBSERVĂ ÎNDEAPROAPE RĂSPUNSURILE

Gândeşte-te la o conversaţie recentă pe care ai purtat-o şi în care simţeai că este important să-ţi faci înţeles punctul de vedere. Răspunsul pe care l-ai primit a fost cel dorit? Răspunsul este o reflectare a mesajului trimis. Reţine felul în care s-a desfăşurat conversaţia.

Mesajul pe care credeam că l-am trimis;
Răspunsul pe care l-am primit;
Răspunsul pe care aş fi dorit să-l primesc.

Comunicarea ta se prea poate să nu fi fost încununată de succes, deoarece nu aveai foarte limpede în minte ce voiai să spui sau pentru că elementele de comunicare nonverbală nu au fost atât de eficiente pe cât ar fi putut să fie.

Înţelegerea diferenţei dintre putere, intimidare şi influenţare

Influenţa poate fi definită drept capacitatea de a primi sprijinul altora pentru îndeplinirea unui obiectiv. În mod tradiţional, cele mai obişnuite modalităţi de influenţare sunt:

Deţinerea unui ţel comun;
Condiţionarea - dacă faci asta, eu fac aia;
Frica, iar aici nu mai e nevoie de nicio explicaţie.

Aş dori să mai adaug şi o a patra cale: oferirea de încredere celorlalţi, arătându-le că eşti pe deplin sigur de abilităţile lor. Din punct de vedere nonverbal, acest lucru se obţine prin gesturi de aşteptare şi influenţare. Adevărata putere din spatele influenţării se dezvoltă prin intermediul relaţiilor bazate pe încredere şi siguranţă. Folosirea indiciilor nonverbale ale aşteptării şi influenţării pentru a-ţi susţine mesajul le îngăduie celorlalţi să ştie că ai încredere că pot duce treaba la bun sfârşit. Diferenţele dintre influenţarea în scopul atingerii unui obiectiv şi influenţarea menită să confere încredere altora se pot suprapune - ele nu se exclud reciproc.
De fiecare dată când intri în birou, ceilalţi te pot privi într-unul dintre aceste trei moduri:

Cine eşti din punct de vedere al poziţiei pe care o ocupi (şi al puterii pe care o ai).
Cine eşti ca persoană (ca om în carne şi oase, încercat de anumite sentimente).
combinaţie între cele două (varianta ideală).

Adeseori, poziţia pe care o ocupăm ne conferă anumite puteri care pot fi folosite pentru a intimida, ori dimpotrivă, pentru a spori productivitatea. De exemplu, secretara care omite anumite informaţii foarte importante sau care pune beţe în roate unui proiect până ce trece termenul de finalizare se foloseşte de putere pentru a intimida. Cea care nu joacă decât rolul de „portar “pentru şeful ei se foloseşte de puterea pe care o are pentru a creşte productivitatea muncii.
Nu-i nimic rău în a te folosi la nevoie de putere. Cei aflaţi în poziţii de decizie se află mereu într-o asemenea situaţie. Totuşi, puterea dusă la extrem poate trece drept intimidare.
În mod similar, dacă vom opera având în vedere numai latura personală, ne va fi greu să luăm decizii, mai ales atunci când vrem să fim siguri că fiecare este mulţumit înainte de a merge mai departe, Străduieşte-te să alegi a treia variantă, o combinaţie a primelor două.

În ce fel influenţa merge mână-n mână cu oportunităţile

Pentru a avea succes - şi a juca un rol activ în construirea de relaţii solide -, este nevoie de dezvoltarea unor puternice sfere de influenţă. Împreună cu alţii poţi reuşi mult mai multe decât pe cont propriu. Dar, totuşi, pentru a putea stabili asemenea legături, ceilalţi trebuie, desigur, mai întâi să te cunoască şi să te placă. Oamenii fac afaceri cu persoane pe care le cunosc, le simpatizează şi în care au încredere şi evită să facă afaceri cu persoanele pe care nu le plac. Simplu ca bună ziua. Eşti prietenos? Te străduieşti să stabileşti legături pozitive cu alţii? Îţi iei angajamente şi le respecţi? Acestea sunt exemple de întrebări pe care oamenii şi le pun arunci când te întâlnesc.
Deseori, în mod greşit, partea emoţională a creierului este responsabilă de consemnarea primelor impresii şi de o primă judecată, punând întrebări în încercarea de a înţelege ce anume vede, aude sau simte cineva. Îţi pasă? De ce mi-ar păsa mie? Pot să am încredere în tine? Din nou acel Manual de utilizare despre care am vorbit oferă răspunsuri acestor întrebări, nu doar prin cuvintele alese, ci şi prin indicii nonverbale precum:

tonul vocii;
intensitatea sau viteza vorbirii;
respiraţie;
expresii şi gesturi;
înfăţişare;
postură şi mişcare.

Semnalele nonverbale pe care le produci sau le recepţionezi pot genera o arie variată de răspunsuri, de exemplu, curiozitate, siguranţă, încredere, interes viu, dragoste, neîncredere, apatie, teamă, mânie sau confuzie. Dacă nu cumva ai ales în mod intenţionat un anumit semnal nonverbal, de cele mai multe ori nu vei şti ce semnale sau indicii transmiţi. Alţi oameni nu vor putea niciodată să îşi explice clar de ce te plac sau nu. Întrebaţi de motiv, vor răspunde: „Pur şi simplu aşa simt. “
Îmi pare rău să ţi-o spun verde-n faţă, dar ei au găsit toate răspunsurile respective, citind Manualul tău de utilizare. Conceptul de manual despre care vorbesc explică de ce nu întotdeauna cei mai harnici sau mai competenţi dintr-un anumit mediu au şi câştig de cauză. Iar asta poate fi pentru mulţi o lecţie dură. Ştiu că te-ai străduit din răsputeri să fi luat în seamă. Ţi-ai construit un renume şi apoi ai muncit pe brânci, astfel încât să fi văzut ca un expert în ceea ce faci. Şi, după ce ai făcut totul ca la carte, nimeni nu te ia în serios. Ţi se întâmplă des să te repeţi sau să fi greşit înţeles în mod sistematic?
Neînţelegerile şi comunicarea defectuoasă sunt un lucru des întâlnit. Dar de ce se-ntâmplă asta, din moment ce oricine îşi doreşte cu atât de multă ardoare să se facă înţeles? Oare de vină să fie faptul că limbajul corpului tău transmite un alt mesaj decât crezi tu?
Ce-ar fi dacă, prin doar câteva schimbări simple, ai putea face orice comunicare mult mai eficientă? Se poate, iar această carte te va învăţa cum, folosind aptitudini bazate pe comunicarea nonverbală - pe acel limbaj nerostit. Dacă ai putea deveni un maestru al limbajului nerostit şi ţi-ai putea controla mai bine mesajul, atunci ai fi în stare să fi un model pentru alţii, să îi influenţezi şi să construieşti relaţii puternice, bazate pe încredere.
Iată cum merg lucrurile. Cu toţii răspundem semnalelor nonverbale şi indiciilor. Instinctul de a ne folosi de elementele nonverbale este adânc sădit în minţile noastre. Înţelegerea acestor comportamente nonverbale intuitive se numeşte inteligenţă emo- ţională. Alegerea intenţionată a elementelor nonverbale pentru a potenţa mesajul creşte ceea ce noi numim Coeficient de influenţă. Capacitatea de a stabili relaţii şi, în timp, puternice sfere de influenţă vine din abilitatea de a te face înţeles uşor şi repede. Semnalele nonverbale îţi dezvăluie mesajul şi emoţiile care se ascund în spatele lui într-o mult mai mare măsură decât o fac cuvintele.
Coeficientul tău de influenţă este mult mai important în dobândirea succesului decât IQ-ul tău. Nu mă înţelege greşit, nu subapreciez inteligenţa. Este foarte important să abordezi tot ceea ce întreprinzi cu mintea deschisă, dorind să-ţi sporeşti cunoştinţele cu fiecare prilej. Şi, totuşi, chiar şi cel mai deştept om din lume poate avea un succes limitat dacă nu-i va putea influenţa pe alţii, determinându-i să lucreze pentru el sau alături de el. Succesul nu se petrece în gol.
În această carte am expus o abordare pentru a controla mesajul pe care corpul tău îl transmite. Înainte de a începe, iată în cele ce urmează trei lucruri simple, de ţinut minte:

E de muncă. La început, te vei gândi la numeroase opţiuni în acelaşi timp, dar e OK. În felul acesta, înveţi ce funcţionează în cazul tău şi ce nu. Va merita să investeşti timp în asta, deoarece rezultatul final va fi capacitatea ta de a inspira, de a influenţa, de a construi încredere şi relaţii de durată.
Vei trece printr-o schimbare de perspectivă şi vei putea vedea comunicarea din trei puncte de vedere: a ta, a ascultătorului şi a observatorului. Nu-i nimic nou sub soare, serios. Pur şi simplu, vei modifica şi schimba ceea ce faci în mod intenţionat şi perspectiva ta asupra comunicării şi a ceea ce se spune cu adevărat.
Nu mai e cale de întoarcere. Mereu văd asta. E un moment revelator. În clipa în care vei folosi una dintre aceste tehnici şi vei obţine imediat efectul scontat, vei spune: „Este chiar atât de uşor? “Da, este. Odată ce vei integra aceste cunoştinţe printre celelalte abilităţi ale tale, nu vei mai privi niciodată comunicarea cu aceiaşi ochi. Cartea aceasta va schimba felul în care priveşti limbajul corpului şi comunicarea nonverbală.

Observaţii

Majoritatea capitolelor includ exemple din viaţa reală, pentru a ilustra subiectul central. Unele au legătură cu capitolele anterioare, iar altele nu. Toate detaliile personale, inclusiv numele, au fost schimbate pentru a păstra confidenţialitatea.
S-ar putea să doreşti să păstrezi răspunsurile la exerciţii pentru o trecere în revistă ulterioară. Am pregătit un material complementar intitulat What Your Body Says Action Plan (Limbajul corpului tău. Plan de acţiune) care cuprinde toate exerciţiile din această carte şi multe altele. Vizitează  pentru a-ţi descărca propriul exemplar al Planului de Acţiune, astfel încât să poţi începe chiar de azi să controlezi mesajele pe care corpul tău le transmite.
Lectura acestei cărţi îţi va fi extrem de utilă, dar, totuşi, câştigul cel mai mare stă în hotărârea ta de a pune în practică tot ce ai învăţat. Această punere în practică te va conduce către postura de lider şi vei obţine succesul comunicaţional de care ştii că eşti capabil.

CAPITOLUL 1

SEMNALELE PE CARE LE TRANSMITI

Limbajul corpului tău explică pe larg cele mai des folosite gesturi şi semnale nonverbale, care sunt uşor de reţinut şi de reprodus fără a părea fals sau forţat. Ne vom concentra mai cu seamă asupra gesturilor corporale, a contactului vizual, a indiciilor nonverbale transmise de cuvântul rostit - precum tonul, intensitatea şi viteza vocii şi respiraţia. Obiectivul este să înveţi să recunoşti comportamentele nonverbale, să ştii cum să le aplici şi să înţelegi cum îi fac pe alţii să se simtă.
Elementele nonverbale sunt o parte din tine; ele reprezintă expresia directă a gândurilor şi emoţiilor tale. Şi, totuşi, cei mai mulţi dintre oameni habar nu au de ceea ce transmit. E uşor de ştiut ce spune corpul tău, odată ce i-ai deprins limbajul. Asta înseamnă că va trebui:

Să-i studiezi mai întâi pe ceilalţi. Fii curios şi observă în ce fel te face să te simţi limbajul corpului lor, astfel încât să pricepi cel mai probabil înţeles al anumitor mişcări.
În al doilea rând, să îţi păstrezi simţul umorului în timp ce vei exersa abilităţile descrise în această carte.

Foarte probabil, îţi alegi cuvintele cu mare grijă şi explici în amănunt fiecare detaliu al unui produs sau al unei negocieri. Dar cât de des uiţi să alegi ce spune corpul tău? În timpul unei convorbiri normale de 10 minute, un vorbitor şi un ascultător transmit fiecare sute de mesaje nonverbale - ceea ce nu-i deloc puţin lucru, iar toate au potenţialul de a scoate în evidenţă un amestec de înţelesuri. Priveşte comunicare ca pe un întreg:

cuvintele pe care le spui;
mişcările pe care le faci;
cuvintele pe care le rosteşte celălalt;
mişcările pe care celălalt le face.

Comunicarea include frânturi de mesaje şi înţelesuri - atât verbale, cât şi nonverbale - care circulă constant înainte şi înapoi. În viaţă, ca şi în poker, expresia: „A fost atât de uşor de citit “înseamnă că indiciile nonverbale ale celuilalt au transmis mesaje cât se poate de limpezi.
Primele impresii au un impact foarte mare asupra felului în care relaţiile de afaceri se dezvoltă. Dacă semnalele tale nonverbale nu se potrivesc cu cuvintele pe care le spui, oamenii vor da mai des crezare celor spuse de corpul tău şi nu cuvintelor.

EXERCIŢIU.
OBSERVĂ ÎNDEAPROAPE GESTURILE

Bucură-te de o discuţie cu prietenii şi observă unele lucruri pe care le-ai făcut sau pe care se poate să le fi schiţat prin gesturi. Notează pe o foaie câteva exemple, pentru a-ţi spori abilităţile de bun observator:

cuvintele pe care le-ai spus;
mişcările pe care le-ai făcut;
cuvintele pe care ceilalţi le-au spus;
mişcările pe care ceilalţi le-au făcut.

Pe măsură ce le studiezi, începe să observi dacă nu cumva există unele gesturi sau mişcări comune. Caută apoi căi de a verifica ceea ce vezi. Îţi vei spori în mod semnificativ capacitatea de a fi un comunicator eficient, când vei deveni conştient de semnalele şi indiciile nonverbale. Tehnicile de bază pentru trimiterea de semnale şi indicii nonverbale sunt cam aceleaşi pentru toţi, indiferent de profesie. Fie că stabileşti sarcini care să fie îndeplinite de angajaţi, finalizezi o vânzare, ai un interviu de angajare excelent sau susţii prezentări în faţa unei echipe, bunele abilităţi de comunicare sunt întotdeauna un avantaj.

Elemente nonverbale bune versus rele

Comportamentele şi tiparele pe care acestea le creează nu sunt în esenţă nici bune, nici rele; sunt doar comportamente, nimic mai mult. Contextul modifică percepţia asupra a ceea ce este bine şi ce nu. În fiecare zi oscilăm într-un soi de balet între unele comportamente şi tipare care reprezintă active şi altele care ţin mai degrabă de pasive. În funcţie de context, ceva ce poate constitui un beneficiu într-o situaţie se poate transforma într-un neajuns în alte circumstanţe. Imaginează-ţi un cântar al cărui ac oscilează între beneficii, pe de o parte, şi obligaţii, pe de altă parte, iar apoi închipuie-ţi unde s-ar plasa următoarele comportamente: voce ridicată, respiraţie rapidă, ton rigid, bărbia uşor coborâtă, poziţie dreaptă, palmă orientată în jos, deget ridicat. Foarte probabil, ai plasat aceste comportamente în talerul cu „obligaţii “al cântarului, corect? Ba chiar ai putea crede despre o persoană care afişează un astfel de comportament că este supărată sau furioasă.
Dar ia în calcul şi următoarele observaţii: luate individual, majoritatea acestor comportamente nu indică furie sau supărare. Fiecare dintre ele îndeplineşte un rol şi, într-un alt context, ar putea fi folosite pentru a-i avertiza pe alţii de anumite pericole. Dacă s-ar folosi cineva de aceleaşi reacţii descrise anterior pentru a veghea asupra siguranţei noastre, le-am considera un beneficiu. Contextul în care folosim un anumit comportament îl transformă într-un ajutor sau într-un impediment. Este uşor de ales comportamentul potrivit într-un anumit context, ţinând cont de răspunsurile la următoarelor întrebări:

Ce doresc ascultătorii mei? Ce vreau eu?
Cum obţin ei ceea ce îşi doresc? Cum obţin eu ceea ce îmi doresc?
Cum putem obţine cu toţii ceea ce ne dorim, păstrând relaţia?

Obiectivul fundamental este să fie păstrată relaţia, în vreme ce fiecare obţine ce şi-a propus. Acum gândeşte-te cum ai putea face asta în cazul interacţiunilor la care iei chiar tu parte.

EXERCIŢIU.
ÎNŢELEGE DORINŢE ŞI NEVOI

Gândeşte-te la o situaţie de comunicare viitoare, în care nevoile tale s-ar putea să difere de cele ale ascultătorului. Pune în scenă printr-un joc de roluri situaţia respectivă şi răspunde la următoarele întrebări, înainte de a începe să comunici cu cealaltă persoană sau cu celelalte persoane.


Înţelegerea nevoilor tale şi ale ascultătorilor nu este un calcul matematic în care accentul cade pe valoarea fiecărui set de nevoi. Atenţia cade pe relaţie şi pe felul în care acele nevoi pot fi îndeplinite sau, dacă nu, măcar recunoscute. Pentru a putea înţelege anumite nevoi, trebuie să fi dispus să asculţi. Auzul este natural, ascultarea nu. Este nevoie de multă concentrare pentru a asculta în mod eficient. Pentru a-i încuraja pe ceilalţi să îţi dezvăluie lucruri sau pentru a le arăta că îi asculţi, aţinteşte-ţi privirea în pământ şi dă uşor din cap. Înclinarea capului este de regulă un semn care înseamnă aprobare sau transmite un mesaj de genul: „Te ascult, spune-mi mai multe… “Aprobarea din cap implică o mişcare pe verticală, înainte şi înapoi şi diferă de scuturarea din cap, dintr-o parte într-alta. Adeseori, aprobatul sau scuturatul din cap sunt gesturi pe care le facem fără să ne dăm seama. De aceea este atât de important să înţelegem ce mesaje transmite corpul nostru şi să alegem cu bună ştiinţă cele mai potrivite comportamente. Data viitoare când vei vrea să afli mai multe de la cineva, încearcă să aprobi din cap şi priveşte spre podea o vreme. Rezultatele s-ar putea să te surprindă.
Nimeni nu s-a născut un bun comunicator şi niciun rezultat al cercetărilor ştiinţifice din lume nu poate explica diferenţa dintre comunicatorii extraordinari şi cei mediocri - cu excepţia acelor comportamente deprinse, cunoscute adeseori sub numele de charismă. Comunicatorii extraordinari se folosesc în mod intenţionat de elementele nonverbale, deoarece ştiu că acestea pot face diferenţa în ceea ce priveşte felul în care sunt văzuţi de către alţii, în loc să-şi piardă timpul învăţând să descifreze limbajul corpului altor persoane, comunicatorii extraordinari se concentrează asupra felului în care limbajul corpului lor este perceput.
Ca aproape orice alt lucru de pe faţa pământului, oricine poate învăţa să folosească indiciile nonverbale pentru o comunicare bună. Există metode prin care poţi ajunge un comunicator de succes. Nu e nicio vrăjitorie la mijloc, deşi aşa pare.

CAPITOLUL 2

CUM FUNCŢIONEAZĂ SEMNALELE

De vreme ce gestul se numără printre primele noţiuni care îţi vin în mod obişnuit în minte atunci când vorbim de semnale sau indicii nonverbale, să începem de aici. Un gest reprezintă o mişcare sau o serie de mişcări folosite pentru a comunica un anumit mesaj. E o definiţie frumuşică, nu zic nu, dar ce înseamnă ea de fapt? Gesturile şi mişcările sau comportamentele nonverbale sunt parte din noi. De cele mai multe ori, mişcările vin de la sine, sunt spontane. Uneori, ele reprezintă ceea ce spunem şi alteori nu. Adeseori, afişăm emoţii sau gânduri într-o manieră nonverbală.
De dorit este să fi atent la puterea pe care o au elementele nonverbale şi să le alegi cu atenţie pe cele care pot veni în sprijinul mesajului tău. Potriveşte-ţi cuvintele cu gesturi intenţionate, acele gesturi destinate unui scop anume. Comportamentele sau mulţimile de comportamente, sau tiparele nonverbale, atunci când sunt alese cu atenţie pentru a corespunde cuvintelor, trimit către ascultător un mesaj intenţional.
În timp ce gesturile făcute cu mâna se numără printre cele mai obişnuite, orice mişcare a corpului poate fi un gest intenţional, de exemplu balansarea pe vârfurile picioarelor (nesigur sau timid), poziţia de drepţi cu ambele picioare alăturate (neutralitate, nu are nimic de spus) sau îndreptarea unuia sau a ambelor picioare către ascultător (interes faţă de el). Unele cercetări fac distincţia între gesturi şi expresii faciale; cu toate acestea, de dragul simplificării discuţiei, voi defini gesturile drept orice comportament sau mişcare corporală, şi mă refer aici inclusiv la faţă.

Gesturile intenţionate sunt un instrument foarte puternic

Cu toţii folosim gesturi. Doar că uneori nu ne pricepem foarte bine la a ne potrivi gesturile cu ce avem de spus. Gesturile intenţionale vin să sprijine mesajul şi menţin trează atenţia ascultătorului. Ele pot, de asemenea, crea un răspuns emoţional atât din partea ta, cât şi a ascultătorului. Ataşamentul emoţional faţă de mesaj determină felul în care ascultătorul va răspunde.
Răspunsul la gesturi, mai ales, zâmbete şi la alte expresii faciale emoţionale, este instinctiv şi răspândit în numeroase culturi. Cu toate că membrii tuturor culturilor răspund la elementele nonverbale, nu toată lumea o face în acelaşi fel şi nici nu consideră că acestea ar avea acelaşi înţeles. De exemplu, în America de Nord, gestul de unire a degetului mare cu cel arătător pentru a forma un cerc înseamnă OK, totul este în regulă. În Japonia, înseamnă bani, iar în Franţa zero, gol. În Brazilia şi Rusia, poate fi văzut ca un gest obscen. Din pricina acestor diferenţe dintre culturi, vom stărui doar asupra acelor gesturi care în mai toate culturile trimit acelaşi mesaj intenţional. Dacă participi la numeroase afaceri internaţionale, ar fi o idee bună să studiezi mai în amănunt ce este şi ce nu este acceptabil în diferite ţări sau culturi. Când ai îndoieli sau pur şi simplu nu înţelegi ceea ce vezi, întreabă. S-ar putea să fi surprins de răspuns.
Observă cultura locală în diverse companii, precum şi în diferite ţări. Fiecare cultură organizaţională, profesie sau grup are propriile gesturi nonverbale, precum şi un jargon specific. Este imposibil să le cunoşti şi să scrii despre absolut toate. Totuşi, privind cu atenţie cele patru feluri principale de gesturi din Limbajul corpului tău, vei face paşi importanţi înspre a fi sigur că te-ai făcut înţeles. Cele patru categorii de gesturi intenţionate sunt:

Relaţionarea
Localizarea
Învăţarea
Aşteptarea

Există nenumărate gesturi care pot fi folosite pentru a exprima elemente cuprinse în aceste patru categorii. Aşadar, cel mai bine este să le înveţi, să le exersezi şi să le adaptezi pe cele de bază. Cea mai bună cale de a învăţa mai multe despre gesturi şi înţelesurile lor este să exersezi câte unul în fiecare zi şi să observi felul în care reacţionează ceilalţi. Cele prezentate aici sunt combinate, pentru a alcătui tipare, aşa că poţi de asemenea exersa câte un tipar nou în fiecare săptămână. Exemplele din această carte arată felul în care gesturile intenţionate pot spori înţelesul a ceea ce spui sau pot înlesni comunicarea. Gesturile pot fi folosite pentru a înlocui cuvintele rostite sau alături de ele. Ne folosim de gesturile intenţionate pentru a accentua părţile importante ale mesajului nostru. Acest lucru îi este de folos ascultătorului pentru a şti când trebuie să fie mai atent. La urma urmei, tuturor ne mai fuge mintea, nimeni nu poate fi perfect atent tot timpul. Ideal ar fi să îl ajuţi pe ascultător oricum îţi va fi cu putinţă, indicându-i punctele-cheie pe care tu vrei ca el să şi le amintească. Orice gest intenţionat are două părţi:

Mişcarea în sine.
Coordonarea în timp a gestului respectiv.
La rândul ei, coordonarea cuprinde trei elemente:

Când se petrece gestul (ce cuvânt sau ce frază însoţeşte).
Timpul necesar efectuării gestului (câtă vreme durează un anumit gest).
Intensitatea gestului (mai aproape sau mai departe de corp, într-o postură relaxată sau încordată, cu o mână sau cu două).

Când şi cum se produce un gest

În mod obişnuit, creierul transmite corpului tău gesturi în acelaşi timp cu formularea cuvintelor pe care vrei să le spui. Atunci când eşti la început şi te străduieşti să înveţi cum să foloseşti gesturi intenţionate, creierul formulează mai întâi cuvintele şi abia apoi le potriveşte cu gestul. Drept urmare, s-ar putea să nu ai o coordonare prea bună, deoarece cuvintele şi gesturile nu se produc simultan.
Când eşti la început în folosirea gesturilor intenţionate, este important să ştii dinainte ce ai de spus. Coordonarea gesturilor tale este o abilitate fundamentală, pe care trebuie să o exersezi.
Evită mişcările aleatorii. De vreme ce gesturile îşi pierd din eficienţă în lipsa unei bune sincronizări cu mesajul verbal, vei dori să le coordonezi cu cuvintele pe care încerci să le scoţi în evidenţă. Alege cuvintele-cheie sau frazele pe care vrei să le accentuezi, pornind de la răspunsurile întrebărilor din Capitolul 1:

Ce doresc ceilalţi?
Ce doresc eu?
Cum obţin ei ceea ce îşi doresc?
Cum obţin eu ceea ce îmi doresc?
Cum pot obţine ambele părţi ceea ce îşi doresc, păstrând relaţia?

Deşi s-ar putea să ţi pară se că sunt multe informaţii de ţinut minte, pe măsură ce vei exersa şi vei lucra cu exemple, vei vedea cât de uşor este totul de fapt. Reîmprospătează-i ascultătorului tău memoria de lungă durată printr-o atentă coordonare a gesturilor tale, astfel încât să concorde cu cele mai importante părţi ale mesajului tău. Cu cât vei folosi mai frecvent gesturi intenţionate, cu atât acestea vor deveni o parte obişnuită a comportamentelor tale nonverbale. De exemplu, să spunem că tocmai începi întâlnirea lunară cu echipa pe care o conduci, trecând în revistă agenda.
În această frază, cinci subiecte principale este formula care trebuie scoasă în evidenţă printr-un gest corespunzător. Foloseşte unul pe care publicul îl cunoaşte deja pentru a spori claritatea mesajului şi a detensiona atmosfera. De vreme ce îţi doreşti ca ascultătorii tăi să reţină ideea de cinci, ridică braţul pentru a imita vechiul semnal de indicare a unui viraj la dreapta. Apoi, printr-un alt gest, scoate în evidenţă fraza: În primul rând, trebuie să vorbim despre raportul de vânzări. (Gestul anterior se schimbă într-altul, pentru a indica ideea de prim subiect de discuţie, ridicând unul dintre cele cinci degete.) În al doilea rând, vom revizui bugetele. (Indică acest lucru printr-un al doilea deget ridicat.) Şi tot aşa.
Gesturile adaugă un soi de memento vizual, care adeseori îţi este de folos pentru a nu mai fi nevoie să te repeţi. Un efect secundar curios al număratului în mod nonverbal este acela că publicul îşi va aminti care deget se referă la raportul de vânzări şi care la revizuirea bugetului. Deseori ascultătorii vor folosi exact aceleaşi degete atunci când vor transmite altora mesajul.
Folosirea unor gesturi intenţionate, precum număratul pentru a scoate în evidenţă subiectele importante, funcţionează în cazul unor audienţe mari, al unor grupuri mai mici (de opt persoane sau mai puţin) sau chiar şi în comunicarea de la om la om. Ar fi bine să reduci intensitatea gestului atunci când vorbeşti cu opt sau mai puţine persoane. Pentru asta nu e nevoie decât să faci gestul mai puţin amplu sau mai aproape de corpul tău. De exemplu, când spui: „În cadrul întâlnirii noastre de azi vom discuta despre cinci subiecte principale“, nu este nevoie de gestul mai amplu de ridicare a braţului. Ridică doar mâna îndoind cotul, în mod asemănător cu semnul făcut cu mâna de o prinţesă. (Număratul pe degete poate fi păstrat.)

EXERCIŢIU.
EXERSEAZĂ COORDONAREA GESTURILOR

Coordonarea este foarte importantă atunci când foloseşti gesturi intenţionate. Scopul tău este ca, de dragul eleganţei, elementele verbale şi cele nonverbale să se potrivească. Asigură-te că exersezi acest lucru şi fii atent la reacţii. Deşi majoritatea oamenilor sunt indulgenţi, când exersezi coordonarea perfectă nu te folosi de bunăvoinţa lor drept scuză pentru bâlbâielile care ar putea ţine de coordonare. Vei descoperi de ce este bine ca oamenii să nu ştie de ce le place să te asculte; ei doar ştiu că le place pentru că eşti uşor de înţeles.

Cât timp să menţii gestul

Pe măsură ce întrebuinţarea gesturilor intenţionate devine firească, poţi trece la fineţuri, precum durata de menţinere a gestului. Acest lucru variază în funcţie de intenţia gestului. Pentru a înţelege ce durată este potrivită pentru un anumit gest, să trecem din nou în revistă felul în care este transmis un mesaj verbal.
Un mesaj verbal are două părţi: cuvintele rostite şi pauza de tăcere dintre segmente, propoziţii şi gânduri. Pauza de tăcere îi permite vorbitorului să respire. O pauză de tăcere însoţită de gestică îi oferă vorbitorului oportunitatea de a respira, dar şi de a sublinia elemente-cheie ale mesajului. Menţinerea gestului (fără să te mişti) pe durata întregii pauze permite minţii ascultătorului să reacţioneze, să simtă, să interpreteze şi să asimileze mesajul, ceea ce adaugă mai mult impact mesajului verbal. Ascultătorul are o oportunitate excelentă de a asimila mesajul în timpul pauzei vorbitorului. Cei din public nu sunt interesaţi să perceapă ceea ce ar putea pierde în acel timp. O pauză însoţită de gesturi îi permite ascultătorului să perceapă tot mesajul, să înţeleagă, să facă legături şi să aşeze mesajul la locul potrivit în memoria sa. Schimbă gestul doar atunci când începi din nou să vorbeşti.

„Dar staţi, nu am terminat…” Cum să asociezi două idei în mod nonverbal

Încheierea cu acelaşi gest şi păstrarea lui pe întreaga pauză leagă ce s-a spus de ce vei spune în continuare. Să luăm un exemplu. Christine este inteligentă, educată şi se descurcă de minune la locul de muncă. Este prietenoasă, plăcută de ceilalţi şi relaţionează uşor cu clienţii şi colegii. Dar are adesea sentimentul că nu este luată în serios, chiar dacă foloseşte gesturi intenţionate în timp ce vorbeşte. Christine susţine că de fiecare dată când încearcă să vină cu idei de valoare la vreo întrunire, ceilalţi nu o lasă să termine ce are de spus. De fiecare dată când se opreşte să respire, ceilalţi intervin şi vorbesc peste ea. De ce? Pentru că, în timp ce vorbeşte, Christine face un gest intenţionat şi apoi lasă imediat mâna jos, atunci când se opreşte să respire. Prin încheierea gestului, ea trimite un mesaj neintenţionat: „Am terminat ce am avut de spus. “
O neînţelegere des întâlnită se produce atunci când vorbitorul nu menţine gestul pe întreaga pauză. Adesea, gesturile vorbitorului se pierd atunci când el termină de vorbit, anunţându-l pe ascultător: „Am terminat. “Păstrarea unui gest intenţionat chiar şi în pauză arată că nu ai terminat de vorbit. Procedând astfel, transmiţi faptul că mai urmează şi altceva. Păstrarea unui gest în aer menţine atenţia audienţei.
Modifică gestul sau fă o mişcare numai atunci când eşti pe punctul de a rosti următoarele cuvinte, dacă vrei să reţii atenţia publicului sau să faci o legătură între ce ai spus şi ceea ce urmează să zici. Această abilitate de tipul: „Dar staţi, nu am terminat “nu foloseşte doar gestul pentru a transmite mesajul de aşteptare. Mai degrabă, acest obiectiv se atinge prin coordonare şi prin nemişcarea gestului pe parcursul întregii pauze. Păstrarea unei pauze tăcute, dublate de un anumit gest, cu o secundă sau două mai mult decât în mod normal creşte anticiparea şi interesul pentru ce va urma. Ai grijă deci să nu renunţi prea devreme la gest. Încheierea unui gest poate fi la fel de dramatică precum relaxarea mâinilor şi plesnirea lor zgomotoasă peste coapse sau la fel de subtilă ca strângerea degetelor în palmă, ca şi când ai mulge o vacă. Mişcarea sau schimbarea gestului pe parcursul unei pauze semnalează faptul că ai încheiat un mesaj. Aşadar, pentru a ţine atenţia publicului trează, menţine gestul.
O astfel de pauză dublată de un gest trimite de asemenea mesajul că legi ultimul lucru pe care l-ai spus de următorul pe care îl vei rosti. De ce ai face asta? Deoarece memoria pe termen scurt este limitată pentru cei mai mulţi dintre oameni şi e greu să îţi aminteşti tot ce se spune pe parcursul unei întâlniri. Gesturile intenţionate ţin la un loc mesajul, atât din punct de vedere verbal, cât şi în memoria ascultătorului. Studiile arată că majoritatea oamenilor îşi pot aminti între cinci şi nouă calupuri de informaţie pe termen scurt. Există un temei pentru care numerele de telefon au doar şapte cifre. Când alături concepte asemănătoare sau părţi dintr-un mesaj, memoria pe termen scurt le plasează în acelaşi calup informaţional. De exemplu, mesajul următor reuneşte un compliment personal cu privire la talentele individuale cu o cerere de cooperare.

Cum să separi nonverbal doua idei

Când vrei să desparţi două idei sau fraze, nu ai altceva de făcut decât să încetezi ultimul gest schiţat atunci când începi pauza. O îmbunătăţire a acestei tehnici constă în mişcarea corpului pe timpul pauzei. Fie că îţi schimbi poziţia pe scaun sau te plimbi pe scenă, schimbarea locului va conduce la o întrerupere între ceea ce s-a spus şi ceea ce urmează să se spună.
De ce ai vrea să separi cele două concepte? Acest lucru este de dorit atunci când vei face trecerea de la ceva negativ, precum vânzări jalnice sau bugete limitate în acest an, la ceva pozitiv, ca de exemplu talentele personale şi oportunităţile de care se poate bucura echipa. De pildă, să spunem că te afli într-o întâlnire şi trebuie să explici de ce bugetul pe noul an va fi unul mic, dar vrei totuşi ca echipa să rămână unită şi să lucreze la noul proiect.
Renunţarea la un anumit gest între două afirmaţii, întreruperea contactului vizual prin îndreptarea privirii către podea şi mişcarea pentru a schimba poziţia produc o curioasă amnezie în mintea ascultătorului cu privire la ceea ce tu tocmai ai spus. Întreruperea acţiunii şi deplasarea ta înspre un alt loc indică faptul că următorul lucru pe care îl vei spune va fi diferit. Acest lucru este util de reţinut, mai ales atunci când vrei să comunici nişte veşti proaste sau pentru momentele în care comiţi un pas greşit verbal.





Un exemplu des întâlnit de pas greşit verbal este acela în care vorbitorul îşi începe discursul cu o glumă care nu este gustată de public. Rareori este o bună idee să începi o prezentare printr-o glumă, dar să zicem că aşa s-a întâmplat; ce te faci când ai de-a face cu tăcerea publicului? Planul A: deplasează-te câţiva paşi mai încolo în tăcere, privind în podea. Odată ajuns în noul loc, schimbă-ţi semnalele nonverbale: ridică bărbia, iniţiază contactul vizual cu publicul şi zâmbeşte. Observă apoi reacţia celor din public. Intreabă-te: respiră uşor, zâmbesc, par să se simtă în largul lor? Dacă răspunsul este pozitiv, vezi-ţi mai departe de prezentare, ca şi cum nimic nu s-ar fi întâmplat.
Planul B: dacă oamenii din public respiră agitat, îşi aruncă priviri unii altora, par să fie şocaţi sau confuzi, ai face bine să întorci foaia, pentru că altminteri eşti într-o mare belea. Pentru început, continuă să respiri relaxat. Deplasează-te. Foloseşte-ţi braţul aflat mai aproape de locul „contaminat “de gluma răsuflată sau de neînţelegere. Fă un semn înspre public cu palma mâinii de-a curmezişul şi apoi mişcă-ţi braţul înapoi către vechea poziţie. În timp ce îţi mişti braţul, întoarce antebraţul astfel încât palma ta să fie îndreptată în jos. Pentru a menţine atenţia publicului îndreptată spre locul pe care-l ţinteşti, priveşte-ţi degetul mare. Cei din public îţi vor urmări privirea înainte de a-ţi urmări gestul. Continuă să priveşti înspre degetul tău mare pe măsură ce îţi mişti braţul în direcţia fostului loc în care te-ai aflat. Continuând să-ţi priveşti mâna scutură din cap a dezaprobare de câteva ori, în tăcere. Fără să-ţi iei privirea de la mână, lasă să-ţi scape în jos atât braţul cât şi capul, astfel încât în acelaşi timp şi degetele şi ochii tăi vor arăta înspre podea. Deplasează-te în tăcere din acel loc, ridică-ţi capul şi zâmbeşte. Continuă ca şi cum nimic nu s-ar fi întâmplat. Nu trebuie să spui nimic. Scuturatul din cap a dezaprobare a şters totul cu buretele.










Dacă nimic nu are efect şi crezi că publicul doreşte să discute despre cele ce tocmai s-au petrecut, glumeşte pe seama ta la persoana a treia, ca şi cum nu ţi-ar veni să crezi că persoana de pe scenă a spus ceea ce tocmai a spus. Odată ajuns în noua poziţie, foloseşte o voce prietenoasă şi spune ceva de genul: „Nu-mi vine să cred că tipul ăla şi-a început discursul cu o glumă. “Acest procedeu se numeşte repunere în context. Repunerea în context păstrează conţinutul iniţial, dar ajută publicul să privească informaţiile anterioare dintr-o perspectivă mai optimistă, cu mintea deschisă. După repunerea în context, priveşte în jos, îndreaptă-te către un alt loc în tăcere, ridică-ţi bărbia astfel încât să restabileşti contactul vizual cu publicul, zâmbeşte şi ia-o de la capăt.
Adeseori, elementele nonverbale sunt mai importante decât cele verbale. Privitul în jos şi mersul întrerup cursul acţiunii şi oferă răgaz, astfel încât orice fel de disconfort să dispară. Cine ar fi crezut că în acest fel, privind în jos şi mişcându-te, îi poţi produce ascultătorului o stare de amnezie temporară? Iar mişcarea te ajută şi pe tine să îţi revii.
Aceste trei concepte - coordonarea, asocierea şi disocierea - sunt simple şi totuşi profunde. Vei vedea, pe măsură ce vei continua să citeşti, că mai sunt fineţuri care pot fi adăugate la arsenalul tău de tehnici pentru a-ţi îmbunătăţi abilităţile. Pentru moment, fii consecvent în timp ce exersezi. Lipsa de consecvenţă îi face pe oameni confuzi. Cunoaşterea perfectă a mesajului pe care vrei să-l transmiţi înainte de a începe îţi îngăduie să reglezi cu atenţie gesturile pe care le faci şi să creezi asocieri sau disocieri cu privire la mesajul tău. Aceste tehnici simple îţi permit să fi pe aceeaşi lungime de undă cu mesajul tău şi vor juca un rol covârşitor în câştigarea încrederii ascultătorilor. Încrederea este elementul esenţial în clădirea relaţiilor de durată.

CAPITOLUL 3

GESTURI DE RELAŢIONARE

Gesturile de relaţionare implică o mai mare flexibilitate decât gesturile de localizare, învăţare sau aşteptare. Cele mai obişnuite gesturi de relaţionare într-un cadru de afaceri sunt cele făcute cu mâinile; de exemplu, palma orientată în sus, palma orientată în jos şi palma de-a curmezişul. Un gest cu palma sau palmele în sus este interpretat drept prietenos, deoarece indică faptul că vorbitorul este deschis la sugestii şi/sau caută informaţii. Poate că ai observat că, atunci când pune întrebări, un vorbitor face adeseori câte un semn cu palma orientată în sus către interlocutor. Acest lucru îi face pe alţii să creadă că ei sunt în centrul atenţiei. Dacă între vorbitor şi ascultător există deja o relaţie solidă, palma orientată în sus poate de asemenea să însemne că ascultătorul este solicitat să facă un anumit lucru sau să răspundă într-un anume fel.
Toate gesturile trebuie să fie privite în context. O palmă orientată în sus poate face pe cineva să se simtă bine, apreciat, ascultat sau încurajat, în vreme ce o palmă orientată în jos poate pune punct comunicării bilaterale şi adeseori îi face pe ceilalţi să se simtă ca şi cum vocea nu le este auzită. Un gest cu palma orientată în jos indică faptul că transmiţi informaţii sau că un subiect este foarte serios şi/sau nu este loc pentru discuţii. Gestul



Cu palma orientată de-a curmezişul înseamnă că se discută ceva serios sau că eşti neutru într-o anumită problemă.
Există o preferinţă de gen în ceea ce priveşte gestul cu palma orientată de-a curmezişul, care este, pe undeva, o medie între deschiderea gestului cu palma orientată în sus şi sentimentul de închidere produs de gestul cu palma orientată în jos. Femeile din societăţile vestice rareori folosesc gestul cu palma orientată în jos. Când o femeie foloseşte gestul cu palma de-a curmezişul, de obicei, vrea să spună acelaşi lucru ca şi un bărbat care face gestul orientării palmei în jos - însemnând că se vorbeşte despre ceva serios sau că nu este loc pentru discuţii. Dacă vrei să arăţi că un lucru este serios sau delicat şi că asupra acelui lucru nu se poate negocia, foloseşte gestul cu palmele orientate în jos. Acesta poate fi interpretat drept un semn prietenos, dar serios, dacă este însoţit de un zâmbet sau dacă se menţine un contact vizual confortabil. Cu toate acestea, în funcţie de context, poate fi înţeles şi drept un gest de putere.
Atât gesturile pozitive, cât şi cele negative pot fi folosite pentru a construi sau a strica o relaţie, în funcţie de context sau de intenţia ta. Uneori, un lider foloseşte un gest cu palma orientată în jos pentru a spune: „M-am hotărât deja “şi e în regulă. Un gest negativ de relaţionare nu este neapărat ceva rău, pur şi simplu este opusul unuia pozitiv. Alte gesturi de relaţionare sunt înclinarea capului, strângerea de mână, îndreptarea vârfurilor picioarelor către ascultător şi, desigur, zâmbetul. Toate acestea vin în mod firesc şi sunt uşor de folosit. Gesturile cu mâna ar trebui să fie făcute uşor, dar fără ezitare, fluent.

EXERCIŢIU.
EXERSEAZĂ GESTURI DE RELAŢIONARE

Încearcă următorul lucru: ţine-ţi antebraţul paralel cu podeaua, aproape de talie. Într-o mişcare continuă şi controlată îndepărtează-ţi mâna şi braţul de talie pentru a forma un unghi de 90 de grade, după care apropi-o din nou de talie. Calm şi uşor, e simplu ca bună ziua. Acest gest pozitiv de relaţionare pare natural şi stimulează latura personală a unei relaţii. Încearcă-l cu palma deschisă orientată în sus, apoi cu palma deschisă orientată de-a curmezişul, apoi cu palma deschisă orientată în jos. Observă cum te face să te simţi fiecare dintre poziţii. Cere unui prieten să facă acelaşi exerciţiu. Gestul prietenului tău ar trebui să fie făcut înspre tine în acelaşi mod. Observă cum te face să te simţi fiecare poziţie în parte. Intreabă-ţi prietenul cum l-au făcut pe el să se simtă.
Amplitudinea unui gest cu mâna este determinată de mărimea grupului de ascultători şi de contextul în care cineva se adresează acelui grup. Gesturile făcute cu două mâini sunt mai expresive decât gesturile făcute cu o singură mână. Atât în cazul gesturilor făcute cu o mână, cât şi al celor cu două mâini, cu cât cotul este mai drept, cu atât accentuarea este mai puternică. Gesturile făcute cu o singură mână sunt mai potrivite în relaţiile directe, de la om la om, atunci când cei doi parteneri stau pe scaun sau în cazul interacţiunii cu grupuri mici, de cel mult opt persoane. Gesturile încep în mod obişnuit din zona cotului şi implică o mişcare lină, confortabilă, a antebraţului. Gesturile cu două mâini pot începe din dreptul umărului şi implică folosirea întregului braţ şi a mâinii pentru a amplifica proporţiile gestului prin poziţionarea braţului, astfel încât să pară că „zboară “din umăr. Folosirea ambelor mâini pentru a gesticula oferă o mai bună vizibilitate în cazul unor grupuri mai mari.
A utiliza gesturile intenţionate nu înseamnă a părea regizat, fals sau forţat. Scopul acestora este să vină în sprijinul intenţiei mesajului. De exemplu, dacă ai de transmis veşti bune, fă semne înainte şi înapoi între tine şi ascultător (i) cu palma deschisă, orientată în sus. Veştile bune se pot referi la orice nu este negativ, inclusiv o afirmaţie neutră, de genul: „Vremea e bună. “Pe de altă parte, veşti bune ar putea fi: „Şeful a apreciat în mod deosebit raportul pe care l-am scris împreună. “Foloseşte un gest cu palma deschisă, orientată în sus, atât în cazul vremii bune, cât şi al raportului.
În cazul lui Herb, barman la un restaurant local, oamenii aşteaptă adesea în speranţa eliberării unui loc la bar, deşi sunt destule mese goale. În plus, tipul obţine mai multe bacşişuri decât oricare alt chelner. Întrebat de secretul deţinerii atâtor clienţi fideli, Herb afirmă că se străduieşte să-i facă pe toţi cei care-i ies în cale să se simtă bine în propria piele. Cei din conducerea localului şi angajaţii l-au urmărit zile în şir, dar niciodată nu l-au văzut sau l-au auzit spunând sau făcând ceva neobişnuit. Nu făcea altceva decât să vorbească despre vreme sau despre nişte ştiri pozitive apărute în ziarele locale din acea zi. Au încercat şi alţii să facă acelaşi lucru, dar fără succes. În cele din urmă, Herb şi-a dezvăluit secretul. De fiecare dată când rostea ceva pozitiv despre subiectul discutat, făcea un gest înspre ascultător cu mâna orientată în sus, după care spre el însuşi.
Aşadar, stabilea o legătură între el, ascultător şi mesajul pozitiv prin intermediul unor gesturi de relaţionare. Începe cu o afirmaţie care include un cuvânt pozitiv, precum: „Ce minunată zi! “.
Aminteşte-ţi că gesturile intenţionate accentuează cuvinte sau subiecte importante. Cuvântul-cheie în exemplul anterior este minunat. Herb gesticulează înspre ascultător, în timp ce rosteşte cuvântul pozitiv, atribuind astfel interlocutorului său calităţile cuvântului minunat. Întorcând gestul înspre el însuşi în timp ce sfârşeşte de pronunţat cuvântul minunat, el îi transmite interlocutorului faptul că ascultătorul, Herb şi termenul minunat sunt reunite la un loc. Această tehnică este folosită eficient în timpul introducerilor, pentru a produce o primă impresie pozitivă.
Pentru a arăta un grad mai mare de interes, poţi perfecţiona un gest pozitiv de relaţionare, astfel încât să le dai de înţeles altora că îi simpatizezi, eşti interesat de discuţie sau vrei să fi inclus într-un grup, aplecându-te uşor înspre ei sau înspre obiectul interesului tău.
Mişcarea de aplecare măreşte gradul de implicare într-o relaţie. Interesul tău poate fi afişat prin gradul de aplecare şi locul în care îţi plasezi corpul: într-o parte sau faţă în faţă. Poziţia faţă în faţă expune întregul corp, plasându-l într-o poziţie vulnerabilă. Această 

poziţie indică un grad ridicat de interes şi un sentiment de siguranţă. În mod evident, nu te poţi apleca prea mult fără a cădea peste interlocutor, totuşi, o uşoară aprobare din cap transmite mesajul: „Ascult cu interes “, în vreme ce un şi mai mare interes poate rezulta dintr-o înclinare din talie sau din glezne. Mişcarea trebuie să fie discretă şi delicată, nu un plonjon înainte. Mereu trebuie respectate zonele de confort ale altora şi spaţiul personal.
Cu cât este mai mare audienţa, cu atât mai amplu ar trebui să fie gestul şi cu atât mai mult ar trebui să zăboveşti asupra cuvintelor pozitive. Pentru grupuri mari, poţi începe gestul de la nivelul umerilor.Există câteva gesturi cu mâna, care nu construiesc relaţii, ci, dimpotrivă, pot chiar dăuna interacţiunilor cu alte persoane. Recomand din suflet tuturor să se ferească de gestul cu degetul arătător drept care se mişcă înainte şi înapoi, asemănător unui pui care ciuguleşte grăunţe. Gestul poate fi interpretat
drept un atac personal, mai cu seamă, atunci când se discută aspecte negative.
O variantă a gestului cu degetul arătător este ceea ce eu numesc „turla aţintită spre ascultător “. Este o extensie a gestului mai general numit de mine „turlă “. Acesta, a se utiliza fără să arăţi cu degetul înspre cineva, cel mai adesea, denotă un mesaj de genul: „Sunt un expert “sau „Mă mulţumesc cu ceea ce ştiu deja. “ „Turla aţintită spre ascultător “reprezintă practic acelaşi gest, numai că degetele, în loc să arate în sus precum turla unei biserici, sunt îndreptate înspre interlocutor. Deşi acest gest este folosit pentru transmiterea de informaţii, adeseori, prin intermediul lui, nu se reuşeşte trimiterea mesajului dorit. În schimb, transmite ideea: „Sunt un expert şi vreau să ştii că eu ştiu cel mai bine ce şi cum. “Pentru a crea un gest de tip „turlă “împreu- nează-ţi mâinile fără să îţi atingi palmele, cu degetele mari ridicate şi degetele îndreptate în faţă. Atinge doar vârfurile degetelor. Palmele nu trebuie să se atingă, iar vârfurile degetelor ar trebui să fie îndreptate către audienţă. Adeseori, vorbitorul mişcă gestul acesta în timpul elementelor-cheie pe care le transmite. Degetele îndreptate înspre public împreună cu mişcarea coordonată perfect cu elementele-cheie ale discursului îl lovesc pe ascultător, acesta recepţionând direct fiecare frântură de informaţie rostită de vorbitor. Dacă foloseşti gestul în timp ce expui veşti proaste, înseamnă că pui pe seama publicului diferite părţi ale veştilor proaste. Dacă vei da vina pe ascultător pentru diferite lucruri negative, mai cu seamă, folosind gestul de tip „turlă “, cu siguranţă nu te vei face prea plăcut.
Ai mare grijă încotro ţinteşti sau spre cine îndrepţi gesturile. Nu numai că îi vei face pe cei din public să se simtă prost, îndreptând



Către ei vârfurile degetelor şi transmiţându-le cuvinte negative, ci, mai mult, ei te vor asocia şi pe tine cu vorbele negative. Dacă nu ai grijă, ei vor vedea în tine ceva negativ şi o parte a problemei.

Cum te asociezi cu un mesaj

Pentru a te asocia mesajului tău, începe cu palmele aşezate pe piept. Dacă vrei să sporeşti intensitatea emoţională a mesajului, începe cu palmele aşezate deasupra inimii. Apoi desfă ambele braţe înspre public, cu palmele orientate în sus în vreme ce rosteşti cuvintele cu care vrei să te asociezi. În timp ce închei afirmaţia, împreunează-ţi din nou braţele pentru a-ţi acoperi din nou pieptul (sau inima).
De exemplu, toată lumea adoră noua declaraţie de principii a companiei. Îţi doreşti ca publicul să vadă în tine o parte a acelui sentiment pozitiv generat de companie şi de noua ei misiune.
Dacă îţi doreşti cu adevărat să te ataşezi de aspectele pozitive ale unui mesaj, foloseşte un obiect care simbolizează pozitivul, şi ţine-l strâns la piept în timp ce gesticulezi, sau creează un înlocuitor vizual pentru mesaj. Politica şi religia merg cot la cot, gândeşte-te de exemplu la preoţii care apar la TV. Te-ai întrebat vreodată de ce gesticulează înspre cer şi apoi din nou către ei sau de ce ţin atât de strâns icoane la piept? În mod nonverbal, ei reuşesc să îşi solidifice poziţia, locurile şi mementourile vizuale în mintea ascultătorului. E foarte lesne ca din neglijenţă să te asociezi cu un mesaj. Să ai întotdeauna mare grijă la tiparele de legătură vizuală şi asigură-te că este vorba de un mesaj cu care vrei să fi asociat.

Cum să creezi un înlocuitor vizual

De vreme ce este atât de uşor să fi asociat cu un mesaj sau altul, ce se întâmplă dacă ai veşti proaste, dar nu vrei ca persoana ta să rămână legată de ele? Mai grav, cum reuşeşti să te debarasezi de un mesaj cu care ai fost asociat fără voia ta? O posibilitate de a te detaşa este să foloseşti un obiect sau o locaţie fantomă drept înlocuitor vizual pentru a păstra veştile (de obicei proaste) şi să-ţi îndrepţi gesturile înspre acesta. Acesta devine astfel purtătorul veştilor proaste. Vorbeşte despre acest înlocuitor vizual la persoana a treia, de exemplu: „Pe panou veţi vedea… “
Deşi mulţi pretind că nu ar trebui să tragem în mesager, cu toţii facem asta, într-o măsură mai mare sau mai mică. Aminteşte-ţi, dacă discuţi despre un subiect negativ, gesturile de relaţionare dintre tine şi ascultător vor plasa negativitatea fie asupra ta, fie asupra ascultătorului. Foarte probabil, nu vei vrea să fi cunoscut drept cel ce aduce veşti neplăcute sau proaste. Obiectivul tău este să transferi tot ce este negativ asupra unui obiect sau înlocuitor vizual. Ai grijă să nu foloseşti gesturi de relaţionare între un înlocuitor vizual negativ şi persoana ta sau a ascultătorului, încheie gesticularea către înlocuitor, lăsându-ţi braţul să cadă drept în jos. O îmbunătăţire elegantă a acestei tehnici ar însemna să îţi laşi capul să cadă şi să priveşti în jos înspre braţul pe care l-ai lăsat la rândul lui să cadă în acelaşi timp, în acest fel reuşind să te deconectezi atât din punct de vedere al contactului vizual, cât şi al gestului de înlocuitor.
De cele mai multe ori, o echipă de vânzări nu se va simţi motivată să facă treabă mai bună dacă vorbe precum dezamăgitor (vânzări dezamăgitoare) sau foarte slab (profiturile sunt foarte slabe) sunt atribuite echipei şi nu înlocuitorului vizual. Să spunem că ai de prezentat un raport de vânzări dezamăgitor, profituri mici, dar toate acestea să vină împreună cu veşti optimiste cu privire la vânzările prognozate, despre care se spune că vor creşte.
Plasează orice veste care nu este pozitivă într-o poziţie care nu are de-a face nici cu tine, nici cu ascultătorii tăi. Îndreaptă-ţi gesturile într-altă parte şi nu uita de context şi intenţie. Lucrurile merg mult mai bine, se creează relaţii de valoare 

şi alţii sunt încurajaţi prin plasarea într-o manieră nonverbală a unor cuvinte pozitive asupra oamenilor şi a altora negative asupra unor locuri sau obiecte. Iată un scenariu: trebuie să prezinţi în faţa consiliului director un raport în care sunt înfăţişate datele potrivit cărora profiturile au scăzut simţitor. Desigur, ultimul lucru pe care ţi l-ai dori ar fi ca membrii consiliului director să considere că tu eşti cauza veştilor proaste.
Dacă nu eşti sigur de felul în care va primi publicul anumite veşti, precum raportul pe care l-ai scris, şi nu poţi crea un înlocuitor vizual mai mare pentru veştile proaste, ţine raportul într-o parte şi foloseşte cuvinte precum „în acest raport scrie că “în loc de „raportul meu “. Folosirea unei exprimări la persoana a treia îndreaptă elementele negative înspre obiect şi nu stabileşte o legătură între acestea şi persoana ta. Odată ce şeful va anunţa că apreciază în mod deosebit raportul, strânge-l la piept plin de entuziasm şi asumă-ţi-l.
Orice element poate constitui un înlocuitor vizual. Un desen, cuvintele scrise pe un panou, o prezentare pe calculator, un flu- turaş, o locaţie fantomă sau chiar o poveste care zugrăveşte un tablou pe care ascultătorii să şi-l poată aminti vizual. Iar acest înlocuitor poate reţine orice reprezintă subiectul discuţiei tale, indiferent dacă e vorba de elemente bune sau rele.
Deşi elemente ajutătoare precum panourile sau posterurile pot părea uşor demodate, vă încurajez din suflet să folosiţi mementouri vizuale de acest gen. Pot fi pregătite dinainte sau se pot scrie pe loc şi vor stabili o înregistrare vizuală permanentă ce poate fi ţinută minte, fapt care dă un pic de avânt memoriei pe termen lung. Când susţii o prezentare care se întinde pe mai multe pagini, plasează paginile pe care vrei să şi le amintească publicul prin cameră. (Dacă întâlnirea se întinde pe două zile sau mai mult, păstrează fiecare înlocuitor vizual exact în acelaşi loc.) Un beneficiu în plus al panourilor şi posterelor este că pot fi atârnate apoi în birou sau fotografiate şi date mai departe şi altora. Când susţin prezentări, fotografiez afişele care au rezultat în urma evenimentului respectiv şi le postez pe un blog, astfel încât participanţii să aibă ulterior o referinţă.
Poţi utiliza de asemenea un model de prezentare pe calculator ca înlocuitor vizual important. În vreme ce acesta se poate dovedi de folos în cazul unor ştiri care trebuie redate cât mai precis, precum grafice şi hărţi, nu este o soluţie prea bună pentru memoria pe termen lung, ba chiar poate distrage atenţia dacă nu se procedează corect. Te poate chiar înlocui şi deveni vedeta evenimentului. Folosind o astfel de prezentare, există riscul să te transformi într-un soi de coloană sonoră pentru prezentare.
Dacă sunt folosite cum se cuvine, materialele scrise se pot dovedi instrumente de mare preţ. Ajută la înţelegerea unor informaţii mai detaliate sau mai complicate. Totuşi, ele pot reprezenta şi o formă de distragere a atenţiei. Iată câteva ponturi pentru a minimaliza acest efect secundar nedorit:

Ţine în mână la începutul prezentării materialul scris şi in- formează-ţi ascultătorii că fiecare dintre ei va primi un exemplar la final.
Dacă este nevoie de materiale scrise pe parcursul întâlnirii, distribuie-le pe bucăţi în fiecare moment în care este nevoie de acest lucru, pentru a păstra atenţia publicului orientată asupra sarcinii respective.
Dacă foloseşti un caiet, fă o legendă pe culori a secţiunilor şi prezint-o înainte de a începe. Când vine vremea să analizezi o anumită secţiune, prezintă culoarea corespunzătoare.
Include spaţii pentru notiţe sau spaţii albe ce pot fi completate. Unora dintre cei din public le place să-şi pună la treabă „muşchii memoriei “, completând spaţii albe.
Când daţi indicaţii verbale cu privire la folosirea materialelor scrise, folosiţi abia la sfârşit cuvinte care să pună audienţa în mişcare. „Răspunsurile se găsesc la pagina 12 “este de preferat în loc de: „La pagina 12 se găsesc răspunsurile. “De îndată ce publicul va auzi pagina 12, cei mai mulţi vor începe să se mişte, frunzărind prin materiale, şi nu te vor mai asculta.

După cum am amintit anterior, un înlocuitor vizual nu trebuie să fie neapărat un obiect fizic. Poate fi construit prin intermediul gesturilor şi al cuvintelor. Dacă reuşeşti să creezi o imagine mentală sau o locaţie fantomă, alţii vor crede că este real. Pentru a face asta, gândeşte ca un mim. Gesticulează înspre locul respectiv ca şi cum acel lucru despre care îi vorbeşti publicului chiar s-ar afla acolo. (O explicaţie mai detaliată a acestui procedeu se regăseşte în Capitolul 4, secţiunea intitulată „Cum să creezi o locaţie fantomă “.)
Uneori o poveste şi/sau o metaforă alăturată unor gesturi intenţionate ar putea fi mai eficiente decât un înlocuitor vizual, atunci când sunt prezentate publicului elemente pozitive. Poveştile pot oferi sens şi pot pune în context lumea în care trăim, oferind o nouă perspectivă asupra realităţii. De pildă, să analizăm enunţul: „Războinicii curajoşi au mărşăluit pe munte pentru a privi răsăritul extraordinar. “Dacă gesticulezi înspre public în timp ce spui cuvintele curajoşi şi extraordinar, interlocutorii vor înţelege că tu pe ei îi numeşti curajoşi şi extraordinari.
Fie că este vorba de metafore sau de realitate, afirmă cu tărie şi arată-le celor din public faptul că îi apreciezi şi că îţi pasă de sentimentele lor. Implică-te; trebuie să te ataşezi de mesaj pentru ca şi publicul să se ataşeze de el. Dacă nu reuşeşti să faci acest lucru, atunci analizează încă o dată intenţia şi emoţiile care se ascund în spatele mesajului. Un client mi-a spus o dată: „Cui îi pasă de toate astea? Oare n-ar trebui ca ei să fie convinşi că îi simpatizez? “De ce ar trebui să ştie asta? Dacă vrei să laşi o impresie de durată, fă astfel încât ascultătorii tăi să se simtă încrezători în forţele proprii, capabili, dar mai cu seamă să se simtă bine, atât în relaţia cu ei înşişi, cât şi cu tine.

CAPITOLUL 4

GESTURI DE LOCALIZARE

Probabil, ai observat deja în ce fel gesturile intenţionate se leagă, se suprapun sau se sprijină reciproc. În capitolul precedent, publicul rămăsese încrezător în forţele proprii, capabil şi simţindu-se bine. Ai învăţat să creezi un înlocuitor vizual pentru a distrage atenţia audienţei înspre noua locaţie. Locaţiile ne îngăduie să păstrăm şi să dezvoltăm sentimentele pozitive, rezultate în urma gesturilor de relaţionare. În cele ce urmează vom duce mai departe conceptul, pentru a înţelege în ce mod putem păstra acele sentimente pozitive chiar şi atunci când informaţiile pe care trebuie să le comunicăm nu sunt tocmai grozave, prin înţelegerea conceptului de locaţii fantomă. Există patru direcţii în care pot fi îndreptate gesturile de localizare:

Înspre tine însuţi (pozitiv).
Înspre ascultător (pozitiv).
În vecinătatea apropiată - lângă tine, spre podea sau spre un element vizual, un panou de exemplu (negativ).
Dincolo de vecinătatea imediată - pe fereastră, spre colţul cel mai îndepărtat, undeva cât mai departe (negativ).

Fiecare dintre aceste patru poziţii se poate dovedi utilă când există un context sau o intenţie.

Cum să foloseşti poziţiile

Când vine vorba de a discuta cu alţii, poziţiile sunt după cum urmează: tu eşti una dintre ele, ascultătorul alta şi mai sunt alte două neutre, în vecinătatea apropiată sau dincolo de ea. Cât de des va fi cu putinţă, vei dori să asociezi veştile bune poziţiilor reprezentate de persoana ta şi de ascultător. Acest lucru va spori sentimentele pozitive de relaţionare şi de legătură. Asociază elementele negative cu tine sau cu ascultător numai atunci când ai un motiv serios sau te regăseşti într-un anumit context.
Gândeşte-te bine la posibilele urmări înainte de a asocia unei persoane un element negativ. Odată ce numele unei persoane este asociat cu un element negativ, dacă situaţia rămâne nerezolvată, se poate să apară un sentiment de disconfort, atât pentru persoana în cauză, cât şi pentru cei care au fost martori la momentul respectiv. Nevoia de a găsi o rezolvare poate conduce la un sentiment de presiune emoţională pentru persoana respectivă şi/sau martori, care se vor simţi îndemnaţi să acţioneze. De asemenea, se poate ajunge la resentimente, ranchiună şi durere.
De exemplu, dacă gesticulezi înspre o persoană atunci când eşti supărat sau furios, în mod nonverbal transferi acele sentimente şi acţiuni persoanei respective. Încearcă să îţi aminteşti un moment când un prieten ţi-a povestit ceva neplăcut ce i se întâmplase şi a ţintit gesturile sale de exprimare a supărării înspre tine. Acele sentimente negative ţi-au fost atribuite în mod nonverbal - deşi, foarte probabil, prietenul tău nu a dorit asta.
Gândeşte-te cât de des se întâmplă acest lucru într-o relaţie, de exemplu, când te plângi şefului sau unui coleg şi apoi te întrebi de ce se crispează când te văd. La rândul său, ascultătorul se întreabă de ce se simte aşa de prost când tu ai terminat de vorbit. Tu te simţi mult mai bine pentru că ţi-ai luat o piatră de pe inimă, dar i-ai dat-o de fapt celuilalt. Gândeşte-te la implicaţiile transmiterii sentimentelor negative prin intermediul gesturilor către o persoană dragă (şi ne mai întrebăm de ce nu se bucură mereu să ne vadă în fiecare seară, când ne întoarcem de la serviciu).
Atributele negative au un efect mai profund în memoria de scurtă durată decât cele pozitive. Memoria înmagazinează repede atributele pozitive pentru că ele sunt complete. Nu mai e nimic de rezolvat sau de elucidat în cazul lor. Totuşi, lucrul cu mesajele negative nu este prea uşor pentru memoria de scurtă durată. Este necesară o clarificare - un mesaj pozitiv sau cel puţin o lecţie învăţată înainte ca memoria să stocheze mesajul negativ şi să meargă mai departe.
Consideră-ţi propria persoană ca fiind o locaţie, iar ascultătorul o alta şi premeditează posibile spaţii alternative într-o zonă mai mare, în care să gesticulezi când faci referire la veşti negative sau proaste. Alegerea poziţiei unui gest din timp este importantă pentru că emoţiile negative au capacitatea de a contamina lucrurile şi oamenii cu care vin în contact. Atribuie sentimente negative unui înlocuitor vizual sau unei locaţii fantomă (neutre) pe cât de des posibil. O poziţie din imediata vecinătate creează un sentiment de presiune şi un impact emoţional mai mare decât o zonă îndepărtată. Este mult mai uşor să decontaminezi sau să ignori o locaţie fantomă, decât să faci acest lucru cu tine sau cu cealaltă persoană.

Cum să creezi o poziţie fantoma

O poziţie fantomă este înlocuitorul vizual perfect pentru elementele negative. Poziţiile fantomă sunt zone neutre, care pot fi localizate cu uşurinţă şi de care atât tu, cât şi ascultătorii tăi vă veţi putea disocia cu uşurinţă. Încearcă să gândeşti ca un mim atunci când alegi o poziţie fantomă. Cum procedează un mim atunci când te face să crezi că se află îndărătul unui zid? Dă de înţeles că există un zid prin gesturi exagerate. Exact acelaşi concept funcţionează şi în cazul de faţă. Pe măsură ce începi să vorbeşti despre un lucru care nu prezintă un înlocuitor vizual pentru ascultător, gesticulează înspre o locaţie prestabilită, fie lângă tine, în spatele tău, într-un colţ sau chiar afară, pe fereastră. Aminteşte-ţi: cu cât un lucru rămâne mai aproape de tine sau de ascultător, cu atât mai mare va fi ataşamentul emoţional şi presiunea de a rezolva mai repede situaţia.
Dacă vei acţiona ca şi cum un obiect sau un concept fantomă chiar s-ar afla acolo, într-o anumită locaţie, alţii vor fi convinşi la rândul lor de asta. Este un fenomen foarte bizar. Poţi ataşa orice doreşti unei anumite poziţii, inclusiv un concept abstract cum sunt veştile proaste. Deşi ascultătorii nu pot vedea un obiect sau un concept efectiv, cum ar fi veştile proaste adunate grămadă într-un colţ, vor crede că el se află acolo, dacă vei repeta în mod consecvent că aşa stau lucrurile. Cheia în cazul de faţă este menţinerea aceleiaşi locaţii şi aceleiaşi maniere de a gesticula înspre elementul plasat acolo, mai cu seamă dacă este vorba de veşti negative.

Cum să asociezi elemente negative cu o anumită poziţie

Ai grijă ca poziţia iniţială a prezentării să rămână necontaminată. Aminteşte-ţi să faci gesturi cu mâna ori de câte ori doreşti să plasezi în poziţii fantomă subiecte care ar putea fi controversate. De exemplu, secţiunea de întrebări şi răspunsuri (Q&A) ai atribuit-o colţului din dreapta al încăperii prin gesturi anterioare făcute cu mâna, în timp ce spuneai că vei accepta întrebări şi vei oferi răspunsuri la sfârşitul prezentării. Îndreaptă-te înspre poziţie respectivă înainte de a răspunde la vreo întrebare. Deşi poate părea că secţiunea de întrebări şi răspunsuri face parte din prezentarea iniţială, nu ar fi deloc greu să fi surprins de o întrebare şi să te laşi purtat pe o altă pistă, care să te îndepărteze de mesajul iniţial.
Prin păstrarea intactă a poziţiei prezentării iniţiale, nu tu, ci înlocuitorul vizual sau poziţia fantomă vor fi personajele negative. Desigur, nu vrei să anunţi în mod public audienţa că le vei da veşti proaste într-un anume loc din cameră. Aşa ceva ar fi ciudat şi nefiresc. Pentru a stabili o poziţie pentru comunicarea veştilor proaste, mai întâi trebuie să dai de înţeles în mod nonverbal că te vei folosi de anumite spaţii. Poţi face acest lucru, începând prezentarea în spaţiul iniţial cu o frază de genul: „Bine aţi venit şi mulţumesc pentru prezenţă. Subiectul de astăzi este… “Fă câţiva paşi înspre spaţiul prestabilit, în care vei comunica veştile proaste. Făcând un 

gest înspre noul spaţiu, începe să explici de ce te mişti. De exemplu: „Înainte de a începe, vom trece în revistă raportul dezamăgitor de vânzări. “Odată ajuns în noua poziţie, unde ideal este să fi aşezat deja un înlocuitor vizual, un panou de exemplu, poţi comunica veştile proaste.
Alege un spaţiu pentru comunicarea veştilor proaste spre care nu te-ai îndrepta în mod obişnuit pe parcursul prezentării, ca de pildă capătul cel mai îndepărtat al podiumului, un colţ, fundul unei încăperi sau chiar partea opusă panoului. După ce vei comunica veştile proaste, vei dori să te disociezi de locaţia acestora, îţi aminteşti modalitatea nonverbală de a disocia două idei? Poţi face acelaşi lucru şi cu o poziţie, pur şi simplu, coborându-ţi capul şi ochii şi renunţând la ultimul gest, în timp ce începi să faci o pauză şi să te deplasezi în tăcere spre alt loc. Indiferent dacă îţi schimbi poziţia pe scaun sau te îndrepţi spre celălalt capăt al podiumului, tăcerea, renunţarea la ultimul gest şi schimbarea poziţiei vor contribui la trasarea unei linii de demarcaţie între cea din urmă propoziţie rostită şi ceea ce urmează să spui. Dacă te afli în imposibilitatea de a te deplasa, modificarea unor elemente nonverbale, de exemplu scoaterea ochelarilor, va îndeplini aceeaşi funcţie. Schimbarea poziţiei sau a elementelor nonverbale lasă veştile proaste acolo, în urmă.
Atribuirea unei poziţii fantomă unui anumit subiect, mai cu seamă unul neplăcut pentru majoritatea oamenilor, funcţionează datorită felului în care lucrează memoria noastră. Ai intrat vreodată într-o cameră şi te-ai întrebat pentru ce ai venit, pentru tehnic ca apoi să te întorci în locul iniţial şi să-ţi aminteşti imediat exact pentru ce ai mers în cealaltă încăpere? Mementoul vizual al primei camere a ajutat la deblocarea memoriei. Elementele vizuale, locaţia şi memoria sunt strâns legate. De exemplu, atunci când conduc, numeroşi oameni derulează în minte filmul deplasării şi al direcţiei în care trebuie să o apuce, de exemplu: „Fă dreapta în dreptul stejarului mare. “Au ataşat direcţiei anumite mementouri vizuale ale locaţiei.
În exemplul pomenit în Capitolul 3, Gesturi de relaţionare, atunci când trebuie să prezinţi veştile proaste (vânzări dezamăgitoare şi scăderea marjelor de profit) împreună cu altele pozitive (vânzările se preconizează că vor creşte), cel dintâi gest pe care îl faci este să îţi plasezi palma de-a curmezişul, indicând undeva departe - dincolo de ascultător - acolo unde s-au petrecut vânzările dezamăgitoare. Astfel, dezamăgirea este atribuită unui loc din afara imediatei tale vecinătăţi. După cum probabil intuieşti, cu cât alegi un spaţiu mai îndepărtat, cu atât este mai mică presiunea resimţită de public de a acţiona cu privire la veştile proaste. 


Lăsând la o parte politica, gândeşte-te la reportajele despre război ale posturilor TV, pentru a înţelege conceptele de poziţionare, presiune şi ataşament emoţional. Chiar dacă auzi despre un război, tot o realitate îndepărtată rămâne. Elementele vizuale de la televizor sunt cele care produc senzaţia de presiune, de ataşament emoţional şi care stimulează memoria.
Să spunem că vrei ca publicul să cunoască faptele, dar să nu simtă presiunea emoţională de a rezolva elementele negative. Plasează-le deci pe acestea cât mai departe.
Dacă, pe de altă parte, vei dori să produci emoţii puternice şi să încurajezi publicul să simtă durerea, te poţi folosi de gesturi pentru a plasa veştile proaste înaintea audienţei. Totuşi, în mod normal nu recomand acest gest. Nu vei fi un erou, odată ce vei crea o emoţie puternică printr-o astfel de mişcare. Dacă totuşi vei alege această soluţie, hotărârea ta nu ar trebui să se bazeze pe ceea ce simţi tu, ci mai degrabă pe ceea ce are nevoie publicul. Această tehnică este folosită deseori atunci când grupul nu funcţionează deloc ca o echipă, iar vorbitorul a hotărât să schimbe foaia, trecând de la simpla conducere şi coordonare a grupului la dorinţa de a-i disciplina pe cei care-l alcătuiesc.
Pentru a reuşi cu succes să-i faci pe cei din public să simtă durerea, dar să menţină ulterior relaţii bune, trebuie să respiri încet şi relaxat în timp ce păstrezi contactul vizual, clipind cât mai rar. Odată ce tiparul de comportament nonverbal este stabilit şi eşti ascultat, renunţă la gest, fă o pauză, respiră şi, în tăcere, deplasează-te imediat din locul respectiv, deoarece acum este contaminat de veştile proaste şi de gestul de putere făcut. Aminteşte-ţi că ai plasat veştile proaste undeva între tine şi public. În timp ce te deplasezi, priveşte în jos, păstrează tăcerea şi continuă să respiri adânc şi încet. După ce vei ajunge în noul spaţiu, ridică-ţi privirea, restabileşte contactul vizual, rămâi tăcut o clipă şi ia-o de la capăt cu noi elemente nonverbale. Dacă alegi această metodă, oferă o soluţie sau o abordare pozitivă, astfel încât să fi văzut drept parte a soluţiei, nu a problemei.
Exemplu. (Respiră adânc). „Din nefericire, trebuie să raportăm vânzări dezamăgitoare… (Începe să indici cu braţele înspre locul veştilor proaste. Nu face ca acest gest să pară că vine dinspre talia sau pieptul tău. Ridică ambele braţe în sus, cu palmele orientate de-a curmezişul, indicând înspre public.) în acest sezon. Profiturile au scăzut foarte mult. “Pe măsură ce îţi modifici gestul, roteşte braţele din umăr astfel încât palmele să-ţi fie orientate în jos. Îndreaptă gestul către spaţiul dintre tine şi public. Rămâi aşa şi fă o pauză un pic mai lungă decât în mod obişnuit, în timp ce continui să respiri încet. În timp ce îţi laşi braţele să cadă, priveşte în jos. Nu întoarce gestul înspre tine, spre piept sau coapse. Continuă să priveşti în jos în timp ce te deplasezi în tăcere spre o altă locaţie. Mesajul pe care l-ai transmis este: „Oameni buni, m-aţi dezamăgit. “

Cum să eviţi contaminarea mesajului

Nu contamina mesajul, nici pe tine, pe ceilalţi oameni sau anumite locaţii din încăpere. Odată ce ai atribuit subiecte diferitelor poziţionări, ţine minte unde se află. Alege locurile spre care să te îndrepţi în funcţie de cât de sensibil este subiectul discutat şi de felul în care te deplasezi în mod normal atunci când vorbeşti. De pildă, cei mai mulţi vorbitori dreptaci au tendinţa de a se deplasa mai degrabă spre dreapta decât spre stânga. Ar trebui să aleagă un spaţiu pentru comunicarea veştilor proaste plasat la stânga, deoarece probabilitatea deplasării accidentale într-acolo este mai redusă. Veştile rele călătoresc şi este posibil ca în mod nonverbal să fie atrase dintr-o anumită poziţie înspre alte zone din încăpere. S-ar putea ca acest lucru să sune neobişnuit, dar chiar se întâmplă şi, pe undeva, se aseamănă cu momentele în care îţi rămâne lipită de talpa pantofului hârtie igienică.
Contaminarea se produce atunci când elementele negative nu rămân în locul pe care l-ai ales pentru ele. Lasă elementele negative acolo unde le-ai aşezat prin coborârea gestului precedent indicând spre podea şi evitarea întoarcerii gestului înspre trunchiul tău.
Schimbarea locului şi lăsarea în urmă a veştilor proaste reprezintă planul A, atunci când vrei să disociezi şi să decontaminezi o parte a mesajului de cea precedentă. Utilizarea mai multor spaţii este o alegere proactivă, care funcţionează bine atunci când încerci să eviţi contaminarea locaţiei iniţiale. Cu toate acestea, schimbarea tăcută a locului funcţionează doar pentru a separa două părţi din memoria ascultătorului atunci când şocul este unul de mică amploare, de exemplu, atunci când doreşti să faci uitată o glumă care nu a prins sau să treci peste un răspuns nemulţumitor pe care l-ai dat într-o problemă controversată.
Pentru şocuri mai mari, sporeşte diferenţierea prin schimbarea locului împreună cu cele mai multe dintre elementele nonverbale odată cu ajungerea în noul spaţiu. De exemplu, atunci când comunicai veştile proaste, te uitai înspre înlocuitorul vizual sau spre un anumit loc, de aceea, odată ajuns în noua poziţie, priveşte mai des înspre public. Dacă vocea ta era înceată şi monotonă, fă-o rapidă şi cu variaţii de tonalitate. Dacă până atunci greutatea ta era distribuită în mod egal pe cele două picioare, plaseaz-o mai mult pe unul dintre şolduri (este o postură mai relaxată).
În Capitolul 2, Cum funcţionează semnalele, am învăţat cum să creăm încredere, în vreme ce în Capitolul 3, Gesturi de relaţionare, am învăţat cum să-i facem pe cei din public să se simtă bine, încrezători în forţele proprii şi capabili. Spaţiile şi poziţiile continuă construcţia nonverbală, pornind de la aceste elemente de raportare, şi aduc în plus conceptul de siguranţă. Pentru a avea parte de o comunicare deschisă şi onestă, oamenii trebuie să se simtă în siguranţă. Prin alegerea sistematică a altor spaţii, poţi evita să fi văzut drept purtător al veştilor proaste şi să strângi în jurul tău situaţii nedorite. În schimb, se produce o atmosferă potrivită pentru ca mesajul tău să fie recepţionat aşa cum îţi doreşti să fie recepţionat. Folosirea spaţiilor le îngăduie oamenilor să ştie la ce să se aştepte. Dacă vor şti la ce să se aştepte, se vor simţi mai în siguranţă.

CAPITOLUL 5

GESTURI DE ÎNVĂŢARE

Oamenilor le face mare plăcere să înveţe de la alţi oameni. La fel ca şi în cazul gesturilor de localizare, gesturile care învaţă folosesc concepte mimate. Aceste secvenţe de mişcări nonverbale spun o poveste sau prezintă pas cu pas indicaţii şi sunt folosite cel mai adesea drept răspunsuri la întrebări de tipul ce, cum, cât de mult şi unde. Gesturile care învaţă nu au de-a face cu cât de bună este reprezentarea ta. Ele ţin mai degrabă de cât de în largul lor se simt cei mai mulţi dintre oameni cu învăţarea vizuală. Atenţia se îndreaptă acolo unde este direcţionată. Cheia gesturilor de învăţare de succes este capacitatea de a ţine ochii celor din public îndreptaţi în direcţia în care doreşti. Dacă tu nu priveşti încotro vrei ca ascultătorii tăi să privească, nici ei nu se vor uita într-acolo.
Gesturile care învaţă au darul de a simplifica mesajul şi-l fac pe vorbitor să se concentreze asupra detaliilor. Mişcările coerente şi logice sunt o parte esenţială în facilitarea învăţării şi în stimularea memoriei, prin direcţionarea atentă a ochilor ascultătorilor. Există două abilităţi fundamentale când vine vorba despre gesturile care învaţă:

Trebuie să priveşti acolo unde vrei ca publicul să privească. Ascultătorii îţi urmează privirea înainte de a-ţi urma gesturile. Ochii ascultătorilor vor privi spre mâna ta numai dacă şi ochii tăi vor privi spre mâna ta. Contactul vizual direcţionat al ascultătorului trebuie să fie la unison cu gesturile mâinii. Acest lucru se poate îndeplini foarte uşor, privindu-ţi degetul mare în timp ce faci gestul cu pricina.
Trebuie să existe un temei logic în spatele tuturor gesturilor. De exemplu, într-o serie de gesturi care explică felul în care manipulezi o cutie, fiecare gest seamănă cu ţinerea în braţe a unei cutii destul de mari ca dimensiune şi greutate. Dacă adaugi la cutie un mâner, viitoarele gesturi trebuie să ţină cont şi de mâner.

Utilizează gesturi simple şi familiare

Când pentru a învăţa ne folosim doar de cuvinte, trebuie să ne asigurăm că publicul va fi foarte atent la tot ceea ce spunem. Prin folosirea gesturilor atunci când dăm indicaţii sau vrem să le predăm altora ceva, audienţa devine mai puţin dependentă de partea verbală a prezentării. Mementoul vizual creat de gesturi îi permite ascultătorului accesul la două căi prin care să îşi poată aminti lucrurile esenţiale: auditiv şi vizual. Astfel, creşte probabilitatea unei memorări precise.
Prin gesturile care învaţă se poate preda orice, chiar şi un comportament corespunzător. Dacă vrei ca ascultătorii să ridice mâna înainte de a formula o întrebare, învaţă-i în mod nonverbal că ridicarea mâinilor face parte din protocol. În timp ce pui întrebări, ridică-ţi braţul şi foarte uşor mişcă mâna înainte şi înapoi în vreme ce întrebi ceva de genul: „Cine este dintr-un alt oraş? “
Unul dintre cele mai obişnuite gesturi de învăţare este ridicarea unei mâini şi număratul pe degete. Multora dintre noi acest gest le este cunoscut încă din copilărie. Recent, am participat la un eveniment care s-a desfăşurat cu casa închisă, unde tânăra gazdă s-a suit pe masă şi a început să strige la noi indicaţii despre cum să luăm parte la eveniment. Ea a indicat patru puncte principale: a ridicat degetul arătător pentru a rosti primul punct, apoi şi-a lăsat braţul să cadă pe coapsă. Şi-a ridicat din nou degetul arătător enunţând cel de-al doilea punct, după care din nou şi-a lăsat braţul să cadă pe coapsă şi tot aşa. Din punct de vedere nonverbal, nu a fost tocmai elegant. Ar fi fost o strategie mult mai eficientă dacă şi-ar fi ţinut braţul neclintit, ridicând în schimb pe rând câte un deget pentru a corespunde cu numărătoarea verbală. Dar, cu toate acestea, chiar dacă gestul nu a părut foarte delicat, tehnica a funcţionat. Audienţa a prins ideea. De ce? Era un gest de învăţare, pe care toată lumea îl cunoştea. Priveşte atunci când foloseşti gesturi spre alte indicii sau semnale care deja au înţelesul pe care îl cauţi.
Să analizăm un alt scenariu obişnuit când vine vorba de o prezentare în faţa unei echipe. De exemplu, treaba ta este să explici pas cu pas sarcina pe care cei din echipă o au de îndeplinit cu o cutie.
Este nevoie de o serie de gesturi efectuate urmând un tipar logic, pentru ca ascultătorul să vadă o sarcină descompusă în mai multe secvenţe. Se presupune că mişcările ar trebui să se facă de la stânga la dreapta, la fel cum citim în engleză. Cei mai mulţi dintre oameni gesticulează de la stânga la dreapta din punctul lor de vedere, ceea ce are noimă din perspectiva lor, pentru că vine cumva firesc. Totuşi, pentru ascultător nu pare firesc, pentru că el vede secvenţa de gesturi mişcându-se de la dreapta la stânga. Pentru a demonstra şi susţine ce ai de spus, de dorit ar fi să foloseşti o serie de gesturi care încep din dreapta şi continuă spre stânga ta. De ce? Dacă stai faţă în faţă cu ascultătorul, aşa cum este cazul în cele mai multe prezentări, eşti imaginea în oglindă a acestuia. Din punct de vedere al clarităţii comunicării, nu contează ce e mai uşor pentru prezentator, ci ceea ce este mai rapid şi mai uşor de înţeles pentru ascultător.
Când am discutat despre gesturi de relaţionare, ai învăţat cum să asociezi două idei menţinând gestul pe toată durata pauzei. De asemenea, te poţi folosi de gesturi pentru a reuni obiecte fantomă, ca de pildă cutia şi mânerul cu manual de utilizare. Pentru a continua exemplificarea, să ne amintim că i-am lăsat pe cei din echipă cu o cutie cu mâner, ţinând o mână deasupra cutiei şi pe cealaltă dedesubt pentru a o susţine. „Mai întâi, se scoate cutia din container, este apoi mutată pentru procesare şi apoi adaugă mânerul. După ce operaţiunea s-a încheiat, cutia este pregătită pentru livrare. “Menţine cu mâinile forma de cutie, prefă-te că o ridici şi apoi o muţi mai la stânga încă o dată, pe aceeaşi distanţă ca şi înainte. Mişc-o uşor în sus şi în jos, pentru a arăta că este destul de grea. În timp ce încă mai ţii mâna sub cutie, ia cealaltă mână de pe mâner şi arată cu ea înspre locul de livrare, în timp ce spui: „… unde va fi pusă împreună cu manualul de utilizare. “Mişcă-ţi mâna înapoi spre cutie, prefăcându-te că ai avea în ea un manual. Aşază-ţi mâna în care se află manualul fantomă pe una dintre laturile cutiei fantomă. Mâinile tale vor fi în următoarele poziţii: una orientată în sus, susţinând greutatea cutiei fantomă, şi cealaltă pe o parte, ţinând manualul.
Cea mai bună metodă de a preda constă în utilizarea unor gesturi care prezintă ceea ce spui. Gesturile de învăţare funcţionează pentru că publicul poate urmări ceea ce spui şi crede ca ai într-adevăr o cutie cu mâner şi un manual de utilizare. Gesturile de învăţare oferă o bază şi încadrează cuvintele cu o serie de elemente vizuale. Acest lucru oferă informaţii suplimentare, care nu sunt disponibile când se utilizează doar cuvintele. Ele obligă ascultătorul să-l privească pe vorbitor şi generează o mai mare atenţie şi un mediu mai tăcut.

Congruenţa verbala şi nonverbală

Gesturile de învăţare trebuie să fie logice, să fie folosite într-o manieră coerentă şi să fie congruente. Congruenţa apare atunci când elementele verbale şi nonverbale se potrivesc, un lucru esenţial când vine vorba de toate abilităţile descrise în această carte. Pentru a vedea cum funcţionează congruenţa, observă marii specialişti în comunicare. Cel mai adesea, vei vedea că gesturile şi mişcările pe care le fac susţin cuvintele pe care le folosesc.
Mesajele congruente sunt uşor de înţeles pentru ascultător. Un mesaj divergent sau bâlbâit are mult mai multe şanse să conducă la neînţelegeri. Dacă ascultătorul formulează întrebări la care tu erai convins că ai oferit deja răspunsuri sau dacă vezi că are o figură nedumerită, ridică din sprâncene şi înclină capul uşor într-o parte, foarte probabil, ai trimis un mesaj neclar.
Congruenţa indică faptul că te aştepţi ca publicul să fie atent la tine şi că deţii controlul atât asupra ta, cât şi asupra situaţiei. Pentru a fi un lider care inspiră şi îi influenţează pe alţii, trebuie să fi o întruchipare a autocontrolului, şi o parte a acestui portret include capacitatea de a trimite un mesaj coerent şi complet, fie el scris sau nu. Transmiterea unui asemenea mesaj implică o coordonare între elementele verbale şi cele nonverbale.
Pentru a transmite un mesaj credibil, congruent, foloseşte un tipar al vocii plat, constant, fără variaţiuni. Pronunţă cuvintele clar, fă pauze limpezi şi controlează-ţi fluxul cuvintelor. Elementele nonverbale care sunt congruente cu un astfel de ton plat al vocii sunt contactul vizual direct, limitarea pe cât posibil a clipirii, folosirea de gesturi cu palma orientată de-a curmezişul sau în jos, o respiraţie înceată, plus o postură dreaptă, cu greutatea distribuită pe ambele picioare şi vârfurile picioarelor îndreptate înainte.
Pentru a transmite un mesaj congruent prietenos, de relaţionare, foloseşte o voce ritmată, cu inflexiuni, în timp ce dai uşor din cap. Fă gesturi cu palma orientată în sus, păstrând un contact vizual firesc, relaxat. La rândul ei, postura poate fi una mai relaxată şi îţi poţi muta greutatea de pe un picior pe altul, atunci când foloseşti o asemenea voce.

Trebuie întotdeauna să fiu congruent?

Nu este obligatoriu ca elementele nonverbale pe care le foloseşti să fie congruente cu ceea ce spui; e doar un mod de a face lucrurile mai simple. De fapt, este posibil să îţi doreşti ca elementele să nu se potrivească. Un prieten de-al meu, Sergio, care respectă cultura familiei din care provine, foloseşte gesturi mult mai ample şi mai îndepărtate de trunchi decât o persoană care aparţine culturii nord-europene. Sergio adoră să spună poveşti. De fiecare dată când auzi o istorisire, aceasta devine tot mai impresionantă, pe măsură ce gesturile sunt tot mai ample. Gesturile lui Sergio se află în congruenţă cu emoţiile şi intenţiile sale, de vreme ce scopul lor este de a susţine proporţiile povestirii. Deoarece publicul este atât de captivat de stilul lui afectat de a povesti, lui Sergio i se poate trece cu vedere haosul unora dintre gesturi - deoarece asta nu face decât să sporească impresia de ansamblu.
Un alt motiv pentru care n-ai vrea ca elementele nonverbale pe care le foloseşti să fie în concordanţă cu vorbele tale este dorinţa de a produce confuzie în mod intenţionat. Nepotrivirea dintre elementele nonverbale şi cele verbale poate produce în mintea ascultătorului o confuzie de moment şi o asemenea abordare este o tehnică de vânzări obişnuită, deşi, după părerea mea, nu este deloc cinstită. Producerea de confuzii de moment în mintea ascultătorului îl face pe acesta mai deschis la sugestii.
Congruenţa îţi îngăduie să stabileşti o legătură cu ascultătorul şi să creezi astfel o relaţie. De asemenea, are rolul de a relaxa mintea şi, atunci când mintea este relaxată, se simte în siguranţă, încrederea este o urmare a sentimentului de siguranţă şi se numără printre pietrele de temelie ale stabilirii de relaţii solide. Congruenţa (potrivirea) versus incongruenţa (nepotrivirea) reprezintă un alt instrument bun de avut în portofoliu.
Gesturile de învăţare sunt un important sistem de susţinere a mesajului. Ele ajută la crearea unui tipar simplu, uşor de urmărit şi de ţinut minte. „Dă-mi voie să-ţi arăt “se numără printre cele mai utile cuvinte pe care le poate rosti cineva, mai cu seamă atunci când sunt însoţite de gesturi de învăţare.

CAPITOLUL 6

GESTURI DE AŞTEPTARE ŞI INFLUENŢARE

Gesturile de aşteptare şi influenţare reflectă convingerile tale de zi cu zi despre propriile abilităţi şi despre ale altora. Ele arată că eşti încrezător în forţele proprii, chiar şi atunci când nu eşti, şi demonstrează că ai încredere în alţii. Sunt folosite pentru a proba convingeri, a obţine acordul şi a influenţa comportamentul. Prin opoziţie, gesturile de relaţionare, de localizare şi de învăţare sunt mişcări pe termen scurt, menite să sprijine anumite cuvinte sau fraze. Toate aceste gesturi sunt însuşiri importante şi, cu timpul, vor deveni parte a comportamentului standard.
Comportamentele pe care le afişăm în fiecare zi sunt numite comportamente standard. Pe unele dintre ele, pe care le-am deprins, le folosim deoarece s-au dovedit a fi de folos în obţinerea rezultatelor pe care le dorim. Altele sunt comportamente înnăscute. Un mare avantaj în felul în care ceilalţi te vor percepe este folosirea gesturilor de aşteptare şi influenţare, care denotă încredere în sine, printre acestea numărându-se braţele relaxate, respiraţia uşoară şi constantă, postura dreaptă, greutatea distribuită în mod egal pe ambele picioare, o voce care coboară tonul la sfârşitul fiecărei fraze atunci când se discută afaceri şi o voce în crescendo atunci când e vorba de discuţii de relaţionare.

Cum să te foloseşti de postură pentru a arăta încredere

E de dorit să arăţi încredere în tine permanent, indiferent de cum te simţi în sinea ta. Nu-i lăsa pe alţii să vadă că transpiri.
Dacă tu nu ai încredere în tine, foarte probabil publicul sau cei din echipa ta nu vor avea nici ei încredere în tine. Aşadar, prefă-te până când vei reuşi, afişând mereu gesturi pozitive de aşteptare, rămânând relaxat şi respirând încet.
Alte gesturi nonverbale proactive de aşteptare şi influenţare care indică încredere în propria persoană şi în competenţa proprie şi a altora includ următoarele posturi corporale intenţionate:

Spatele drept pentru o poziţie fermă.
Umerii drepţi în raport cu coloana vertebrală şi spatele; nu te cocoşa.
Capul drept deasupra umerilor şi a gâtului.
Bărbia paralelă cu podeaua.
Ochii deschişi şi concentraţi asupra direcţiei în care mergi.
Greutatea distribuită în mod egal pe ambele picioare.
Mersul uşor şi egal.
Respiraţia înceată şi constantă, cu mişcări uşoare ale abdomenului.

Există trei poziţii ale antebraţelor care transmit mesajul: „Sunt încrezător, cu toţii ştim foarte bine ce facem, suntem capabili şi mă aştept la rezultate bune. “Ţineţi antebraţele ridicate în faţa trunchiului, la aceeaşi înălţime cu cotul, astfel încât să fie paralele cu podeaua. Mâinile pot fi uşor împreunate (deşi poate fi tentant să procedezi astfel, evită să te joci cu inelele de pe degete sau să îţi cureţi unghiile).



Ţine-ţi ambele braţe pe lângă corp, atârnând în jos, postura naturală în care se ţin braţele atunci când mergi.



Combinaţia este reprezentată de un braţ aflat pe lângă corp şi celălalt antebraţ în dreptul taliei, paralel cu pământul. Gândeşte-te la postura adoptată de prezentatorii programului meteo de la TV sau de regină, atunci când îşi duce poşeta. Această poziţie se potriveşte de minune dacă ai ceva de ţinut (un creion sau un caiet de exemplu). Cu toate acestea, ai mare grijă, acest gest poate fi foarte lesne înţeles greşit. Evită gestul de încurajare în care una din mâini se întinde de-a curmezişul pentru a prinde celălalt braţ, cel mai probabil în zona cotului sau, una dintre posturile favorite ale politicienilor, cazul în care îţi aranjezi mâneca sau butonii de la cămaşă. Deşi unii sunt de părere că o asemenea abordare ar putea funcţiona în cazul politicienilor, este vorba de un gest care exprimă un blocaj, necesitatea adunării gândurilor şi a recâştigării siguranţei de sine. Pentru a indica aşteptări mari, braţul paralel nu îl atinge pe celălalt.



Cele mai obişnuite cinci gesturi care arată lipsa de încredere în forţele proprii sunt palmele ţinute una peste alta în faţă, mâinile sau degetele mari în buzunare, mâinile la spate, braţele încrucişate peste piept sau mâinile în şolduri.
Palmele una peste alta, în faţă. Mâinile tale acoperă zona inghinală şi, din punct de vedere vizual, te fac să pari mai mic. Corpul tău transmite mesaje precum: „Sunt nevinovat” ’ „Mi-e frică “.



Mâinile sau degetele mari în buzunare. Degetele mari atârnând afară din buzunare şi mâinile adânc înfipte în ambele buzunare transmit ceva asemănător gestului precedent, cu palmele una peste alta, în faţă: „Sper să mă placi. “Mâinile ascunse adânc în buzunare, eventual jucându-se cu mărunţişul rămas pe acolo, transmit două lucruri, în funcţie de context: „Vai, sunt stresat, sper să îţi fiu pe plac “sau „Vai, m-am plictisit atât de tare, când oare o să se termine chestia asta? “



Buzunarele şi curelele de la brâu pot indica diferite înţelesuri, în funcţie de locul în care sunt plasate mâinile sau degetele mari. Degetele mari băgate sub curea spun de regulă ceva de genul: „Îmi apăr teritoriul “, un gest de putere, nu de influenţare. Degetele mari la vedere în vreme ce mâinile sunt afundate în buzunare dezvăluie următorul mesaj: „Ştiu că sunt superior şi cred că domin în cazul de faţă. “Buzunarele şi cureaua nu sunt locurile bune în care să-ţi odihneşti mâinile. Nu sunt recomandate în situaţii de afaceri, atunci când vrei ca prin intermediul corpului tău să transmiţi un mesaj convingător de încredere în propria persoană şi în ceilalţi.
Mâinile la spate. Mâinile prinse la spate pot fi înţelese fie ca: „Sper să mă placi “, fie ca: „Ai face bine să mă ştii de frică “, în funcţie de context. Niciuna dintre situaţii nu este bună, aşa că ai face bine să eviţi cu totul această postură. În primul caz, cineva ajunge să arate mai pipernicit, fără însă a-şi acoperi zona inghinală. De vreme ce oamenii adeseori nu ştiu cum să-şi ţină mâinile, cel mai probabil vor începe prin a şi le împreuna în faţă după care, o dată ce vor realiza postura respectivă, şi le vor prinde la spate, în varianta ai face bine să mă ştii de frică, mâinile la spate sunt doar un comportament care se încadrează într-un tipar mai amplu:

Mâinile prinse la spate.
Postură dreaptă, cu greutatea distribuită egal pe ambele picioare.
Mers încet şi constant.
Capul drept, bărbia paralelă cu podeaua sau uşor ridicată.

Este ceea ce mie îmi place să numesc mers ţanţoş regal. Corpul tău se foloseşte de acest tipar pentru a arăta superioritate, încredere în sine dusă la extrem şi a transmite mesajul: „Ştiu că puterea este în mâinile mele. “Adeseori, subordonaţii imită acest gen de comportament când managerul nu este prin preajmă, dar n-ar îndrăzni niciodată s-o facă înaintea şefului.
Braţele încrucişate pe piept. Această postură este cel mai adesea asociată cu disconfortul, indiferent dacă eşti pe gânduri, supărat, ţi-e frig sau eşti balonat. În afaceri, ceilalţi pot interpreta poziţia drept: „Nu sunt deschis la discuţii “sau „Sunt enervat “. Oamenii, de regulă, îşi încrucişează braţele pe piept atunci când aşteaptă sau ascultă, astfel că acest gest poate fi unul greu de evitat. Cei care ne cunosc bine pot privi mâinile încrucişate pe piept fără să nu ne judece în vreun fel, gândind doar ceva de genul: „Nu-i nimic, e doar John, aşa face el când ascultă cu atenţie. “Dar pentru că gestul braţelor încrucişate pe piept se numără printre elementele nonverbale cel mai des interpretate greşit, nu îl face. De ce să le dai altora prilejul de a înţelege ceva greşit?
Mâinile în şolduri. Acesta este un gest de tipul gata de acţiune; gândeşte-te de exemplu la un film western. Pe cei mai mulţi dintre oameni îi face să pară mai mari, pentru că de fapt gestul implică o extindere spaţială mai mare. Dacă gestul încrucişării braţelor pe piept nu este de ajuns pentru a arăta nivelul dorit de nemulţumire, plasarea mâinilor în şolduri poate fi poziţia următoare. Adeseori, există o diferenţă, în funcţie de gen, între tiparele de supărare transmise de punerea mâinilor în şolduri.

Un bărbat îşi va lăsa greutatea pe ambele picioare cu tărie, îşi va coborî bărbia, se va încrunta şi probabil chiar îşi va ridica puţin pantalonii înainte de a-şi pune mâinile în şolduri.
O femeie va sta cu un picior plasat ceva mai în faţă, distri- buindu-şi greutatea pe şoldul din spate. În acest fel va putea bate din picior pentru a-şi exprima supărarea extremă. Ea îşi va pune una sau ambele mâini pe şolduri, îşi va coborî bărbia, se va încrunta, iar ochii vor privi de sus, ca şi cum s-ar uita pe deasupra unei perechi de ochelari.

Când vine vorba de a-i inspira şi influenţa pe alţii, putem rosti toate cuvintele potrivite, dar dacă posturile noastre nonverbale vor trimite un alt mesaj, pe acela îl vor înţelege ceilalţi şi cu el vor rămâne.
Când suntem în situaţii de stres, adeseori ne întoarcem la comportamentul nostru standard, înnăscut, fapt care ne compromite capacitatea de a comunica în mod eficient. Când suntem tensionaţi, elementele nonverbale pe care le utilizăm pot transmite semnale confuze. Atunci, este cel mai probabil să nu înţelegem alţi oameni şi să ne afundăm în tipare de comportament care nu ne vor fi deloc de folos. Adeseori, este bine să luăm o pauză ca să ne relaxăm şi să respirăm atunci când încercăm să ne ţinem în frâu comportamentele standard, pe parcursul perioadelor pline de stres.
Un lider extrem de abil este acela care, chiar şi pe parcursul unor perioade dificile, reuşeşte să menţină acele comportamente standard deprinse care reflectă siguranţa de sine. Această abilitate se numără alături de posturile corpului care denotă încredere, pauza tăcută şi gesticulaţia descrise în Capitolul 2, Cum funcţionează semnalele şi schimbarea tăcută a locaţiilor descrisă în Capitolul 4, Gesturi de localizare - printre instrumentele excelente de care ne putem folosi atunci când dorim să ne redresăm din mers.

Controlează comportamentul, nu persoana

Odată ce ştii şi eşti capabil să foloseşti comportamente nonverbale pentru a-ţi oglindi aşteptările înalte pe care le ai de la tine însuţi, poţi de asemenea influenţa comportamentele ascultătorilor. Cu timpul, vei ajunge să observi că, dacă un comportament a apărut anterior într-un anumit context, ar putea să reapară dacă se prezintă un context similar. Hotărăşte dinainte cum ar trebui să controlezi propriul tău comportament sau pe al altuia, în cazul în care ar reapărea.
De exemplu, Sally şi Frank au lucrat împreună ani buni. Sally observă că la orice întâlnire, când vine momentul deciziilor, Frank este mai vocal decât toţi ceilalţi participanţi. În timp ce toţi ceilalţi par şocaţi de comportamentul lui, Sally ştie că pur şi simplu ăsta e stilul lui Frank. Când se entuziasmează, vorbeşte mai tare decât ceilalţi, aşteaptă ca aceştia să tacă, după care îşi susţine punctul de vedere. Deşi această abordare funcţionează în cazul lui Frank, el ar fi mult mai eficient dacă şi-ar coborî glasul până la a şopti şi s-ar apleca un pic în faţă. Sally nu este surprinsă şi îşi păstrează neutralitatea, continuând să respire încet. Este obişnuită cu acest comportament al lui Frank, dar nu la fel stau lucrurile cu restul grupului. Sally ar putea să intervină printr-un gest de tipul ia-o mai uşor (cu ambele palme apăsând în jos), sau i-ar putea face semn lui Frank să aştepte. În schimb, ea alege să-i observe pe membrii grupului atunci când lucrurile au luat această turnură şi să noteze mental anumite observaţii pentru data viitoare. Anticiparea comportamentelor lui Frank i-a oferit lui Sally răgazul să îşi adapteze propriile comportamente.
Observaţie. Uneori, este mai bine să nu intervii asupra comportamentul altcuiva. Observă comportamentele nonverbale în cadrul unui ansamblu sau al unui tipar şi nu tăia firul în patru exclusiv în ceea ce priveşte un singur indiciu nonverbal. Ia în considerare toate indiciile nonverbale pe care tu sau alţii le transmiteţi sau le recepţionaţi, înainte de a alege să răspunzi. Scopul esenţial nu este numai acela de a şti ce anume le spun altora semnalele tale nonverbale, ci şi de a decide dacă vrei ca acestea să transmită ceva. Adeseori, diferenţa dintre putere şi influenţă nu ţine de tehnica utilizată, ci de momentul utilizării acelei tehnici. A şti când şi dacă ar trebui să răspunzi reprezintă o parte importantă a influenţării prin mijloace nonverbale. După ce vom înţelege când şi dacă dorim să folosim indicii şi semnale nonverbale, vom avea două opţiuni: să fim proactivi sau reactivi.

Proactiv versus reactiv

În cazul lui Sally şi Frank, ea a avut un răspuns proactiv, deoarece cunoştea foarte bine comportamentul obişnuit al lui Frank. Dacă nu I-ar fi cunoscut pe Frank înainte de şedinţă, orice ar fi ales să facă în ceea ce priveşte comportamentul lui ar fi fost de tipul reactiv. Ar fi putut, de asemenea, să nu ofere niciun răspuns. Cu toate acestea, cel mai probabil ar fi fost şocată, ca mai toţi ceilalţi membrii ai grupului. Acest lucru ar fi putut să ducă la formarea unei păreri proaste despre Frank, chiar înainte de a începe să colaboreze. Neînţelegerea comportamentelor cuiva într-un anumit context adeseori conduce la păreri care mai târziu se vor dovedi incorecte. Relaţii de afaceri sau oportunităţi se pot duce pe apa sâmbetei din pricina unei păreri de tip reactiv.
Exact acest concept se aplică şi în cazul grupurilor. În cazul în care cunoşti comportamentele pe care foarte probabil membrii unui grup le vor afişa, vei şti foarte bine cum vor reacţiona aceştia într-o situaţie dată. Este mult mai bine să anticipezi o situaţie în mod proactiv decât să încerci să repari o situaţie în mod reactiv.
Recunoaşterea proactivă a unei posibile dezamăgiri, atât verbal cât şi nonverbal, reduce orice posibilă reacţie negativă vizavi de un orizont de aşteptare.
Pentru a recunoaşte în mod proactiv dezamăgirea, începe-ţi discursul printr-o frază de tipul: „Ştiu că unii dintre voi vor fi dezamăgiţi “, astfel detaşându-te de restul grupului. Gestul corespunzător începe cu braţele în dreptul taliei. Apoi desfă-le înspre public în timp ce spui: „unii dintre voi “sau „unii dintre noi “, în funcţie de cum va fi cel mai probabil primită vestea, în timp ce spui „vor/vom fi dezamăgiţi “, alege fie un gest cu palma orientată în sus pentru a spune: „Şi eu mă număr printre voi “, cu palma de-a curmezişul pentru a transmite: „E serioasă treaba “sau cu palma orientată în jos pentru a afirma: „Pur şi simplu aşa stau lucrurile “.
Invers, poţi folosi gesturi de aşteptare şi de influenţare, pentru a încuraja în mod proactiv diverse grupuri. Anterior, ai învăţat cum să asociezi diferite obiecte sau idei. De asemenea, poţi demonstra aşteptarea nonverbal ca două echipe să lucreze cot la cot, pentru realizarea unui proiect comun.
Să continuăm scenariul început în Capitolul 2, Cum funcţionează semnalele. Vorbitorul a afirmat: „Din cauza proiecţiilor actuale foarte slabe de vânzări, bugetul alocat acestui proiect va fi X dolari. Fiecare dintre voi va contribui cu propriul talent la acest proiect. Acest proiect ne va da tuturor prilejul să învăţăm de la cei mai buni. “Acum scenariul continuă, vorbitorul cerând în mod nonverbal cooperare.
Prin mişcarea ambelor braţe cu palmele deschise, creezi o locaţie fantomă, astfel încât producţia să se regăsească simbolic într-o mână, iar tehnicienii în cealaltă. Mişcarea de împreunare a celor două mâini într-o strângere discretă indică aşteptarea reunirii celor două echipe. Poţi plasa mai multe lucruri în fiecare mână, pentru ca apoi să le reuneşti, atâta vreme cât îţi aminteşti ce anume ai plasat, unde şi cât timp mişcarea are sens pentru public. Mişcarea uşoară în sus şi în jos a celor două mâini împreunate, susţinută de zâmbetul afişat arată faptul că eşti mulţumit de ceea ce se întâmplă, astfel creând în mod nonverbal un sentiment pozitiv de lucru în echipă. Lăsându-ţi privirea în jos, trimiţi la lucru cele două echipe, îndemnându-le să lucreze la proiect.

Va trebui să aşteptaţi

Luam parte împreună cu o prietenă la un seminar ţinut de o tânără juristă care prezenta nişte informaţii excelente. În ciuda prezentării unor materiale cât se poate de interesante, capacitatea ei de a înţelege mesajele pe care corpul său le transmitea grupului era limitată. Din nefericire, acest lucru îi reducea capacitatea de a ţine în frâu pe cineva cu un comportament nepotrivit. În public se afla un ins, genul care le ştie pe toate, care o tot sâcâia prin diverse comentarii precum: „Da, dar… “, „Cum rămâne cu? “sau „Apropo… “.
Sunt sigur că ştiţi genul acesta de oameni. În acest caz, atotştiutorul chiar distrugea fluxul comunicării şi o deruta complet pe juristă. Aceasta îşi muta greutatea de pe un picior pe altul, iar gesturile sale erau nesigure. Se oprea politicos şi răspundea la fiecare întrerupere. După o vreme, mai toţi din grup ne simţeam de parcă am fi privit o conversaţie personală între un perturbator şi juristă. Respiraţia acesteia s-a precipitat, iar mişcările au devenit mai rigide, indicând faptul că era tot mai distrasă şi avea probleme de concentrare. Nu ştia ce să facă, aşa că a cerut o scurtă pauză.
Din fericire, însoţitoarea mea s-a apropiat de ea şi a întrebat-o: „Colega mea este trainer în domeniul prezentărilor. Ai dori să-ţi arate câteva tehnici pentru a opri acest tip ce comportament intruziv? Vă promitem că nu vă vom răpi decât câteva minute. “La momentul respectiv, desigur, era gata să încerce orice strategie.
Observaţie. De ce însoţitoarea mea a întrebat-o pe cea care ţinea seminarul în numele meu, în loc să îmi ofer eu sprijinul în mod direct? A procedat astfel din respect. Este mai uşor să-i spui unei a treia persoane: „Nu, mulţumesc “decât să refuzi direct ajutorul celui care ţi-l oferă. Asta înseamnă respect pentru celălalt. La urma urmei, se prea poate ca jurista să nu fi fost deschisă la momentul respectiv la feedback sau ajutor. A fi un bun specialist în comunicare înseamnă, în parte, să ştii când şi mai ales dacă poţi fi de ajutor. Uneori, oamenii nu sunt deschişi la ceea ce ai de spus sau la ajutorul tău, ceea ce e în regulă.
I-am oferit următorul sfat: „Mai întâi, încearcă să-l ignori pe perturbator. Nu-i răspunde la întrebări. Dacă va continua pe aceeaşi linie, reaminteşte-i verbal de sesiunea programată de întrebări şi răspunsuri, spunând: «Vă rog, păstraţi-vă întrebările până la momentul secţiunii de întrebări şi răspunsuri», în timp ce gesticulezi către un colţ ceva mai îndepărtat, lângă perete, de parcă acela ar fi un loc special dedicat întrebărilor şi răspunsurilor. Dacă va continua cu întreruperile şi după această precizare elegantă, priveşte spre cealaltă parte a publicului (departe de el). Apoi, fără să te uiţi la el, indică în mod nonverbal faptul că l-ai auzit, făcând următoarele lucruri:

Mişcă-ţi braţul cel mai apropiat de perturbator direct în jos, pe lângă corp.
Îndoaie uşor braţul din cot astfel încât antebraţul să se îndepărteze de trunchi puţin, formând un unghi de 30 de grade.
Cu palma orientată în jos, roteşte uşor încheietura mâinii, astfel încât să îţi arăţi vârfurile degetelor.



Rămâi în această poziţie în timp ce îţi continui ideea şi nu renunţa la gest până când comportamentul lui nu încetează pentru o vreme. O perfecţionare a acestei strategii ar fi ca, pe măsură ce îţi vezi mai departe de prezentare, să îţi păstrezi privirea aţintită asupra restului publicului. Nu iniţia contactul vizual cu perturbatorul. În timp ce continui să priveşti spre sală urmând cursul normal al prezentării, ai grijă ca ochii tăi (numai ochii - nu îţi mişca şi capul) să se ridice şi privirea să treacă pe deasupra capului lui, apoi revino la contactul vizual normal cu restul grupului. “
Te poţi întreba în ce fel semnul de aşteptare se dovedeşte respectuos pentru celălalt - în acest caz, perturbatorul. Semnul de aşteptare funcţionează în cele mai multe cazuri, dar nu în toate. Uneori, pur şi simplu, nu poţi salva pe cineva de propriile acţiuni. Dacă perturbatorul s-ar fi oprit, ar fi evitat astfel să se facă de râs în faţa celorlalţi din grup. Dacă totuşi nu s-ar fi oprit, cel puţin tu, ca prezentator, nu te vei face de râs în ochii celorlalţi.
În această situaţie, a salva pielea cuiva nu era un lucru atât de important, de vreme ce timpul petrecut împreună de membrii grupului era unul limitat. Dacă ar fi fost vorba de un grup în care perturbatorul ar fi trebuit să cultive şi să păstreze anumite relaţii, a-l ajuta şi a-l face să înţeleagă că prin comportamentul lui nu făcea altceva decât să-şi înrăutăţească relaţiile cu ceilalţi din grup ar fi fost un gest care ar fi ţinut de capacitatea de a influenţa şi de a fi un bun lider. Dacă individul ar fi continuat să se poarte la fel, semnalul de aşteptare le-ar fi dat de înţeles celorlalţi din grup că un asemenea comportament este inacceptabil. În acest punct, ar fi mult mai bine să te ocupi de public şi de tine, ca prezentator.

Gesturi de putere

Jurista ar fi putut folosi un gest cunoscut în cultura populară drept talk to the hand (vorbeşte cu pereţii, eu nu te ascult). Cu toate acestea, înţelept ar fi să începi cu un management nonverbal discret al comportamentului cuiva şi apoi, în funcţie de necesităţi, să iei măsuri mai aspre. Gestul talk to the hand este clar unul de putere. În majoritatea societăţilor occidentale el transmite un mesaj limpede: stop. Foloseşte-l cu grijă şi numai în acele situaţii în care este neapărată nevoie de el.
Folosirea unui gest de putere poate stârni emoţii puternice. Prin urmare, înainte de a proceda astfel, ia în calcul doza de influenţă şi/sau putere de care s-ar putea să ai nevoie pentru a te face ascultat. Dacă alegi să foloseşti gesturi de putere, cu cât viteza gesticulării este mai mică şi cu cât este mai mare îndoirea cotului, cu atât mai puţin agresiv pare gestul. Pentru a schiţa gestul pomenit anterior, mişcă-ţi direct din umăr braţul cel mai apropiat de insul care te întrerupe, având grijă ca gestul să se încheie printr-o calculată îndoitură a cotului. În tot acest timp în care braţul se mişcă paralel cu podeaua, încheietura mâinii se îndoaie într-un unghi de 90 de grade arătând palma deschisă, cu degetele întinse. Rămâi aşa numai până ce acela care te-a întrerupt se supune. Cu cât menţii gestul mai mult timp, cu atât mai mari vor fi şansele ca nu doar mesajul tău să aibă de suferit, ci şi reputaţia. Ia în calcul doza de putere de care ai nevoie pentru a opri imediat un anume comportament şi dacă merită efortul din punct de vedere al daunelor colaterale.
Prejudiciile colaterale pot lua diferite forme: supărarea emoţională a celorlalţi membrii ai grupului şi ruinarea reputaţiei personale sau a relaţiilor stabilite cu grupul. Adeseori, atunci când un lider apelează la exercitarea puterii, ceilalţi interpretează gestul ca fiind la fel de ofensator ca acel comportament nepotrivit pe care liderul încerca să-l pună la punct. Ceilalţi membri ai grupului vor avea una din două reacţii: „Slavă Domnului, în sfârşit cineva a luat măsuri! “sau „Uau, dacă vorbitoarea i-a făcut lui aşa ceva, ce-ar fi în stare să-mi facă mie? “
În funcţie de cultura grupului, oratoarea se poate cumva desprinde de restul grupului, încurajându-i pe ceilalţi să-l protejeze pe individul care a întrerupt discursul de gestul sau acţiunea agresivă a oratoarei. Şi opusul poate fi adevărat. Un alt grup s-ar putea să aprecieze faptul că oratoarea a luat măsuri pentru oprirea acelei persoane enervante. Jurista ar fi putut să ceară ca individul cu pricina să părăsească încăperea. Ar fi putut chiar creşte în ochii celorlalţi din grup, dacă ar fi făcut cererea respectivă în timp ce respira încet. Este extrem de important să ştii care este răspunsul cel mai probabil şi înţelesul gesturilor tale într-un anumit grup sau context înainte de a folosi gesturi care implică elemente negative sau care ar putea fi interpretate de alţii drept gesturi de putere.

Cum să fi sigur de percepţia altora cu privire la experienţă

Învaţă să fi conştient de interacţiunea dintre grupul ca întreg, indivizii care compun grupul şi propria persoană. De exemplu, cei mai mulţi oameni înţeleg şi respectă simplul gest de aşteptare făcut cu mâna. Foarte mulţi sunt obişnuiţi cu acesta din copilărie. Sentimentul de uşurare al publicului, datorat faptului că s-au luat măsuri cu privire la persoana nepoliticoasă, este mai important decât lipsa de coeziune dintre gestul de aşteptare făcut şi continuarea prezentării. Uneori, audienţa nu vrea decât ca tu să observi că o persoană din public nu se poartă corespunzător. Chiar dacă gestul de aşteptare nu ar fi funcţionat în cazul perturbatorului, ar fi constituit o confirmare pentru cei din public că şi tu ai văzut ceea ce au văzut şi ei. Este important să validezi percepţia asupra a ceea ce este şi ce nu este un comportament acceptabil în cadrul grupului.
La un moment dat, am acceptat să îl ajut pe un coleg trainer, Steve, asistând la unul dintre seminarele lui din postura de trainer, astfel încât mi-am petrecut mai toată dimineaţa în spatele sălii şi observând prezentarea. O participantă, Shellie, nu se comporta precum cineva care lua parte în mod voluntar la un seminar de două zile destul de costisitor. Pur şi simplu, nu înţelegeam ce căuta acolo. Răspunsul ei verbal la multe dintre activităţile desfăşurate pe parcursul seminarului era: „Nu vreau să par dificilă, dar… “Obişnuia să bată cu degetul arătător în masă (gândeşte-te la ciocul unui pui care ciuguleşte), atunci când vorbeau persoane cu care ea nu era de acord. Dacă nu-i plăceau lucrurile discutate şi bătutul cu degetul în masă părea insuficient conform standardelor ei, lăsa să se audă câte un oftat puternic, îşi muta scaunul cât mai zgomotos cu putinţă şi se lăsa pe spate. La un moment dat, într-o reacţie cât se poate de dramatică, a părăsit sala, oftând de două ori cu putere în timp ce se îndrepta spre ieşire. Atitudinea lui Shellie ar fi putut fi catalogată foarte lesne drept bădărănie şi intimidare nonverbală.
Cu toate acestea, ea credea că întreg comportamentul ei era întru totul potrivit. Din purtările ei mi-am dat seama că era foarte selectivă cu propria persoană şi că îşi hotăra propria realitate. Este deosebit de greu să lucrezi cu cineva care crede că deţine oricum toate răspunsurile din lume. Aşadar, cum ar fi trebuit să se poarte Steve?
Pe scurt, nu ar fi trebuit să facă nimic. În afara cazului în care ar fi fost dispus să recurgă la gesturi de putere, nu prea avea ce altceva să facă. Singurul lui răspuns posibil ar fi fost încercarea de a schimba felul în care se comporta restul grupului. Deoarece el trebuia să păstreze o relaţie de lucru cu Shellie, a-i cere să plece nu a fost cea dintâi opţiune a sa şi discuţiile particulare cu astfel de persoane sunt de mare ajutor. Nimic din ceea ce Steve ar fi ales să facă sau să spună în momentul respectiv nu ar fi schimbat-o pe Shellie şi nu ar fi ajutat-o să înţeleagă în ce fel comportamentul ei o izola de restul grupului. Era limpede, din izbucnirile ei anterioare, că Steve nu ar fi fost în stare să îi gestioneze rapid comportamentul prin sugestii nonverbale, cum ar fi gestul de aşteptare. Trebuia să găsim o strategie potrivită pentru ca restul grupului să o ignore. Am studiat cu atenţie tiparele de comportament ale lui Shellie şi am observat că ea se manifesta cel mai puternic atunci când părea că altcineva îi iroseşte timpul. Prin urmare, în momentul în care Steve anticipa faptul că Shellie era pe punctul de a avea una dintre ieşirile ei caracteristice, el distrăgea atenţia celor din grup, indicându-le în mod nonverbal că ar trebui să ia un pix şi o foaie de hârtie şi le cerea, în şoaptă, să răspundă la o întrebare. Incongruenţa dintre şoaptă, împreună cu zgomotul produs de mişcarea tuturor celor din grup le-a dat tuturor de înţeles că trebuie să o ignore pe Shellie.
Când te gândeşti la felul în care ai putea controla comportamentul altcuiva, aminteşte-ţi că scopul este să ţii în frâu comportamentul, nu persoana. De dorit ar fi ca respectul de sine al persoanei să rămână intact. În primul rând, răspundeţi la următoarele întrebări cu privire la situaţie:

Ce încerc să obţin?
Care sunt rezultatele dorite?
Ce condiţii este probabil să se schimbe?
Când şi în ce fel este probabil să se schimbe?

În cazul lui Steve şi Shellie, demonstraţia de putere, necesară pentru a opri de îndată comportamentul supărător, nu merita din punct de vedere al efectului colateral, de prejudiciere a relaţiei cu ceilalţi oameni prezenţi. Aceştia aveau anumite aşteptări clare cu privire la modul în care grupul ar fi trebuit să funcţioneze şi la felul în care ar fi trebuit să se comporte fiecare persoană. Ei tolerau comportamentul lui Shellie, deşi unele indicii nonverbale subtile dădeau de înţeles că îi deranja. Acest grup ar fi fost ofensat într-o mult mai mare măsură de o posibilă hotărâre a lui Steve de a se folosi de putere, decât de comportamentul lui Shellie.
Gândeşte-te puţin la toţi cei afectaţi într-un fel sau altul de ceea ce comunici. Uneori, nu este vorba doar de persoana pe care o ai în faţă, ci şi de alţi membri ai grupului sau persoane aflate în sfera de influenţă a perturbatorului. Sfera de influenţă îi cuprinde pe toţi acei oameni apropiaţi care sunt într-un fel sau altul afectaţi de decizia ta (de exemplu, partenerul, copilul, şeful, membrii echipei sau comunitatea din care face parte). Întreabă-te: „Oare ceea ce eu comunic le afectează sferelor lor mai largi de influenţă sau mi-o afectează pe a mea? “Apoi, ia în calcul posibile alternative înainte de a trece la fapte. Stilul tău de a interacţiona cu publicul are mare legătură cu succesul de care te vei bucura. Cu cât vei înţelege mai bine situaţia în care se află cei din public, cu atât va fi mai probabilă atingerea obiectivelor propuse. Ţine minte mereu următoarele idei importante:

Ţine cont de convingerile şi de setul de valori ale celor din public.
Ţine cont de felul în care cei din public preferă să recepţioneze mesajul.
Este posibil ca mesajul să îşi atingă ţinta şi, în acelaşi timp, să îndeplineşti nevoile şi dorinţele celor din public?

Grupul lui Steve punea mai mare preţ pe moralitate decât pe productivitate. Ei se aşteptau de la Steve să se comporta în aşa fel încât starea de mulţumire a fiecăruia dintre cei prezenţi să nu fie afectată, chiar dacă asta ar însemna tolerarea unui comportament perturbator. Aşa au mers lucrurile în cazul acestui grup, reacţia devenind o rutină. (Rutinele nu sunt altceva decât aşteptări pe termen lung).
Aşteptările sunt nişte lucruri ciudate, iar încercarea de a le controla se poate dovedi înşelătoare. O aşteptare reprezintă presupunerea că un anumit lucru - de regulă, ceva nerostit - este îndeajuns de probabil să se petreacă. Controlul aşteptărilor este un proces în doi paşi. În primul rând, menţine posturile şi gesturile care arată încredere în sine. În al doilea rând, observă cu atenţie persoanele şi grupul, pentru a le înţelege convingerile şi nevoile. Cunoscând dinainte convingerile şi nevoile celor din public, vei putea să înţelegi mai uşor ce anume le influenţează acţiunile şi deciziile.
Niciodată să nu porneşti de la premisa că publicul înţelege comunicarea în acelaşi fel ca şi tine. În cazul unor mesaje de importanţă capitală, trebuie să îţi exprimi aşteptările atât verbal, cât şi nonverbal. În capitolele următoare vom vedea în ce fel contactul vizual şi vocea pot influenţa la rândul lor ascultătorii. Pentru moment, oferă-ţi un răgaz pentru a-ţi analiza încrederea în sine şi relaţiile pe care le-ai stabilit. Orice efort pe care îl vei face pentru dezvoltarea încrederii în sine şi pentru a demonstra faptul că ai încredere în abilităţile altora va fi răsplătit cu vârf şi îndesat.

CAPITOLUL 7

OCHII SUNT OGLINDA SUFLETULUI

Contactul vizual este indiciul nonverbal pe care oamenii îl observă cel mai uşor şi mai repede. El poate fi subtil sau direct, iar a şti cum să combini cele două forme este o parte importantă a artei construirii relaţiilor. Menţinerea contactului vizual la un nivel potrivit este un aspect care variază în funcţie de cultură, gen şi context. Contactul vizual funcţionează cel mai bine atunci când ambele persoane simt că el este adecvat. Prin urmare, observă indiciile venite de la cealaltă persoană şi armonizează-te cu aceasta în privinţa utilizării contactului vizual.
Contactul vizual poate fi un semnal nonverbal de încredere dar, cu toate acestea, reprezintă unul dintre cele mai supraapreciate şi mai greşit înţelese dintre comportamentele nonverbale. Este totodată cel mai greşit utilizat comportament nonverbal. Multe cărţi susţin că dacă nu menţii un contact vizual direct şi constant cu cineva, înseamnă că eşti o persoană nedemnă de încredere. Absurd! Chiar am auzit un expert care recomanda lipirea ochilor de cealaltă persoană, atunci când doreşti să creezi o impresie bună. Sunt complet de acord că trebuie să priveşti persoana atunci când discuţi cu ea, dar un contact vizual menţinut prea mult (sau prea puţin) nu este doar lipsit de respect, ci de-a dreptul bizar. E normal să întrerupi contactul vizual. Acest lucru se întâmplă în mod natural în timpul conversaţiilor. De fapt, îţi este mai uşor să auzi cele discutate atunci când întrerupi contactul vizual. De multe ori, ne ferim pentru un moment privirea pentru a urmări gesturile făcute cu mâna de persoana care vorbeşte sau un lucru care ne distrage atenţia. Pe durata unei conversaţii normale, pozitive, contactul vizual este format dintr-o serie de priviri lungi, nu din holbări intense.

Încotro să privesc?

Nu există decât două locuri în care se poate privi în timpul unei conversaţii. Putem privi către cealaltă persoană sau în altă parte. Ne întoarcem adesea privirile, atunci când gândim sau ne retragem emoţional dintr-un anumit motiv; putem fi supăraţi sau îi putem îngădui celeilalte persoane să fie supărată pentru o vreme. Privirea îndreptată în jos semnalizează nevoia unei pauze sau a unei întreruperi în acţiune. Poţi observa această tehnică privind ştirile de la televizor. Cei care le prezintă privesc în jos, apoi iarăşi în sus pentru a separa ultima ştire de cea care urmează.
Felul în care o persoană stabileşte contactul vizual oferă indicii legate de intenţiile sale. Contactul vizual este puternic, dar rareori poate fi utilizat singur pentru a exprima un mesaj complet. Adăugarea altor expresii faciale sau mişcări corporale creează un tipar care îl ajută pe ascultător să înţeleagă sensul integral. Observă poziţia capului şi cât de mult este utilizat contactul vizual direct. Un cap înclinat însoţit de un contact vizual direct poate însemna curiozitate, interes intens sau faptul că nu eşti înţeles. Contactul vizual direct alături de o poziţie dreaptă a capului poate însemna că eşti implicat, serios sau agresiv, conflictual - aminteşte-ţi regulile de context.
Pentru a folosi contactul vizual direct într-o situaţie de afaceri, poziţionează-ţi privirea între ochii ascultătorului sau puţin mai



Sus. Imaginează-ţi un triunghi cu baza sub ochii ascultătorului şi vârful în mijlocul frunţii sale. Menţine-ţi privirea în mijlocul triunghiului pentru a păstra un contact profesional.
Contactul vizual poate fi utilizat mai liber în relaţiile sau situaţiile personale. Aici, poţi inversa triunghiul, în aşa fel încât vârful să fie la nivelul gurii celeilalte persoane. Totuşi, ţine cont de faptul că menţinerea prea îndelungată a privirii în jumătatea inferioară a regiunii personale de contact vizual (triunghiul inversat) poate fi interpretată ca hărţuire sau flirtare.



Ce pot face cu ochii?

Frecvenţa cu care clipeşti este, de asemenea, o formă de a întreţine sau nu contactul vizual. Tindem să clipim mai mult atunci când suntem stresaţi, aşa că învaţă să controlezi frecvenţa cu care clipeşti. Dacă ai de transmis un mesaj serios, exersează menţinerea cât mai mult a contactului vizual fără să clipeşti. Limitarea clipirii adăugă credibilitate mesajului tău. Actorii folosesc mereu această tehnică. De pildă, urmăreşte o scenă dramatică filmată de aproape şi numără clipirile pe care le observi, apoi compară-le cu o scenă mai puţin serioasă. Într-o scenă în care chipul actorului este filmat de aproape şi în care nu îi putem vedea limbajul corporal, motivul pentru care simţim seriozitatea dialogului este tiparul vocal cuplat cu contactul vizual direct şi limitarea clipirilor.
Numărul limitat de clipiri nu echivalează cu o privire în gol, numită adesea „privirea căprioarei în faţa farurilor maşinii “sau visare cu ochii deschişi. Privirea în gol indică faptul că persoana este absorbită de gândurile ei şi de emoţiile resimţite la acel moment. Ea este uşor de depistat. Deşi clipesc rar, astfel de indivizi privesc de obicei drept înainte sau în jos. Îţi poţi da seama din dilatarea pupilelor că ei nu sunt implicaţi în evenimentele exterioare. Oamenii aflaţi în această stare deţin o capacitate limitată de a asculta şi de a urma indicaţii. Din fericire, la majoritatea persoanelor, acest gen de privire nu durează mult şi aceştia pot ieşi uşor din visare.
Când îţi deschizi larg ochii, sprâncenele şi colţurile gurii se ridică pentru a produce un zâmbet al ochilor. Deşi acesta este un semnal activ al aprobării, el nu este mereu adecvat în afaceri. Femeile îl folosesc mai des decât bărbaţii. O versiune mai subtilă este etichetată ca „sfială “. Dacă simţi că nu eşti luat în serios la locul de muncă, încearcă să observi dacă foloseşti zâmbetul ochilor şi înlocuieşte-l cu un contact vizual normal şi un zâmbet lent. Aceasta abordare transmite semnalele unei persoane încrezătoare şi pline de discernământ. Când zâmbeşti prea repede, alţii se pot întreba dacă zâmbetul este autentic. Cu cât poziţia pe care o ocupi în ierarhia companiei este mai înaltă, cu atât îţi permiţi o flexibilitate mai mare a contactului vizual şi în utilizarea sau nu a zâmbetului. O persoană care zâmbeşte foarte puţin este percepută adesea ca dominantă şi mai puţin prietenoasă.

Ochii şi emoţiile

Contactul vizual nu este acelaşi lucru cu reacţia ochilor tăi la stimuli emoţionali. Răspunsul ochilor tăi la emoţii sau la stimuli externi, cum ar fi lăcrimarea pe durata unui film trist, nu pot fi manipulate cu uşurinţă, dar contactul vizual da. Nu e nevoie de mult efort pentru a întoarce privirea sau a o fixa pe cealaltă persoană.
Reacţiile emoţionale ale ochilor tăi, cum ar fi lăcrimarea, pot declanşa o reacţie similară la cealaltă persoană. Cercetările au arătat că un contact vizual prelungit poate chiar să mărească ritmul cardiac şi respirator al unei alte persoane. În cazuri extreme, accelerarea respiraţiei şi modificarea ritmului cardiac pot face o persoană să intre în hiperventilaţie sau îi creează un sentiment de „fluturaşi în stomac “, asemănător cu starea de îndrăgostit. Iar asta nu întâmplător, de vreme ce unul dintre comportamentele manifestate în primele stadii ale iubirii este contactul vizual direct şi prelungit.
Cele două sexe, culturile şi grupurile percep în mod diferit contactul vizual. Cel direct şi prelungit este mai prevalent în culturile occidentale şi este perceput ca un semn de respect în discuţiile cu o persoană de pe o poziţie superioară. Totuşi, în culturile orientale, a privi direct la un superior poate fi un semn al lipsei de respect. Deşi aceste lucruri se schimbă, aminteşte-ţi să înţelegi diferitele norme referitoare la contactul vizual, atunci când te întâlneşti cu oameni din alte ţări şi culturi. Companiile au şi ele propriile lor culturi. Normele de contact vizual pot să varieze în toate tipurile de culturi.
Femeile menţin de obicei contactul vizual mai mult decât bărbaţii. Cu cât o conversaţie este mai intimă, cu atât mai îndelungat este contactul vizual. Bărbaţii care discută între ei preferă mai puţin contact vizual direct. Aşa cum am menţionat mai devreme, contactul vizual direct prelungit creşte ritmul cardiac. Între bărbaţi, rata cardiacă ridicată poate să dea o senzaţie falsă de confruntare, agresivitate şi nesiguranţă. Dacă întâmpini dificultăţi în construirea relaţiei cu un bărbat, încearcă să stai umăr la umăr - privind amândoi înainte -, uitându-vă în prim-plan sau cu ochii în pământ şi purtând o discuţie amicală, ca de la bărbat la bărbat. Această poziţie poate fi eficientă, când alte încercări de relaţionare au dat greş.
Cel mai important lucru pe care trebuie să ţi-l aminteşti este să urmăreşti mereu indiciile furnizate de cealaltă persoană sau de grup, pentru a înţelege când este adecvat contactul vizual şi în ce măsură. Uneori, trebuie pur şi simplu să testezi contactul vizual pentru a vedea care este intervalul confortabil pentru ambele persoane. Cu puţină practică, acest lucru devine natural. Când comunicarea este prietenoasă şi toate semnele sunt pozitive, contactul vizual este iniţiat şi întrerupt în mod natural.
Stabilirea unui contact vizual confortabil pe durata unei discuţii transmite calm sufletesc şi faptul că acorzi atenţie, mai ales atunci când îl însoţeşti cu o înclinare blândă din cap. Priveşte din când în când în altă parte, chiar dacă te uiţi la podea, pentru a face comunicarea să pară mai naturală. Contactul vizual prelungit poate însemna că există fie un interes puternic, fie o grijă legată de siguranţă. De vreme ce acelaşi comportament poate însemna mai multe lucruri, trebuie să ne bazăm pe alţi factori pentru a înţelege cu adevărat cât de mult trebuie să folosim contactul vizual. Şeful are o libertate mai mare în utilizarea contactului vizual prelungit sau neutilizarea acestuia, în raport cu angajatul. Cu cât statusul unui individ este mai înalt, cu atât mai multă libertate are acesta în încălcarea normelor sociale, mai ales a celor legate de expresiile faciale, între care şi contactul vizual.

Cum să gestionezi contactul vizual

Stereotipul managementului prin intermediul contactului vizual se referă la privirea peste rama ochelarilor, asemănătoare privirii severe a profesorului, atunci când se vorbeşte în clasă. Cu sau fără ochelari, mesajul nonverbal al contactului vizual direct cu bărbia căzută în piept şi ochii sus în orbite este stop, eşti judecat sau urmărit. Coordonarea altora prin intermediul contactului vizual poate fi mai eficientă decât o mustrare verbală; ea poate ajuta totodată o persoană să facă o figură bună în cadrul unui grup. Dacă te afli pe o poziţie de autoritate şi această abordare nu funcţionează, ia în considerare posibilitatea abţinerii de la contactul vizual, dar fă asta numai dacă te afli pe o poziţie de autoritate. Dacă te afli pe o poziţie inferioară, mesajul pe care îl transmiţi este unul de îmbufnare şi meschinărie.

Avantajele şi dezavantajele contactului vizual insuficient sau absent

Contactul vizual insuficient sau absent este adesea asociat cu minciuna, ca în cazul afirmaţiei: „Nu mă poate privi în ochi. “Mincinoşii lipsiţi de antrenament stabilesc contactul vizual doar circa 30% din timp pe durata unei conversaţii; prin urmare, „Nu mă poate privi în ochi “este o observaţie adevărată într-o anumită măsură. Deşi manifestările nonverbale ale amăgirii sunt uşor de învăţat, un mincinos profesionist sau motivat are nevoie doar de puţin exerciţiu pentru a menţine contactul vizual şi a respira confortabil în acelaşi timp.
Minciuna nu este singurul motiv pentru care oamenii evită contactul vizual. Acest lucru s-ar mai putea datora totodată lipsei de stimă de sine sau de interes. Sheila este o profesionistă inteligentă care ştie să poarte o discuţie şi, cu toate acestea, multe colege refuză să vorbească cu ea datorită unui comportament deosebit de ciudat. Ea vorbeşte cu ochii închişi, mai ales în cadrul conversaţiilor între patru ochi. Nu voi specula în privinţa motivelor, de vreme ce acest lucru nu contează cu adevărat. Efectul este pur şi simplu că alţii o percep ca fiind lipsită de încredere în sine şi de inteligenţă. Dacă, asemenea Sheilei, eşti timid şi îţi vine greu să menţii contactul vizual, priveşte nasul sau fruntea ascultătorului în timp ce vorbeşti sau concentrează-te pe culoarea ochilor săi. A-ţi închide ochii nu este o alternativă ideală în acest caz, întrucât asta nu va face decât să mărească neînţelegerile între tine şi cealaltă persoană.
O reţinere în manifestarea emoţiilor este un alt motiv pentru care unii oameni evită contactul vizual. În conversaţiile dificile sau emoţionale, foloseşte un înlocuitor vizual - cum ar fi o agendă, un formular sau o listă cu sarcini - pentru a avea un element spre care să-ţi îndrepţi privirea. Adesea, atunci când o persoană primeşte veşti cu încărcătură emoţională, ultimul lucru pe care şi-l doreşte este ca altcineva să se holbeze la ea, de vreme ce resimte întreaga greutate a cuvintelor care tocmai au fost spuse. Creierul se opreşte pentru moment, încercând să pună în ordine lucrurile abia auzite. Un înlocuitor vizual îţi oferă un element spre care să-ţi îndrepţi privirea, atunci când o întorci de la ascultător. Ai în vedere utilizarea ambelor metode de comunicare, verbală (auditivă) şi vizuală (înlocuitorul), indiferent dacă transmiţi sau nu informaţii dificil de auzit.
Prezentarea verbală a informaţiei fără utilizarea unor indicii vizuale creează o senzaţie a dependenţei de tine - vorbitorul.
Ultimul lucru pe care ţi-l doreşti, ca mesager al unei veşti proaste, este ca ascultătorul să depindă de tine ca să-i repeţi vestea proastă. Acest lucru nu face decât ca aceasta să se agaţe de tine, de vreme ce acum tu eşti sursa ei continuă. A transmite informaţiile pe două căi, atât verbal, cât şi vizual, permite creierului să proceseze şi să-şi amintească întregul mesaj.
Deborah, managerul biroului unui doctor, se ocupă de evaluările anuale ale activităţii membrilor personalului. Ea a dezvoltat un Formular al documentării activităţilor, iar de-a lungul anului, atât ea, cât şi doctorul consemnează realizările şi evenimentele. Când Deborah prezintă o evaluare a activităţii, ea alege o masă mică şi stă la un unghi de 90 grade faţă de angajat. Pentru că este dreptace, ea se aşază la stânga angajatului, astfel încât mâna ei dreaptă să fie la cea mai mică distanţă de el. Deborah ar sta în partea dreaptă a angajatului dacă ar fi stângace. E indicat să ai mâna cu care scrii cel mai aproape de persoană. Un alt avantaj al poziţionării la 90 de grade de persoană este că această poziţie permite un contact vizual facil prin întoarcerea uşoară a capului şi privirea directă a celeilalte persoane sau, dacă aceasta doreşte să întrerupă contactul vizual, prin privirea către formular sau drept înainte.
Deborah începe cu un zâmbet şi făcând puţină conversaţie. Ea stabileşte contactul vizual în timp ce recunoaşte contribuţiile şi eforturile pozitive ale angajatului. Atunci când vine vremea evaluării formale, ea se referă la Formularul documentării activităţilor folosindu-şi mâna dreaptă, cu palma în sus (la cea mai scurtă distanţă de angajat) şi gesticulează între angajat şi formular. Cu acest gest de relaţionare (palma ei orientată în sus), Deborah indică relaţia dintre angajat şi formular. Deborah îşi urmăreşte totodată mâna cu ochii, în timp ce priveşte formularul. Tiparul privirii şi al gesticulării invită angajatul să privească în direcţia în care priveşte Deborah.
În timp ce angajatul priveşte formularul, Deborah face şi ea acelaşi lucru. Ea nu se uită la angajat, fapt care îi îngăduie acestuia să aibă o reacţie emoţională fără ca Deborah să-l privească. Deborah ar trebui să-şi folosească vederea periferică pentru a monitoriza reacţiile şi a observa respiraţia angajatului, de vreme ce reacţia emoţională poate să oprească temporar respiraţia unei persoane. La auzirea unei veşti proaste, mulţi oameni inspiră scurt şi-şi trag capul spre spate, tresărind a uimire. Odată ce angajatul şi-a recâştigat respiraţia normală, poate fi reluat fără probleme contactul vizual, pentru a recrea conexiunea interumană.
Uneori, oamenii pur şi simplu nu vor să-i priveşti, mai ales dacă discuţi ceva emoţional. În conversaţiile dificile este un semn de respect să laşi pe cineva să-şi păstreze demnitatea, privind în altă parte. Majoritatea oamenilor încep o conversaţie cu un contact vizual direct, intens şi - dacă subiectul este emoţionant sau serios - întrerup contactul vizual pentru a permite ambilor parteneri de discuţie să respire. Desigur, dacă stabilitatea emoţională a ascultătorului sau siguranţa ta este o problemă, contactul vizual este necesar. Dacă nu ai un înlocuitor vizual la care să te referi, optează pentru privirea grijulie, punându-ţi mâna pe bărbie şi privind în sus, sau pentru privirea reflexivă, privind în jos şi aprobând din cap. Încearcă un mic experiment. Data viitoare când asculţi, întrerupe contactul vizual, priveşte în jos şi aprobă din cap. Cum te face asta să te simţi? Care a fost reacţia celuilalt? Observă respiraţia ta şi a lui. Se aude mai uşor? Cel care vorbeşte îşi continuă conversaţia?
Înţelegerea felului în care transmiţi mesaje cu ochii - precum şi observarea felului în care alţi oameni folosesc contactul vizual în lumea ta profesională şi în cea personală - îţi va conferi un mare avans în stăpânirea comunicării. Contactul vizual este unul dintre cele mai puternice instrumente nonverbale de care dispunem. El poate exprima ostilitate sau iubire, asprime sau compasiune, regret sau milă. Locul spre care priveşti şi cât priveşti îţi exprimă nu doar gândurile, ci şi confortul emoţional la momentul respectiv. Iată un alt experiment mărunt. Mergi pe un trotuar aglomerat şi priveşte oamenii care trec. Te privesc şi ei în ochi? Cine a întrerupt primul contactul vizual? Cât timp îţi menţii privirea?
Este important să-ţi gestionezi contactul vizual, de vreme ce el poate dezvălui lesne ceea ce gândeşti şi starea ta emoţională.
De pildă, dacă vezi că cineva îşi dă repede ochii peste cap şi îi roteşte, poţi fi destul de sigur că nu este de acord cu ceea ce s-a spus. Dacă îşi dă ochii peste cap şi îi ţine sus, persoana îşi adună gândurile. Învaţă să-ţi monitorizezi propriul contact vizual şi propriile mişcări împreună cu cele ale altor oameni. Contactul vizual îşi are adesea originile în inconştientul nostru şi poate transmite într-o clipită informaţii complexe. Dintre toate mesajele nonverbale pe care le poate folosi cineva, ochii sunt cei mai expresivi şi sunt cu adevărat fereastra către gânduri şi emoţii - către suflet.

CAPITOLUL 8

CUM SUNĂ SEMNALELE. VOCEA

Există o zicală veche: „Nu contează ce spui, ci felul în care o spui. “Comunicarea eficientă include combinaţii infinite ale lucrurilor pe care le putem face cu gesturile, trupul, poziţia, vocea şi tiparele de respiraţie. Acum că poţi recunoaşte cu uşurinţă tiparele nonverbale ale gesturilor, să aruncăm o privire asupra celorlalte influenţe nonverbale exercitate de corpul tău şi la felul în care sunt ele combinate.
În cazul vocii tale, comunicarea verbală este reprezentată de cuvinte, iar restul sunt elemente nonverbale. Componentele nonverbale obişnuite ale vocii includ:

Tonul: cald, rece, plictisit, optimist.
Înălţimea sunetului: monotonă, scăzută, ascuţită, terminân- du-se în sus sau în jos.
Accentuarea: prea multă, prea puţină, unde este plasată.
Volumul: prea mare, prea mic, potrivit, forţat.
Viteza: ritmare, tempo, cadenţă.
Cultura: accent, pronunţări, jargon, clişee verbale.
Emoţia: fericire, tristeţe, teamă, emoţie, agitaţie.
Expresiile faciale: zâmbet, maxilar încleştat.
Claritatea: mormăit, bâlbâit, enunţare.
Pauza: producerea zgomotelor pe durata pauzei, tăcere, durată.
Respiraţia: superficială, rapidă, confortabilă, forţată, ezitantă.

Desigur, aceasta este doar o listă parţială a tuturor felurilor în care îţi poţi schimba vocea. Majoritatea oamenilor cred că doar laringele, unde sunt localizate corzile vocale, este cel care produce sunetele, dar corzile tale vocale sunt doar o parte a procesului de producere a sunetelor. Poţi folosi acest proces în avantajul tău pentru a modifica percepţia şi calitatea emoţională a vocii tale.
Acţiunea începe în creier, de vreme ce sunetul tău îţi oglindeşte adesea emoţiile. Dacă te simţi bine, vocea ta va suna în mod natural binedispusă şi energică. Vocea este formată dintr-o serie de vibraţii controlate. Locul în care plasezi vibraţia în cap (camerele de rezonanţă, cum ar fi cavitatea nazală sau fundul gâtului) împreună cu felul în care îţi deschizi gura sau îţi mişti limba şi cât de profund respiri contribuie la calitatea sunetelor pe care le produci. Cu cât practici mai mult controlul fluxului de aer prin corzile vocale şi poziţionarea vibraţiilor sonore în trecerea lor prin camerele de rezonanţă, cu atât ai mai mult control asupra felului în care sună vocea ta.
Am întâlnit ieri un medic rezident, în biroul doctorului meu, iar prima mea impresie a fost să mă îndoiesc de competenţa lui. Avea obiceiul să-şi plaseze vibraţiile în nas şi sinusuri, conferind vocii sale un sunet slab, nazal. Nu este tonul şi rezonanţa vocii la care te-ai aştepta de la un profesionist competent şi încrezător. Acesta este doar un exemplu al felului în care calitatea vocii tale îi poate determina pe alţii să facă presupuneri despre deprinderile şi cunoştinţele tale. Multe indicii nonverbale ale vocii sunt obiceiuri şi rămăşiţe din copilărie. Înregistrează-ţi vocea în timp ce citeşti o carte sau rosteşti un discurs, apoi ascultă pentru a-ţi identifica obişnuinţele vocale nonverbale. Probabil vei fi surprins de ceea ce vei auzi!
Nu voi intra în prea multe detalii despre sunet şi rezonanţă. Pe scurt, fiecare persoană are un sunet şi o rezonanţă vocală unică, în funcţie de dimensiunea şi forma corpului ei, influenţele culturilor de care aparţine şi înţelegerea tehnicilor vocale. Îmbunătăţirea sunetului vocii implică deschiderea gâtului, eliberarea tensiunii şi proiectarea vocii fără încordare. Experimentează prin exersarea cu diverse forme ale gurii şi poziţii ale limbii în timp ce rosteşti alfabetul, pentru a descoperi cum fiecare sunet afectează rezonanţa vocii tale. Aminteşte-ţi să faci acest lucru cu o respiraţie completă pentru cea mai bună calitate a sunetului.
Odată ce stăpâneşti aspectele nonverbale ale vocii, inclusiv respiraţia, vei fi dezvoltat o deprindere nonverbală integrală, de care este nevoie pentru a genera influenţă, încredere şi siguranţă. Atunci când vine vorba de ton, volum, viteză şi alte aspecte vocale nonverbale, diferitele culturi înţeleg în mod diferit ceea ce este normal. Cele mai comune probleme vocale nonverbale sunt:

Monotonia vocii. Învaţă să variezi înălţimea sunetului prin ridicarea şi coborârea vocii tale, pentru a pune sau nu accentul pe ideile transmise. Cultura joacă un rol important în varierea naturală a înălţimii sunetului. Când te afli într-un grup, ascultă să vezi ce anume este normal pentru acel grup, iar apoi adaptează-ţi vocea pentru a te armoniza cu el. Indiferent că-ţi vine sau nu să crezi, membrii grupului te vor auzi mai bine dacă îţi adaptezi viteza, volumul şi tonul la al lor. Nu le adopţi accentul, ci doar cadenţa şi ritmul. Asta nu înseamnă imitare, ci flexibilitate.
O manieră forţată sau de crainic a vorbirii. Există un sunet tensionat caracteristic acestui tipar, cauzat adesea de respiraţia superficială şi de faptul că persoana rămâne fără aer. Nervii, tensiunea în gât şi în piept, chiar şi tendinţa de a rămâne fără aer pot cauza vocea forţată sau poate fi pur şi simplu un obicei. Vocea crainicului are o cadenţă falsă, sunând mereu fericită. Pentru a încuraja cadenţa adecvată, relaxează-te şi imaginează-ţi că porţi o discuţie cu un prieten.
O vorbire prea zgomotoasă sau prea slabă. Menţine volumul constant, până când doreşti să accentuezi o idee. O şoaptă poate avea aceeaşi forţă ca o voce asurzitoare. Cunoaşte-ţi intenţia atunci când schimbi volumul. Ţine cont de public şi de localizarea sa, pentru a determina volumul adecvat. Nicio persoană nu vrea să se ţipe la ea şi nimeni nu vrea să se chinuie să te audă. Este întotdeauna bine să verifici dacă poţi fi auzit, iar dacă nu, poartă un microfon înainte de a alege să strigi.
O vorbire prea rapidă sau prea lentă. Cultura joacă un rol important în varierea naturală de către cineva a vitezei cu care vorbeşte. Urmăreşte viteza de referinţă sau normală a diferitelor culturi. Dacă este posibil, încearcă să-ţi ajustezi viteza fără să pari fals. Ajustarea nu trebuie să fie exactă. Dacă ascultătorul este obişnuit cu vorbirea şi ascultarea rapidă, nu prea va avea răbdare cu cineva dintr-o cultură unde se vorbeşte mai lent. E un lucru trist, şi nu în mod necesar corect, dar cei care vorbesc repede presupun că o persoană care vorbeşte mai lent are o inteligenţă redusă. Pe de altă parte, cei care vorbesc lent presupun adesea că persoanele care vorbesc repede încearcă să-i păcălească.
Aspecte nonverbale care nu se potrivesc cu cele verbale. Expresiile tale faciale pot determina felul în care îţi este auzită vocea. Poţi auzi un zâmbet, chiar şi la telefon. Dacă tiparul vocii este monoton şi scade la ultimul cuvânt atunci când soliciţi cooperare, oamenii ţi-o oferă cu duşmănie, pentru că au auzit ceva care seamănă cu un ordin. Situaţia inversă este şi ea adevărată. Dacă vocea ta oscilează în sus şi-n jos, aproape ca un cântec, şi oferi sfaturi, majoritatea oamenilor se vor gândi că sfatul tău nu este de bună calitate.

Atunci când vorbeşti, alţi oameni îţi citesc vocea la fel cum citesc gesturile, prin urmare, ai grijă la felul în care accentuezi diverse cuvinte. Simpla schimbare a cuvintelor pe care le accentuezi poate schimba sensul. De pildă: „Cred că raportul este bun. “

Lipsit de grijă: „Cred că raportul este bun. “
Şocat: „Cred că raportul este bun. “
Fericit: „Cred că raportul este bun. “
Îngrijorat: „Cred că raportul este bun. “

Aspectele nonverbale ale vocii sunt atât de unice, încât nici măcar nu trebuie să te afli faţă în faţă pentru a le înţelege. Cea mai bună voce de afaceri sună în mod consistent clar, îmbietor şi sub control. Este de asemenea util ca ea să fie caldă şi optimistă, dar uneori acest lucru nu este posibil. Veştile proaste transmise pe un ton cald şi optimist pot lăsa impresia că te bucuri de ele.

Tipare vocale ale ocupaţiei şi identităţii noastre

Ai aflat deja că atunci când îţi foloseşti gesturile nonverbale într-o manieră aleatorie, ele pot fi în dezacord cu ceea ce spui. Totodată, nu e recomandat să-ţi foloseşti vocea într-o manieră întâmplătoare. Vocea ta poate avea, de asemenea, tipare vocale intenţionate. Tiparele vocale pe care le foloseşti în mod natural sunt bazate pe familie, prietenii tăi şi culturile de care aparţii (un comportament de bază). Tiparele vocale pot să fie totodată asociate cu ceea ce faci (jobul sau poziţia pe care o ocupi) şi cu poziţia pe care te afli în ierarhia afacerii. Cu cât poziţia este mai mare (CEO, proprietar, vicepreşedinte) sau este caracterizată de o autoritate mai mare (poliţie, armată, director de şcoală), cu atât mai multe sunt opţiunile pe care le ai în privinţa tiparelor vocale intenţionate din afaceri. Tiparele vocale din afaceri se încadrează în două categorii principale:

Tiparul credibil. Oamenii de pe poziţii superioare în cadrul unei afaceri sau de pe poziţii de autoritate folosesc cel mai frecvent acest tipar vocal.
Tiparul de conexiune. În mod tradiţional, cei aflaţi pe poziţii de sprijin sau asistenţă folosesc acest tipar vocal. Acesta este totodată tipul de voce folosit pentru a dezvolta prietenii sau pentru a cere informaţii.

Cum să foloseşti tiparul vocal credibil

Cu cât poziţia ta este mai înaltă, cu atât ţi se îngăduie în mai mare măsură să foloseşti vocea credibilă. Acesta este tiparul vocal pe care îl foloseşti atunci când accentuezi sau transmiţi informaţii şi când lucrezi cu aspecte problematice. Acest tipar vocal păstrează acelaşi sunet monoton, aproape până la finalul frazei sau propoziţiei, după care scade.
Am un prieten vechi care s-a retras de curând din poliţie. Nimeni nu ar pune la îndoială faptul că, atunci când îl vezi prima oară, îţi dai seama că e un individ cu care nu te joci. Are ceea ce se numeşte în mod obişnuit prezenţă de comandant, din care face parte tiparul vocal credibil. Pentru a crea tiparul vocal credibil:

Foloseşte o articulare şi o ritmare clară cuvintelor.
Păstrează o cadenţă calmă.
Menţine un sunet uniform până la finalul frazei sau propoziţiei, când sunetul vocii se diminuează odată cu căderea bărbiei. Lasă bărbia să cadă uşor în timp ce finalizezi fiecare propoziţie. Căderea bărbiei subliniază ceea ce spui cu un punct de final. Căderea bărbiei face două lucruri: (1) ea contractă corzile vocale, modificând sunetul şi (2) întăreşte nonverbal ceea ce tocmai s-a spus.
Foloseşte pauze scurte între secţiunile fiecărei propoziţii (acolo unde ar fi plasată virgula) şi pauze mai lungi la finalul fiecărei afirmaţii (unde ar fi plasat punctul).
Respiră pe durata fiecărei pauze. Inspiră complet, umplând abdomenul cu aer, ţinându-ţi capul şi buzele perfect nemişcate.

Corpul tău ar trebui să facă următoarele pentru a susţine tiparul vocal credibil:

Odată ajuns la porţiunea mesajului pe care doreşti să o accentuezi, menţine contactul vizual direct mai multă vreme decât în mod normal. Limitează clipirile, dar nu privi fix (privirea fixă ridică rata cardiacă a ascultătorului şi poate activa răspunsul de tip luptă-sau-fugi).
Dacă mesajul este deschis la negociere şi vrei să accentuezi importanţa, foloseşte un gest făcut cu palma într-o parte. Poziţionează-ţi mâna în aşa fel încât degetul mare să fie îndreptat în sus, iar palma este într-o parte (nici în jos, nici în sus). Observă că femeile vor folosi gestul palmei verticale pentru a transmite că nu sunt deschise la negociere. Sensul comun al gestului palmei într-o parte în afaceri este accentuarea importanţei unui lucru sau neutralitatea în privinţa chestiunii discutate. Dacă te referi la faptul că nu eşti deschis la negociere, foloseşte gestul palmei îndreptate în jos.
Dacă stai în picioare, sprijină-ţi greutatea pe ambele tălpi şi menţine-ţi postura dreaptă. Acest lucru este vital, dacă vrei să fi luat în serios. Păstrează-ţi antebraţele pe lângă corp sau la înălţimea taliei în faţa corpului, ambele gesturi transmiţând încredere. Evită plasarea mâinilor pe şolduri, încrucişarea lor la piept sau ducerea lor la spate.
Dacă stai jos, centrează-ţi greutatea pe oasele şezutului şi aşază-te pe prima până la a doua treime a scaunului. Păstrează-ţi antebraţele departe de mărginea mesei sau, dacă trebuie să le sprijini, pune-ţi mijlocul antebraţului pe marginea mesei. Nu aşeza coatele pe masă; acest gest este prea lejer pentru tiparul vocal credibil.

Cum să foloseşti tiparul vocal de conexiune

Tiparul vocal de conexiune este folosit pentru a cere informaţii, a atenua impactul veştilor proaste şi a crea o legătură emoţională. Oamenii de pe poziţii de sprijin şi asistenţă folosesc adesea tiparul vocal de conexiune. Cei care folosesc în mod natural acest tipar vocal sunt adesea descrişi ca sociabili şi săritori, stabilind cu uşurinţă raporturi umane. Pentru a crea tiparul vocal de conexiune:

Foloseşte o articulare şi ritmare clară a cuvintelor. Păstrează un tipar ritmic care oscilează în sus şi în jos şi este finalizat sus, ca şi cum ar fi adresată o întrebare.
Termină fiecare afirmaţie cu ridicarea vocii - similar semnului de întrebare. Pentru a realiza această schimbare de sunet, ridică-ţi bărbia cu circa 2,5 cm pe măsură ce îţi finalizezi propoziţia. Acest lucru are două efecte: (1) modifică lungimea corzilor vocale, fapt care ridică înălţimea sunetului şi (2) întăreşte nonverbal faptul că ceea ce tocmai s-a spus se referă la menţinerea relaţiei.
Înclină uşor capul în sus şi-n jos, în timp ce vocea ta oscilează într-un tipar ritmic.
Foloseşte pauze scurte între secţiunile fiecărei afirmaţii şi pauze mai lungi la finalul fiecărei afirmaţii.
Respiră pe durata pauzei. Trupul şi capul se pot mişca.

Corpul tău ar trebui să facă următoarele pentru a susţine tiparul vocal de conexiune:

Foloseşte gesturi de relaţionare. De pildă, atunci când discuţi cu o altă persoană, ridică mâna cam la înălţimea taliei, cu palma în sus şi mişcă-ţi uşor palma către şi dinspre ascultător de câteva ori. Acest gest indică faptul că aveţi o relaţie şi căutaţi să aflaţi informaţii unul de la celălalt.
Stabileşte o legătură prin contactul vizual natural, obişnuit. Ţine cont de faptul că a privi din când în când în altă parte este un lucru normal.
Oglindeşte şi armonizează-te cu comportamentele ascultătorului, pentru a stabili un raport. Asta nu înseamnă mimare, ci flexibilitatea de a crea un sentiment de confort pentru ascultător. Evită parafrazarea, deoarece cuvintele diferite au adesea sensuri diferite.
Dacă stai în picioare, nu trebuie să-ţi distribui greutatea uniform pe ambele picioare. Tiparul vocal de conexiune are mai multe indicii nonverbale, pentru că el este folosit în principal pentru stabilirea de legături la nivel interuman, nu pentru a discuta afaceri.
Dacă stai jos, spatele tău poate atinge spătarul scaunului sau poţi sta uşor descentrat.

Poţi folosi tiparul vocal de conexiune în sala de şedinţe, dar păstrează-l pentru construirea relaţiilor, nu pentru conversaţiile formale de afaceri. Există o uşoară corelaţie între femei şi acest tip de voce; cu toate acestea, el nu este un tipar vocal feminin. Bărbaţii care stăpânesc tiparul vocal de conexiune sunt percepuţi ca fiind mai sinceri şi mai umani.
Majoritatea oamenilor folosesc în mod natural ambele tipare vocale. Aplicarea unei abordări sistematice vocii tale transmite un mesaj abil. Pentru a rafina ambele tipare vocale şi pentru a fi văzut ca un individ competent atunci când le foloseşti, înţelege că lungimea pauzei în tiparele vocale credibil şi de conexiune este diferită. Pauza din tiparul vocal credibil este mai lungă decât pauza din cel de conexiune. Eu vizualizez codul Morse atunci când mă gândesc la pauzele din tipare vocale. Tiparul credibil are pauze uşor mai lungi decât cel de conexiune.

Tipar credibil: afirmaţie (pauză scurtă) afirmaţie (pauză lungă)
Tipar de conexiune: afirmaţie (pauză foarte scurtă) afirmaţie (pauză scurtă)

Pentru a fi perceput ca fiind atât profesionist, cât şi plăcut, este important să creezi un echilibru între cele două tipare. Acest lucru face parte din congruenţa comunicării. Cheia utilizării tiparelor vocale, ca şi a tuturor aspectelor nonverbale ale comunicării, este să ştii pe care şi când să-l foloseşti.

Eşti sabotat de vocea ta?

În calitate de coordonatoare voluntară nonprofit, Betty este o agentă de recrutare minunată pentru agenţia ei. Oamenii o plac imediat şi o consideră foarte eficientă. Ea îi convinge uşor pe oameni să participe ca voluntari la evenimente. Totuşi, îi vine foarte greu să le atragă atenţia atunci când le. Deleagă sarcini.
Betty m-a întrebat de ce nu pare a reuşi să-i facă pe oameni să o asculte, aşa că m-am oferit voluntară într-o sâmbătă pentru a o vedea în acţiune. A devenit repede clar că vocea ei era stridentă şi tremurătoare, un aspect vocal nonverbal pe care alţii îl asociază adesea cu furia şi supărarea. În cazul de faţă, însă, ea pur şi simplu rămânea fără aer înainte de a reuşi să-şi transmită întregul mesaj.

Respiraţia ei era superficială, în regiunea superioară a plămânilor.
Ea folosea cuvinte de „umplutură verbală “în pauzele ei, cum ar fi şiiii sau deeeci.

Ce transmitea corpul ei:

Greutatea ei era sprijinită în mai mare măsură pe un şold decât pe celălalt.
Avea un picior îndoit la genunchi pentru a-şi putea legăna piciorul pe vârful degetelor.
Avea o strânsoare încleştată pe podium.
Când gesticula, lucru pe care nu-l făcea suficient de des, îşi ţinea braţele foarte aproape de talie şi încheia repede gesturile.
Folosea o gesticulare cu mâna, combinată cu un tipar vocal de conexiune, transmiţând ascultătorului: „Sunt deschisă la discuţii. “

Niciunul dintre aceste comportamente nu exprimă încredere de sine şi, grupate împreună ca un tipar, ele cu siguranţă nu spun: „Urmaţi-mă, ştiu ce fac. “Când i-am vorbit despre modificările care ar ajuta-o să-şi transmită mesajul mai eficient, a spus că i se părea o schimbare mare şi chiar aşa era. Ca urmare, am sfătuit-o să exerseze doar unul sau două lucruri de fiecare dată când vorbea. Trei schimbări de comportament care ar fi îmbunătăţit cel mai rapid abilitatea lui Betty de a convinge erau:

Schimbarea gesticulaţiei mânii la palma îndreptată în jos atunci când delega sarcini. Palma în jos spune: „Nu sunt deschisă la discuţii. “Prin utilizarea constantă a palmei ţinute cupă în sus (palma cerşetorului) combinată cu tiparul vocal de conexiune, ea sugera că este deschisă la negociere.
Pentru desemnarea unei sarcini, utilizarea tiparului vocal credibil cu gestul palmei în jos (pentru a diminua implicaţia puterii, utilizarea gestului palmei într-o parte).
Folosirea pauzei tăcute. Betty era dependentă de pauza verbală. Folosirea „umpluturii verbale “în pauze (cum ar fi şiii sau deeeci) o făcea să sune mai puţin sigură de ceea ce spunea.

Dependenţa de pauza verbală

E un lucru natural să faci pauze în timpul vorbirii - atunci respiri. Ceea ce nu este natural este să umpli pauza tăcută cu ăăă, ah, uh, ştii; şi alte sunete. Pauzele verbale distrag atenţia şi îţi tulbură mesajul, pentru că publicul te vede căutându-ţi următoarele cuvinte. Silabele sau cuvintele în plus lipsite de semnificaţie te fac să pari mai puţin inteligent. Mesajul tău va fi mult mai eficient odată ce le vei elimina. Dacă spui un cuvânt şi te agăţi de el înainte să ştii cu adevărat ce urmează să spui în continuare, el devine un cuvânt de trecere. Aâă, ah, uh şi ştii sunt semne de avertizare că trebuie să respiri. Când rămâi fără oxigen, iar creierul tău începe să trimită cuvinte neinteligibile către gura ta, opreşte-te din vorbă şi începe să respiri.

EXERCIŢIU.
EŞTI DEPENDENT DE PAUZA VERBALĂ?

Dacă eşti dependent, eliminarea pauzelor verbale este un proces în doi paşi de conştientizare şi exersare.
Mai întâi, devino conştient de pauza verbală la alţii. Urmăreşte o emisiune de televiziune lipsită de scenariu, cum ar fi una de ştiri sau un talk show, şi urmăreşte apariţia pauzelor verbale. Probabil ai fi surprins să vezi câte auzi. Pe măsură ce începi să observi pauzele verbale la alţii, vezi dacă acest lucru schimbă ceea ce simţi faţă de vorbitor. Ai observat că vorbitorii au o pauză verbală preferată, cum ar fi ştii?
În al doilea rând, data viitoare când ai un mesaj important de transmis, filmează-te sau roagă un prieten să te observe şi să consemneze toate sunetele de tip ăăă, ah, uh, ştii, şiii, daaar şi deeeci. O altă cale de a monitoriza acest lucru este să asculţi mesajul pe care l-ai lăsat cuiva pe telefon. Vei afla foarte repede dacă eşti dependent de pauza verbală.
Efortul de a elimina pauza verbală poate fi incomod la început. Totuşi, frecvenţa cu care o vei utiliza va descreşte, cu cât exersezi mai mult. Exerciţiul înseamnă să foloseşti pauza verbală şi să recunoşti că ai făcut-o. Dacă te surprinzi făcând-o mai rar, atunci înseamnă că faci progrese. În cele din urmă, pauza tăcută va înlocui pauza verbală. Nu uita că nu trebuie să umpli cu zgomot fiecare clipă.

Nevoia de a respira

Remediul pentru pauza verbală este să respiri. Respiraţia pare destul de simplă, prin urmare, de ce ne-am deranja să vorbim despre ea într-o carte despre comunicarea nonverbală? Pentru că aspectul nonverbal cel mai util pe care l-am învăţat este cum să-mi controlez respiraţia. Respiraţia naturală şi confortabilă, indiferent de situaţie, transmite un mesaj nonverbal de încredere şi echilibru; totuşi, acesta este adesea un aspect nonverbal trecut cu vederea şi subestimat. Respiraţia înseamnă mai mult decât alimentarea plămânilor cu oxigen. Ea îţi influenţează profund dispoziţia afectivă, felul în care funcţionează creierul, cât de sensibili îţi sunt nervii, cât de obosit sau de atent te simţi şi îi influenţează totodată pe cei din jurul tău.
Prin urmare, dacă respiraţia este atât de importantă, de ce nu m-am referit la ea în Capitolul 1? Pentru că respiraţia, deşi este un lucru natural, nu este uşor de controlat. La fel cum ochii tăi reacţionează automat la stimuli emoţionali, la fel se întâmplă şi cu schimbările din respiraţia ta. Schimbarea felului în care respiri într-o anumită situaţie este adesea reactivă, nu proactivă. Îţi poţi spune să respiri în cavitatea abdominală, în manieră deplină, completă, în timp ce te afli în faţa unei comisii de directori, dar sistemul nervos preia adesea conducerea. De multe ori, poţi chiar să nu fi conştient că respiraţia ta a devenit rapidă şi superficială, până când începi să-ţi cauţi cuvintele sau simţi că nu poţi gândi limpede.
Există două tipare principale de respiraţie, care pot afecta felul în care alţii reacţionează faţă de noi:

Superficială, rapidă, în regiunea toracică superioară.
Naturală, în regiunea inferioară, abdominală.

La fel ca şi în cazul abilităţii noastre de a citi indiciile nonverbale ale altora, observăm în manieră inconştientă felul în care respiră alţii. Acest aspect s-a dezvoltat în vremurile străvechi, când trebuia să conştientizăm stările emoţionale ale altor persoane, pentru a ne îmbunătăţi şansele de supravieţuire. Atunci când observăm pe altcineva, consemnăm în plan inconştient felul în care respiră acea persoană. Respiraţia are patru stadii:

Inspiraţia
pauză scurtă
Expiraţia
altă pauză scurtă

Faptul că tu respiri rapid sau natural este determinat de viteza cu care parcurgi cele patru stadii. Atunci când respiri repede, alţii se întreabă dacă ai păţit ceva. O astfel de respiraţie este percepută ca un semn al tulburării, furiei, fricii sau surprizei. Ea menţine totodată constantă secreţia substanţelor care determină reacţia de tip luptă-sau-fugi. Organismul uman se simte ca şi cum s-ar afla mereu sub o anumită ameninţare. Reacţia de tip luptă-sau-fugi este un sistem de avertizare timpurie determinat genetic, conceput să ne alerteze cu privire la ameninţările externe. El nu doar ne semnalează un pericol real, ci şi simpla percepţie a pericolului, întrucât tiparele respiratorii sunt molipsitoare, ai grijă să nu te laşi afectat de respiraţia toracică superioară, superficială sau rapidă a altei persoane.
Respiraţia superficială sau rapidă ne este utilă atunci când avem nevoie să secretăm pentru siguranţa şi supravieţuirea noastră substanţe chimice care generează reacţia de tip luptă-sau-fugi şi, în acelaşi timp, să evităm trăirea integrală a emoţiilor traumatice. Cercetările arată că respiraţia superficială sau rapidă ne poate proteja de trăirea completă a emoţiilor. Tiparele noastre emoţionale şi de respiraţie sunt interconectate. Emoţiile noastre ne pot determina să respirăm abdominal şi confortabil sau superficial şi rapid. Invers, tiparul nostru respirator ne poate modifica starea emoţională. Fă un mic experiment. Inspiră rapid pe nas de 10 ori. Ce simţi acum? Majoritatea oamenilor simt o undă de anxietate sau nervozitate. Acesta este începutul reacţiei de tip luptă-sau-fugi. Monitorizează-ţi din când în când respiraţia pentru a te asigura că ea transmite mesajul că eşti încrezător şi că te simţi în largul tău.
Aşa cum am discutat în Capitolul 7, intitulat Ochii sunt oglinda sufletului, contactul vizual are de asemenea un efect profund asupra felului în care respiră cineva, de vreme ce contactul vizual prelungit poate să provoace ascultătorului o respiraţie superficială şi rapidă. Oamenii stresaţi încep adesea să respire repede prin a-şi ţine respiraţia. Apoi, pe măsură ce au nevoie să respire, ei îşi contractă muşchii pieptului, ceea ce cauzează o respiraţie superficială. Când plămânii se umplu doar parţial, corpul are nevoie să primească mai mult oxigen. Asta măreşte viteza cu care respiri.
Cei împotmoliţi într-un tipar respirator rapid par adesea temători sau furioşi, pe măsură ce înălţimea şi volumul vocii cresc odată cu modificarea fluxului de aer. Ei rămân de asemenea fără cuvinte şi folosesc frecvent sunete „de umplutură “, precum ăăă şi ahh. Dacă primeşti comentarii ca: „Nu e nevoie să te enervezi “sau „De ce eşti supărat? “, respiraţia ta rapidă este cea care ar putea cauza percepţia greşită. Gândeşte-te la cuvântul nu rostit cu o respiraţie normală. Volumul şi sunetul sunt stabile şi egale şi înseamnă ceva diferit decât atunci când nu este spus cu o explozie scurtă a respiraţiei, la un volum şi o viteză mai mari. Nu rostit cu o respiraţie rapidă are un sunet mai definitiv, care ar putea fi interpretat ca furie. Unele dintre indiciile nonverbale ale respiraţiei rapide şi ale lipsei de oxigen care rezultă - în afara situaţiei când te învineţeşti la faţă şi leşini (care este, desigur, o urgenţă medicală!) - apar atunci când:
Mişcările par agitate, tremurate şi rigide.
Vocea sună diferit, forţat sau strident.
Umerii urcă şi coboară în ritm alert.
Capul se mişcă înainte şi înapoi într-o cadenţă exagerată.

Respiraţia abdominală este tiparul natural în situaţiile normale. Scopul respirării conştiente cu respiraţii abdominale lungi, lente, profunde este reechilibrarea nivelurilor dioxidului de carbon şi oxigenului. Reaminteşte-ţi să respiri natural şi confortabil atunci când te confrunţi cu situaţii stresante. Mărirea cantităţii de oxigen îţi va diminua anxietatea şi îţi va calma nervii.

EXERCIŢIU.
EXERSEAZĂ-ŢI RESPIRAŢIA

Opreşte-te acum un moment şi observă felul în care respiri, în timp ce stai aşezat în linişte, aşază-ţi o mână pe abdomen şi cealaltă pe partea superioară a pieptului şi numără ciclurile de inspiraţie şi expiraţie ale respiraţiei timp de un minut. O inspiraţie, o pauză, o expiraţie şi o altă pauză alcătuiesc un ciclu respirator. Un ciclu respirator normal are loc de 12-14 ori într-un minut, când eşti treaz, şi de 6-8 ori când dormi.
În urmă cu câţiva ani, m-am decis să urmez cursuri de dans oriental. Am tot încercat, dar pur şi simplu nu am reuşit să prind mişcarea. În cele din urmă, instructoarea m-a împuns în buric şi mi-a spus că respiram invers. Habar n-am avut la ce s-a referit şi nu m-am mai gândit la comentariul său decât peste ani, când un instructor de alergare mi-a spus că respiram prea sus, în partea superioară a plămânilor. Ceea ce a vrut să spună era că aveam obiceiul de a respira superficial; şi, prin faptul că îmi umflam pieptul în sus în loc de a-l umfla în afară, nu inspiram suficient oxigen. Cred că m-am învăţat inconştient să respir prin ridicarea umerilor, pentru că extinderea abdomenului poate face o fată să pară grasă - câtă vanitatea din partea mea! Faptul că mi-am menţinut trupul într-o stare continuă de luptă-sau-fugi nu a fost benefic pentru mine. Respiraţia inversă poate fi totodată rezultatul purtării unor haine restrictive sau a unor curele prea strânse. Reînvăţarea respiraţiei naturale este un proces de renunţare. Cu cât vei trăi mai mult starea de calm pe care respiraţia abdominală o creează în corpul, creierul şi vocea ta, cu atât mai uşor este ea de practicat în toate situaţiile. Scopul este să păstrezi o respiraţie echilibrată chiar şi atunci când cei din jurul tău nu fac acest lucru.
Respiraţia noastră sprijină toate canalele de comunicare nonverbale, dintre care cel mai important este vocea. Respiraţia este cea la care oamenii reacţionează atunci când aud tiparele noastre vocale. Modul în care respirăm pe moment determină tiparul nostru vocal credibil să sune autoritar sau furios sau tiparul nostru vocal de conexiune să sune prietenos sau stăruitor. Când membrii publicului tău respiră abdominal şi confortabil, tu te afli în raport cu ei. Dacă respiră superficial şi rapid, raportul s-a întrerupt, există o distragere a atenţiei sau o ameninţare.
Aminteşte-ţi de scala punctelor forte şi a punctelor slabe: toate comportamentele, inclusiv respiraţia şi tiparele vocale, sunt utile. Antrenează-te să respiri atât superficial, cât şi abdominal, în timp ce foloseşti ambele tipare vocale. De ce să nu-ţi extinzi setul de deprinderi pentru a le include pe toate?

CAPITOLUL 9

ASPECTELE NONVERBALE NEINTENŢIONATE

Până acum, ai învăţat cum să-ţi coregrafiezi gesturile, contactul vizual, vocea şi respiraţia pentru a transmite un mesaj integrat. Gesturile neintenţionate sunt reacţii emoţionale sau rezultatul dorinţei inconştiente a trupului de confort fizic şi sunt adesea numite drăgăstos foieli. Acestea pot produce confuzie în privinţa integrităţii mesajului tău. Un exemplu de gest ce ţine de confortul fizic este încrucişarea braţelor în timp ce asculţi. În acest exemplu, mişcarea se produce datorită dorinţei de confort fizic, deşi un observator poate să presupună că ai adoptat o atitudine de închidere. Nu uita că tiparul comportamentelor şi toate mişcările trebuie privite în context.
Deşi foielile ne pot calma, acele mişcări iritante, agitate sau comportamentele nervoase pot adesea să-i neliniştească pe alţii. Pentru că devin adesea obişnuinţe, ele pot fi dificil de oprit, astfel încât oamenii încearcă în general să le deghizeze. Ajustarea unei manşete, frecarea lobului urechii şi culesul de scame de pe haine sunt doar câteva exemple ale binecunoscutelor foieli. Deşi sunt conduite menite să asigure confortul, ele transmit un semnal nonverbal clar de nervozitate. Mâinile nu sunt singurele care contribuie la foielile care trădează nervozitatea; există o gamă amplă de astfel de foieli nonverbale neintenţionate:

Atingerea feţei şi a gâtului.
Atingerea sau netezirea părului.
Balansarea, legănarea sau mersul de colo-colo.
Mişcarea piciorului în timp ce stai jos.
Deschiderea şi închiderea pixului sau roaderea unghiilor.
Jocul cu bijuteriile.
Inspiraţie, apoi expiraţie pe gură.
Râsul şi strâmbarea din nas.

Lista foielilor este destul de lungă, iar sexul joacă un rol important în preferinţa pentru astfel de conduite. Femeile se joacă în general cu lănţişorul şi îşi dau părul după deget, în timp ce bărbaţii îşi freacă gâtul şi îşi rotesc inelele. Nu prea contează ce faci. De obicei, nici măcar nu eşti conştient că te foieşti decât în clipa în care îţi atrage cineva atenţia. Uneori, apelarea la un prieten care să-ţi amintească de asta este benefică.
Ne foim pentru că suntem neliniştiţi sau agitaţi, iar acest lucru ne accelerează respiraţia. Respiraţia rapidă şi lipsa de oxigen care rezultă accelerează adesea comportamentul agitat şi neliniştit, iar astfel începe un ciclu repetitiv. Într-o definiţie extrem de simplificată, conduitele nonverbale nervoase, agitate şi neliniştite sunt un răspuns automat al sistemului nostru limbic. Sistemul limbic al creierului este programat din naştere să asigure supravieţuirea şi, prin urmare, este responsabil pentru reacţia de luptă-sau-fugi. Pe măsură ce am evoluat, acest obicei a căpătat un sens diferit. Viaţa noastră se află rareori într-un pericol real, aşa cum era cu multă vreme în urmă, când s-a dezvoltat acest răspuns, dar sistemul nostru limbic nu ştie acest lucru. De vreme ce înţelegi, acest lucru în plan cognitiv, îţi poţi ajusta respiraţia şi modifica obişnuinţele respiratorii şi foielile.

Butonul de resetare a foielilor

Cea mai rapidă modalitate de a te calma fără să apelezi la foieli este să apeşi butonul intern de resetare a foielilor: respiraţia. De vreme ce eşti agitat - iar comportamentele agitate sau neliniştite şi cele nonverbale sunt atât de automatizate -, poate fi nevoie de ceva mai mult efort pentru a deveni conştient de ele. Dacă ştii că urmează să te afli într-o situaţie generatoare de nervozitate, fă un efort să devii mai conştient de respiraţia ta şi să o controlezi. Odată ce eşti conştient, practică o respiraţie abdominală completă.
Scopul este să reechilibrezi nivelul dioxidului de carbon cu cel al oxigenului. Nu uita să menţii o respiraţie abdominală lentă.

EXERCIŢIU.
EXERSEAZĂ APĂSAREA BUTONULUI DE RESETARE A FOIELILOR

Centrează-ţi greutatea. Dacă stai în picioare, plasează-ţi greutatea pe ambele picioare. Dacă stai jos, echilibrează-ţi greutatea pe centrul oaselor şezutului. Pentru a-ţi centra greutatea, simte-ţi forţa şi marea parte a greutăţii în spaţiul dintre buric şi vintre.
Priveşte drept înainte, ţinând bărbia paralelă cu solul. Ţine gâtul cât mai deschis cu putinţă.
Respiră o dată lent, uşor, profund şi ţine-ţi uşor respiraţia. Ar trebui să-ţi simţi şi să-ţi vezi abdomenul (mai jos de cutia toracică) umflându-se.
Expiră uşor pe nas, până îţi simţi şi îţi vezi abdomenul dezumflându-se.
Fă o pauză, corpul îţi va spune cu blândeţe când e vremea să respiri din nou.
Repetă până simţi că eşti cuprins de o stare de calm.
Respiră de câteva ori lent, abdominal, ferm. Vei începe să observi o limpezire a gândirii, pe măsură ce nivelurile dioxidului de carbon şi al oxigenului se reechilibrează.

Cea mai mare greşeală pe care o văd atunci când cineva învaţă să folosească butonul de resetare a foielilor este faptul că se străduieşte prea mult. Tot ce contează este uşurinţa şi fluenţa respiraţiei.
Aportul mai mare de oxigen în sistem te calmează şi te stabilizează. Exerciţiile fizice ajută de asemenea la ameliorarea nervozităţii în exces şi la oxigenarea creierului - aducerea trupului şi a minţii într-o stare mai calmă, mai relaxată. Dacă e nevoie, ia o pauză şi fă o plimbare în pas vioi. Creierul şi respiraţia ta îţi vor mulţumi.

Izbucnirea nonverbală

Izbucnirea nonverbală este cel mai greu de ascuns şi cel mai uşor de citit. Foiala este pur şi simplu reacţia trupului tău la nevoia de a resimţi confort fizic. Ea este provocată de nervozitate sau nelinişte. Izbucnirea nonverbală sau gesticularea emoţională este o reacţie care apare pentru că emoţiile tale exprimă constant ceea ce-ţi place şi ceea ce-ţi displace, satisfacţia sau lipsa de satisfacţie, cordialitatea sau dispreţul şi toate sentimentele tale legate de subiect sau de persoană. Ele pot fi totodată relaţionate cu alţi agenţi generatori de stres, cum ar fi presiunea timpului. Să spunem că te întâlneşti cu un coleg de muncă pe hol şi el decide să aibă o întrevedere neprogramată cu tine chiar acolo. Ai întârziat la o întâlnire programată, aşa că te uiţi la ceas. El se simte ofensat şi îţi face morală, afirmând că are de spus ceva important. Faptul că ţi-ai privit ceasul nu are legătură cu ceea ce a spus el, ci numai cu presiunea pe care ai simţit-o referitor la întâlnirea la care trebuia să ajungi la timp.
Majoritatea mişcărilor şi gesturilor sunt neintenţionate la nivel conştient. Ele sunt o expresie inconştientă a ceea ce simţi pe moment. Dacă te uiţi la CSPAN, poţi vedea cu uşurinţă gesturi neintenţionate. Observă galeria, nu vorbitorul, şi observă înclinările din cap în semn de aprobare sau dezaprobare. Aceste gesturi inconştiente le fac altora cunoscute emoţiile şi gândurile tale din acel moment. Primul pas către stăpânirea acestor mişcări este să-ţi cunoşti emoţiile şi intenţia înainte să începi să comunici - inclusiv să asculţi, de vreme ce ascultarea este momentul în care se produc majoritatea gesturilor neintenţionate ce pot scurtcircuita o relaţie. Gesturile pot fi atât de evidente ca privitul ceasului sau atât de subtile ca o expirare scurtă a aerului din plămâni. Pentru a comunica eficient un mesaj clar, trebuie să te armonizezi cu limbajul propriului corp - în special, cu aspectele sale nonverbale neintenţionate.
O cale de a controla gesturile neintenţionate este să foloseşti comportamentele nonverbale pentru a manifesta încredere în sine, fapt subliniat în Capitolul 6, Gesturi de aşteptare şi influenţare. Atunci când foloseşti postura încrederii în sine, eşti mai conştient de ceea ce face trupul tău şi sunt şanse mai puţine să foloseşti gesturi neintenţionate. Joacă un mic joc cu tine. Plimbă-te încolo şi-ncoace, reamintindu-ţi să respiri confortabil în toate situaţiile, şi foloseşte postura care transmite încredere în tine timp de o săptămână. Observă felul în care eşti tratat de alţii şi cum te face asta să te simţi. Postura încrederii în sine este următoarea:

Umerii drepţi în raport cu coloana vertebrală şi spatele; nu te cocoşa.
Capul drept deasupra umerilor şi a gâtului.
Ochii larg deschişi şi concentraţi asupra direcţiei în care mergi.
Braţele în poziţia încrederii în sine pe lângă corp, paralele cu solul sau într-o combinaţie a acestora.
Respiraţie abdominală, stabilă, uşoară.

Încetineşte ritmul înainte de a purta o conversaţie semnificativă şi foloseşte butonul de resetare a foielii înainte de a intra într-o întrevedere importantă. Afişează comportamentele nonverbale ale încrederii de sine şi respiră confortabil, în aşa fel încât creierul tău să aibă tot oxigenul necesar pentru a-ţi susţine vocea şi pentru a te face să pari şi să suni inteligent. Rezultatul s-ar putea să te surprindă. Este posibil să observi că oamenii sunt mai amabili şi că poţi realiza mai multe lucruri. Respiraţia abdominală completă nu doar opreşte imediat foielile, dar te face să suni mai inteligent şi îţi revitalizează emoţiile, gândirea şi trupul. Care persoană nu ar dori un instrument simplu şi puternic ca butonul de resetare a foielilor în setul său de deprinderi ale comunicării persuasive?
Acum, că afişezi postura încrederii în sine, ce comportamente poţi folosi pentru a-ţi manifesta încrederea în alţii? Ar putea fi un lucru simplu ca un zâmbet, mai mult contact vizual sau poate un gest de apreciere cu palma în sus sau o înclinare aprobatoare din cap. Încearcă nişte gesturi de acest fel şi vezi ce se întâmplă.

CAPITOLUL 10

CE SCRIE CU UTERE MICI ÎN
MANUALUL DE UTILIZARE

Pe parcursul cărţii, am menţionat că avem cu toţii un Manual de utilizare deschis tuturor celor care ştiu cum să-l citească - iar acest capitol îţi va dovedi acest lucru.
Ştim că preferăm să facem afaceri cu cei care ne plac şi în care avem încredere. Cu toate acestea, de ce ne înţelegem mai bine cu unii oameni şi ne chinuim să construim relaţii cu alţii? Aceasta este doar o parte a Manualului de utilizare. Oamenii nu sunt toţi la fel şi o persoană nu este mereu consecventă. Comportamentele tale se schimbă în funcţie de felul în care te simţi, de contextul evenimentului şi de feedbackul celorlalţi. Există totuşi anumite comportamente de bază, pe care tinzi să le favorizezi.

Secretul e să rămâi flexibil

Formarea relaţiilor de calitate cu diferite tipuri de oameni necesită o înţelegere a modului şi a motivelor pentru care ne asemănăm şi ne deosebim. Toţi folosim cuvinte pentru a ne descrie gândurile; acele cuvinte le spun altora mai multe despre noi, nu doar care e nivelul nostru educaţional. Există de asemenea indicii nonverbale corespunzătoare, care se potrivesc cuvintelor pe care le alegem. Împreună, aceste două elemente le povestesc altora despre lumea noastră interioară sau despre ochiul minţii noastre. Substantivele şi verbele de acţiune pe care le folosim descriu adesea felul în care ne reprezentăm realitatea pe plan intern.
Dacă îţi aminteşti imagini şi îţi vizualizezi gândurile, atunci probabil că ai tendinţa să foloseşti substantive şi verbe de acţiune mai mult de natură vizuală pentru a descrie ceea ce gândeşti. Dacă amintirile şi gândurile tale sunt bazate pe sunete - şi sunt mai mult de natură auditivă - atunci probabil că înclini să foloseşti substantive şi verbe de acţiune care reflectă sunetul gândirii tale. Cuvintele pe care le foloseşti îţi dezvăluie procesele de gândire şi felul în care îţi memorezi amintirile.
Preferinţele noastre senzoriale lasă în urma lor indicii atât verbale, cât şi nonverbale. Literatura, bazată pe preferinţele de reprezentare ale programării neurolingvistice, defineşte trei modalităţi senzoriale diferite pe care le folosim pentru a învăţa, stoca (în memorie) şi comunica pe calea simţurilor noastre primare: vizual (V), auditiv (A) şi kinestezic/tactil (K). Deşi mirosul şi gustul sunt de asemenea factori senzoriali, oamenii care preferă una dintre aceste modalităţi pentru a-şi reprezenta lumea interioară alcătuiesc un procent foarte mic al populaţiei. Cercetările definesc, de asemenea, felul în care cunoaşterea acestor moduri de operare poate fi aplicată la viaţa de zi cu zi. Studii recente au adăugat un sistem numit auditiv-digital (AD). Acesta este singura dintre preferinţele reprezentaţionale care nu este relaţionată cu simţurile noastre. Procesarea auditiv-digitală reprezintă limbajul şi cuvintele efective pe care le folosim şi felul în care abstractizăm informaţiile provenite de la simţuri şi le transpunem în limbaj. Ea pare să fie un al doilea strat pentru unul sau mai multe dintre sistemele noastre de reprezentare senzorială. Acest sistem este diferit de procesarea auditivă, chiar dacă ambele implică sunetul. Preferinţele auditive sunt pentru sunetul efectiv. În loc să spună că un lucru „sună “într-un anumit fel, o persoană cu o preferinţă pentru AD poate spune „E logic “sau „Are sens “. Sistemul auditiv-digital implică sensuri din spatele cuvintelor şi ale simbolurilor, acesta fiind un fenomen pe care l-am bănuit demult a fi o consecinţă a vieţii moderne.
Oamenii rareori manifestă doar una dintre modalităţi. Nu-ţi impune limite crezând că eşti doar o persoană vizuală. Fiecare foloseşte toate modalităţile de învăţare, dar în general există una dominantă sau pe care ai tendinţa să o favorizezi. Desigur, modalităţile senzoriale sunt doar o parte a poveştii. Sexul, cultura şi contextul joacă roluri în alegerea preferinţelor senzoriale de către o persoană. Totuşi, ascultând atent oamenii care îşi descriu lumea - în special cuvintele de acţiune pe care le folosesc - şi observându-le comportamentul, poţi înţelege felul în care îşi percep ei realitatea. Un avertisment: urmărind comportamentele şi ascultând cuvintele alese de o persoană, nu poţi spune ce gândeşte ea. Poţi, totuşi, să înveţi cum gândeşte şi ce sistem foloseşte la momentul respectiv - V, S, K sau AD.
Cuvintele de acţiune sunt ocazional mai uşor de stimulat dacă pui o întrebare. Dacă, de pildă, te-aş ruga să descrii o imagine, ai folosi cel mai probabil afirmaţii vizuale. Totuşi, dacă întrebarea în sine te-ar lăsa să alegi, ai tinde să foloseşti cuvinte de acţiune din sistemul de reprezentare preferat de tine pentru a-ţi împărtăşi gândurile cu lumea din afară. Iată câteva exemple de cuvinte de acţiune din cadrul sistemului reprezentaţional:

Cuvinte de acţiune vizuale: „Văd foarte clar lucrurile “sau „Am prins imaginea “.
Cuvinte de acţiune auditive: „Asta nu-mi sună bine “sau „Mi-a picat fisa “.
Cuvinte de acţiune kinestezice: „Urmez calea asta “sau „Îmi urmez instinctul “.
Auditiv-digital: „Asta sună logic, pot să mă apuc de treabă “sau „Are sens “.

Celelalte două sisteme de reprezentare sunt mai puţin întâlnite:

Olfactiv: „Adulmec ceva în aer “.
Gustativ: „Aşteaptă să dai de gustul lucrurilor “.

Probabilitatea de a fi auzit şi înţeles este mai mare dacă atât vorbitorul, cât şi ascultătorul folosesc acelaşi sistem de reprezentare. De pildă, dacă vorbeşti cu o persoană care preferă sistemul kinestezic, cel mai bine ar fi să-ţi exprimi gândurile şi ideile cu verbe de acţiune, ca „a simţi “, „a apuca “, „a mânui “şi „a conecta “- împreună cu caracteristicile nonverbale corespunzătoare, cum ar fi să stai aproape în timp ce vorbeşti, bătând persoana cu palma pe spate sau stând comod pe scaun.


Stăpâneşte jocul comportamentului

Calităţi vizuale. Oamenii cu această înclinaţie tind:

Să stea cu capul şi trupul ridicat, cu ochii larg deschişi şi atenţi, aproape ca şi cum ar face fotografii, pentru a-şi aminti ce se întâmplă.
Să memoreze prin vizualizarea imaginilor.
Să fie distraşi uşor de mişcare, de vreme ce ea le tulbură imaginile.
Să se uite înainte pe unde merg şi să lase cu ochii să-i conducă atunci când se mişcă. Ei rareori se lovesc de lucruri, de vreme ce le văd, în general, dinainte.
Să respire în regiunea superioară a plămânilor, cu respiraţii scurte, rapide.
Să stea înainte în prima sau a doua treime a scaunului, cu spatele rareori rezemat de spătar.
Să fie organizaţi, îngrijiţi şi aranjaţi din punct de vedere vizual. Ştiu cum să asorteze hainele pe care le îmbracă.
Să fie interesaţi şi de felul în care arată alte persoane, de vreme ce aparenţele sunt importante pentru ei.
Să aibă un spaţiu personal/zonă de confort larg/largă. Au nevoie de spaţiu pentru a vedea şi a-şi înregistra imaginile, aşa că oferă-le spaţiu atunci când poţi.
Să stea în spatele încăperii pentru a vedea întreaga privelişte.
Să întâmpine dificultăţi în reamintirea instrucţiunilor verbale, pentru că mintea lor tinde să rătăcească pentru a identifica elemente vizuale. (Foloseşte mereu materiale scrise pentru a susţine instrucţiunile verbale în cazul oamenilor care au o preferinţă vizuală.)

Dacă te consideri o persoană cu preferinţe vizuale, probabil că-ţi poţi da seama, din descrierile de mai sus, de ce şi cum ar putea prietenii să te considere critic, rigid sau ipocrit. Spune-le prietenilor că ai o ţinută atât de grozavă doar pentru că trebuie să stai nemişcat pentru a face fotografiile de care ai nevoie pentru a înţelege lumea. Dacă doreşti să schimbi impresia pe care le-o creezi altora, respiră de câteva ori adânc pentru a-ţi umple abdomenul (lucru care este totodată bun pentru sănătatea ta);
Relaxează-te puţin când stai jos şi în picioare; foloseşte ocazional spătarul unui scaun; apleacă-ţi trupul din când în când; sau şo- chează-ţi cu adevărat prietenii şi poartă uneori o cămaşă şifonată. Dacă doreşti să oferi recunoaştere persoanelor dotate cu calităţi vizuale, aminteşte-ţi că acestora le plac certificatele, premiile şi manifestările vizibile ale excelenţei.

Calităţi auditive. Oamenii care preferă această abordare tind:

Să-şi mişte ochii dintr-o parte în alta (de la o ureche la alta) în timp ce vorbesc şi gândesc.
Să termine o povestire odată ce au început-o. Dacă povestea este întreruptă, o vor relua de la capăt sau cel puţin vor recapitula începutul ei.
Să manifeste interes faţă de ce ai de spus - atâta vreme cât îşi pot împărtăşi şi ei povestea.
Să aibă o nevoie moderată de spaţiu personal/zonă de confort. Vor sta aproape ca să audă.
Să fie uşor distraşi de zgomot.
Să vorbească cu voce tare pentru a gândi. Poate s-au antrenat să nu le iasă de pe buze niciun sunet, dar şi le mişcă atunci când vorbesc cu ei înşişi - ei îşi aud vocea în plan intern.
Să repete cu uşurinţă ceea ce le spui şi să înveţe prin ascultare. Le place să vorbească la telefon.
Să aibă abilitatea de a reproduce notă cu notă un cântec auzit o singură dată. Sunt adesea buni la efecte de sunet şi la limbi străine.
Să audă şi să memoreze paşi, proceduri şi secvenţe într-un ritm intern.
Să nu reuşească să tacă şi să nu ştie când e indicat să nu vorbească.
Să fredoneze, să-şi plescăie limba sau să facă alte zgomote. Atunci când li se cere să tacă, îţi vor jura (cu un chip sincer) că nu au scos un cuvânt.
Să enerveze repede un grup, adresând multe întrebări şi oferind prea multe îndrumări sau exemple.
Să fie viaţa unei petreceri, pentru că adesea spun poveşti interesante.

Dacă descrierea preferinţelor auditive îţi pare cunoscută, probabil ai auzit de etichetele „Vorbăreaţa Cathy “sau „dornică de atenţie “şi ţi s-a spus că nu asculţi oamenii niciodată. Oamenii cu preferinţe auditive se pot înţelege greu cu alţii, mai ales cu cei care au preferinţe vizuale, de vreme ce zgomotul persoanei auditive poate tulbura imaginile unui individ vizual. Oamenii cu preferinţe vizuale îi pot considera enervanţi pe cei cu preferinţe auditive, înclinaţiile auditive pot fi ceva mai greu de schimbat şi adaptat decât tendinţele vizuale sau kinestezice, dar e posibil. Va fi totuşi nevoie de un efort conştient, pentru a te simţi în largul tău în tăcere.
Prietena mea, Amanda, obişnuia să-şi mituiască tânărul fiu, provocându-l să stea tăcut timp de 30 de secunde, apoi 1 minut, apoi 2 minute şi aşa mai departe. El încă manifestă o preferinţă auditivă ca adult, dar înţelege că zgomotul constant îi poate deranja pe ceilalţi. Dacă ai un copil auditiv, e un mare dar să-l înveţi să se simtă bine în tăcere atunci când este necesar.
Dacă vrei să oferi recunoaştere persoanelor cu calităţi auditive, aminteşte-ţi că le place să li se spună cum se descurcă şi răspund la sunetul unei voci, la cuvinte de laudă şi la complimente.



Calităţi kinestezice. Oamenii tactili tind:

Să respire profund, mişcând diafragma şi umplându-şi plămânii până în punctul în care abdomenul lor inferior se mişcă fizic înainte şi înapoi.
Să se mişte şi să meargă mai lent decât oamenii care preferă alte sisteme de reprezentare.
Să lase picioarele să-i conducă şi să se împiedice de lucruri, pentru că mai întâi se mişcă şi apoi se uită.
Să aibă o zonă restrânsă de confort fizic. Vor sta mai aproape de un ascultător decât o persoană cu preferinţe vizuale sau auditive.
Să-şi mişte corpul sau să memoreze prin intermediul deplasării, făcând sau parcurgând mişcarea. Folosesc totodată memoria musculară şi răspund atunci când sunt întrebaţi despre memorie cu: „Simt că s-a întâmplat ieri “sau replica mea preferată - care-mi spune cu adevărat că acest gen de oameni au o puternică preferinţă pentru reprezentare kinestezică - „Am scos-o din pălărie “.
Să stea aplecaţi, aşezaţi lejer pe scaun şi părând a se simţi foarte confortabil chiar şi în timpul întâlnirilor importante.
Să aibă o înfăţişare şifonată. Pot să nu observe că au o cămaşă boţită sau că le lipseşte un nasture.
Să lucreze într-un mediu care pare dezorganizat, dar cu toate acestea să ştie locul exact al fiecărei foi de hârtie din maldărele lor de dosare. Au o puternică abilitate de a memora locul lucrurilor.
Să manifeste interes faţă de ceea ce spui sau faci, atunci când simt că acest lucru e potrivit. (La fel ca în cazul vizualilor, este indicat să foloseşti mereu materiale scrise pentru a susţine instrucţiunile verbale, pentru a le oferi ceva pe care să pună mâna.)

Dacă simţi că descrierea preferinţelor kinestezice a rezonat cu imaginea pe care o ai despre tine, poate ai auzit etichetele verbale de „neastâmpărat “sau „dezordonat “, sau ţi s-a spus că nu stai niciodată locului. Pe scurt, mişcarea te ajută să gândeşti. Adori să te simţi în largul tău şi e posibil să te aşezi confortabil pe un scaun sau să-ţi pui un picior pe braţul scaunului. Deşi o persoană cu o preferinţă kinestezică este diferită de una hiperactivă, acesteia îi vine greu să stea nemişcată, deoarece învaţă într-adevăr prin intermediul acţiunilor. Şcoala poate fi dificilă pentru oamenii kinestezici; acest lucru nu are nicio legătură cu inteligenţa, ci doar cu preferinţa lor în privinţa tipului de mediu în care învaţă cel mai bine. Şcolile, în special cele din Statele Unite, sunt mai orientate către elevii vizuali.
Capacitatea de a asimila informaţii cognitive prin atingere şi acţiuni este mai lentă. Reprezentarea lucrurilor în memorie prin simţurile vizual sau auditiv prezintă un avantaj, de vreme ce atât informaţiile vizuale, cât şi cele auditive sunt disponibile simultan, ceea ce face mai rapidă introducerea lor în memorie şi reproducerea lor la nivelul vorbirii. Totuşi, reacţia instinctivă sau intuiţia unui kinestezic este mai rapidă, iar timpul lui de răspuns de tip gândire-versus-reacţie este mai scurt. Dă unei persoane cu o preferinţă kinestezică ceva de făcut cu mâinile sau corpul şi va finaliza sarcina extrem de repede. Aceştia sunt genul de oameni pe care vrei să îi ai împrejur, pentru a răspunde în situaţii de urgenţă.
Dacă doreşti să oferi recunoaştere cuiva care posedă calităţi kinestezice, trebuie să ştii că reacţionează bine la recompense fizice, cum ar fi o uşoară bătaie pe spate sau oferirea unui „high-five “. Le place să atingă lucruri şi oameni. (Să nu intrăm în discuţii legale referitoare la această preferinţă; ei pur şi simplu preferă să utilizeze acest simţ mai mult decât pe altele.)
Dacă simţi că ţi se potrivesc aceste descrieri, asta înseamnă că preferi sistemul kinestezic. Dacă doreşti să schimbi mesajul nonverbal kinestezic, cea mai rapidă cale este adoptarea unora dintre comportamentele sistemului vizual. Ele includ aşezarea din când în când pe prima treime a scaunului, adoptarea unei poziţii nemişcate în timp ce vorbeşti, folosirea unor gesturi mai mărunte şi mersul drept, cu o postură bună.

Calităţi auditiv-digitale. Aceşti oameni preferă:

Să înveţe prin simulări mentale prealabile.
Să fie atraşi de sarcini care implică analiză, planificare şi organizare.
Să aibă nevoie de ordine şi să găsească sensul existenţei, să înţeleagă lucrurile.
Să dezbată lucrurile în forul lor interior (capul li se va înclina uşor într-o parte, apoi în cealaltă, pentru cele două puncte de vedere) şi să poarte conversaţii în minte.
Să jure că au vorbit ceva cu tine, când în realitate conversaţia nu a avut loc niciodată. Ea s-a produs doar în mintea lor.
Să dezaprobe surprizele, să se gândească bine la un lucru şi să-şi noteze ideile.
Să acorde faptelor, cifrelor şi logicii un rol esenţial în procesul de luare a deciziilor. Totuşi, asta nu înseamnă neapărat că gândesc după metode secvenţiale, pas cu pas.
Se pricep la clasificări şi centralizări şi au o nevoie puternică de a pricepe lucrurile.
Să îi folosească pe ceilalţi ca pe o cutie de rezonanţă pentru ideile lor.
Să fie critici cu sine şi cu alţii.
Să folosească cuvinte şi fraze care nu indică niciun sistem de reprezentare specific, cum ar fi „asta are sens “, „e logic “, „există un motiv “şi „întruneşte criteriile “.

Dacă înţelegi sistemul auditiv-digital - şi ai fost etichetat de colegii de serviciu ca fiind un profesor distrat - atunci marea parte a acestor tendinţe ţi se vor potrivi. Nu totul trebuie să fie logic. Uneori, lucrurile sunt aşa cum sunt, pur şi simplu, pentru că e distractiv. Dacă doreşti să schimbi mesajul pe care îl transmiţi, încearcă ocazional să nu mai gândeşti atât de mult şi lucrează la întărirea sistemului tău secundar sau încorporează chiar unele aspecte ale tuturor celorlalte sisteme. Dacă doreşti să oferi recunoaştere cuiva care deţine calităţi auditiv-digitale, astfel de persoane vor răspunde la complimentele sincere care sunt specifice şi relaţionate cu munca efectuată de ele.
Deşi avem cu toţii un sistem preferat de reprezentare, putem schimba, utiliza şi adapta cu uşurinţă alte sisteme, în funcţie de context, pentru a înlesni construirea raporturilor interumane. Evită să te etichetezi pe tine şi pe alţii ca vizual, auditiv, kinestezic sau auditiv-digital. Este mult mai important să înţelegi calităţile fiecărui sistem şi să răspunzi în concordanţă, pentru a-ţi rafina şi controla mesajul.
Nu uita că ne simţim cel mai bine în preajma oamenilor similari nouă. Asta nu înseamnă că suntem falşi, că mimăm un stil. Înseamnă doar că avem intenţii pozitive de a ne adapta la felurile altor oameni de a vedea, auzi şi trăi lumea din jurul lor. Dacă persoanele cu care interacţionezi folosesc tipare care indică o preferinţă vizuală, alege cuvinte vizuale pentru ca ei să poată vedea rapid despre ce vorbeşti. De pildă: „Aşa cum văd eu lucrurile…” Alege mişcări şi acţiuni care îi fac să se simtă în largul lor. Îngăduie un spaţiu personal mai mare decât ai prefera în mod normal, pentru ca ei să vadă ce se întâmplă.
Dacă persoana cu care interacţionezi foloseşte tipare ce indică o preferinţă auditivă, alege cuvinte auditive. De exemplu: „Asta nu-mi sună bine “sau „Aud ceea ce vrei să spui “. Alege mişcări şi acţiuni care le creează confort acestor persoane, cum ar fi să le îngădui să-şi spună povestea sau să ofere informaţii despre trecut. Foloseşte cuvinte de laudă mai frecvent decât ai face-o de obicei.
Nu există un singur set perfect de comportamente nonverbale şi verbale care să te transforme într-un lider influent şi fără cusur. Într-adevăr, liderul flexibil - cel obişnuit cu o gamă amplă de comportamente şi care ştie când să-l folosească pe fiecare în parte - este cel care exercită cea mai mare influenţă. În plus, flexibilitatea nu se referă doar la utilizarea unor comportamente care vor atrage un răspuns. Acest lucru necesită totodată disponibilitatea de a găsi un limbaj comun cu ceilalţi, în acest caz, de a adopta comportamente nonverbale comune.

CAPITOLUL 11

CUM SĂ PUI TOTUL CAP LA CAP

Cei mai buni specialişti în comunicare au învăţat să-şi coregra- fieze limbajul trupului în aşa fel încât acesta să se armonizeze cu ceea ce spun. Odată ce începi să foloseşti tu însuţi gesturi intenţionate, ele pot părea puţin desincronizate. Acest lucru se poate întâmpla din cauza felului în care funcţionează creierul tău. De obicei, creierul trimite trupului tău gesturi concomitent cu formularea cuvintelor pe care le rosteşti. Atunci când înveţi prima oară cum să foloseşti gesturi intenţionate, formulezi cuvintele, apoi faci gesturile potrivite. Acest lucru cauzează o mică întrerupere în ritmul şi fluxul lin, specific gesturilor inconştiente.
Arta din spatele coregrafierii stă în înţelegerea în avans a intenţiei şi emoţiilor implicite ce ţin de comunicare. Ar trebui să fi conştient de intenţia ta înainte să începi să vorbeşti. Stabileşte ce simţi cu privire la mesaj şi de ce simţi acest lucru. Iată cele trei întrebări la care trebuie să răspunzi înainte de a începe să vorbeşti:

Ce mesaj emoţional încerc să transmit?
Ofer sau caut informaţii?
Cum continui să construiesc o relaţie cu acest mesaj?

Odată ce ai răspunsurile la aceste întrebări, exersează-ţi comunicarea şi observă dacă sentimentele pe care le evocă mesajul tău sunt aceleaşi cu răspunsurile tale. Dacă nu, publicul va observa. Intenţiile tale determină în mare măsură probabilitatea ca alţii să-ţi creadă mesajele. Intenţia nu poate fi simulată. Ea va transpărea, indiferent cât de mult încerci să o maschezi. Chiar dacă cineva se pricepe să amăgească oamenii, aceştia observă oricum intenţia în mod intuitiv. Oamenii vor simţi că e ceva în neregulă.

Sentimentele schimba faptele

Emoţiile - nu doar ale tale, ci şi ale ascultătorilor - joacă un rol principal în felul în care vor fi percepute lucrurile pe care le comunici. Ţie îţi este uşor să înţelegi ce doreşti să comunici. Îţi foloseşti logica pentru a face asta. Totuşi, este surprinzător cât de puţini oameni pot înţelege cu uşurinţă emoţiile din spatele comunicării lor. Întreabă-te următoarele lucruri:

Care este starea mea emoţională curentă în privinţa acestui mesaj?
Care va fi cea mai probabilă stare emoţională a ascultătorului după auzirea mesajului?
Am capacitatea de a-mi controla aşa cum trebuie emoţiile?

Odată ce înţelegi felul în care te simţi în prezent, este important să răspunzi la următoarele întrebări:

Cum s-ar simţi alţii după ce mi-ar auzi mesajul?
Ce se întâmplă dacă ascultătorul nu poate să-şi controleze emoţiile aşa cum trebuie?

Oamenii rareori schimbă sau fac alegeri doar pe baza faptelor şi a cifrelor. Luarea deciziilor este cel mai adesea un proces emoţional, urmat de raţionalizarea deciziei. Obţinerea rezultatelor, acţiunea sau realizarea unei achiziţii depind de realizarea unui angajament emoţional. Pentru ca ascultătorul să se implice emoţional, el trebuie să fie capabil:

Să înţeleagă contextul, chestiunea sau problema.
Să simtă o nevoie imperioasă de a ţi se alătura în procesul de rezolvare a problemei.
Să aibă deprinderile sau accesul la deprinderile necesare pentru rezolvarea problemei.
Să se simtă motivat emoţional să acţioneze.

Înţelegerea felului în care s-ar putea simţi altcineva generează siguranţă, încredere şi respect, toate acestea fiind pietre de temelie pentru raporturile dintre oameni şi relaţiile îndelungate. Liderii care inspiră şi exercită influenţă câştigă susţinere pentru mesajul lor prin transmiterea de mesaje simple, transparente şi sincere, care se adresează situaţiei, soluţiei şi emoţiilor oamenilor. Ei înlătură barierele din calea comunicării bidirecţionale, fiind deschişi la feedback şi creând multiple căi de comunicare, cum ar fi personal, pe e-mail, prin sistemul de videoconferinţe şi la telefon.

Emoţiile motivează

Poţi crea un mesaj simplu, transparent şi sincer, care să răspundă atât problemelor şi nevoilor tale, cât şi ale ascultătorului. Vrei ca ascultătorul să înţeleagă motivele logice, şi să simtă o presiune de a acţiona, şi vrei să-l sprijini, asigurându-te că are deprinderile necesare pentru a genera succesul. Totuşi, nu uita că emoţiile sunt cele care motivează.
Scopul este să-ţi cunoşti intenţia şi emoţiile implicite înainte de a vorbi, după care, să-ţi valorifici deprinderile perceptive şi care ţin de gesturile intenţionale ajungând la un punct în care observi, înţelegi şi reacţionezi la comportamente, fără să trebuiască să te gândeşti la asta. Te adaptezi rapid la un stil de interacţiune optim pentru ascultător. Aşa cum am mai subliniat şi mai devreme, aceasta nu e manipulare, ci flexibilitate. Ideea este să întâlneşti oamenii în punctul în care se află, iar asta înseamnă să răspunzi la întrebarea: Cât de flexibil sunt în privinţa rezultatului dorit de mine? Liderii care-i inspiră şi-i influenţează cu adevărat pe ceilalţi au în vedere interesele tuturor celor implicaţi. Manipularea pe termen scurt este contrară scopului şi destramă relaţiile, distruge încrederea şi credibilitatea, iar câştigurile trecătoare nu merită. După cum spune un afiş pus în birou de asistenta mea, după o săptămână deosebit de grea: „Binecuvântaţi sunt cei flexibili, pentru că ei se vor adapta la situaţiile dificile. “

Cum să comunici o direcţie clară

Indiferent că încerci să aduci laolaltă membrii unei echipe, sperând că ei vor colabora bine împreună, salvezi o persoană agasantă de efectele distructive ale propriului comportament, îi convingi pe alţii să se implice în iniţiative esenţiale, comunici veşti proaste, administrezi talent de vârf sau aprinzi în oameni pasiunea pentru ca ei să creadă, procesul de motivare a schimbării - mai ales unul cu un rezultat incert - are loc prin conversaţii succesive.
Ai văzut cum atenţia este îndreaptată în direcţia dorită cu gesturi intenţionate. Atenţia emoţională se îndreaptă şi ea în direcţia în care este focalizată. Prin urmare, trebuie să lucrezi activ la aspectele pozitive şi optimiste ale mesajelor şi relaţiilor tale. Când trebuie să vorbeşti despre aspectele negative, cum ar fi să menţionezi că profiturile au scăzut, aminteşte-ţi să îndepărtezi de tine lucrurile negative şi să le evidenţiezi pe cele pozitive! Gândeşte-te mai întâi la intenţiile pozitive, la emoţiile corespunzătoare şi la rezultatul dorit înainte de a începe să foloseşti aceste tehnici. O modalitate de a învăţa să înţelegi puterea şi jocul interpersonal al emoţiilor şi intenţiilor este să observi alţi oameni.

Observa, pentru a deveni conştient de sine

La suprafaţă, mesajul tău pare clar, iar gura şi trupul tău spun acelaşi lucru. Totuşi, nu poţi fi niciodată complet sigur de felul în care interpretează alţii ceea ce spui. Nu poţi controla decât partea ta de mesaj. Observă conduitele nonverbale ale altor oameni în timp ce aceştia vorbesc cu tine, consemnându-ţi în mod conştient felul în care interacţiunea te face să te simţi. Întreabă-te constant: Ce aş fi făcut diferit, în caz că aş fi putut face ceva, pentru a îmbunătăţi interacţiunea?
Observaţia atentă oferă indicii legate de ce anume a avut succes şi ce nu. Eu mă întreb mereu: Ce lucruri am văzut, auzit şi simţit care să mă facă să cred că…? Răspunsul poate influenţa profund interacţiunile viitoare. El te ajută să ai o perspectivă detaşată, pla- sându-te în rolul unui spectator interesat, ce observă comunicarea ca şi cum nu ar avea nicio miză legată de rezultatul ei. A şti de ce un lucru nu funcţionează este mai util decât a şti că el a funcţionat. Această analiză este cea care te pregăteşte să iei decizii referitoare la gesturile intenţionate pe care să le utilizezi data viitoare.
Aşa că exersează aceste deprinderi. Începe cu una pe săptămână şi ţine minte ceea ce ai văzut, auzit şi simţit de fiecare dată când ai folosit un gest intenţionat. Încearcă să observi răspunsul ascultătorului din punctul său de vedere şi din punctul de vedere al spectatorului interesat. Urmăreşte atât schimbările mici, cât şi pe cele mari. Uneori, indiciile sunt subtile. Ai observat zâmbetul abia schiţat al ascultătorului, când ai realizat un gest relaţional în timp ce vorbeai despre o veste bună?

Cum este controlat mesajul
de către context?

Pentru că oamenii sunt atât de adaptabili, de obicei, este mai puţin precisă evaluarea unor mici secvenţe de comportament corporal fără a ştii cum se comportă cineva de obicei (comportamentele sale de bază), contextul situaţiei şi starea sa emoţională curentă. Toţi acţionăm diferit în situaţii diferite. Într-un fel ne comportăm în preajma rudelor noastre şi într-un altul cu colegii de muncă; prin urmare, afirmaţiile vagi şi neutre despre comportamente nu sunt recomandate. Nimeni nu este mereu sau niciodată într-un anume fel. Prin ajustarea câtorva aspecte ale conduitei nonverbale, poţi schimba felul în care ceilalţi îţi răspund, iar dacă tu îţi poţi modifica conduitele, şi ceilalţi pot face asta.
Nu uita că observarea comportamentului nu este acelaşi lucru cu etichetarea lui. Evită tentaţia de a cataloga comportamentele în bune şi rele. Observă diferenţa dintre cele două:

Ea mergea cu capul uşor ridicat (observaţie) versus ea este o arogantă (etichetă).
El îşi sprijină greutatea pe ambele picioare, stă cu braţele încordate şi bărbia paralelă cu solul (observaţie) versus el e gata să se bată sau e încăpăţânat (etichetă).

E bine să devii priceput în observarea altora, în aşa fel încât să-ţi poţi adapta mesajul în timp real. Cea mai rapidă cale de a înţelege mesajele şi sentimentele pe care le determini la alte persoane cu un element nonverbal intenţionat este să observi reacţiile stârnite. Observă cum se schimbă ele în diferite contexte. Acest lucru nu este uşor la început, dar devine mai simplu, odată cu practica.
Ştiu, uneori e ca şi cum ai merge, ai mesteca gumă, te-ai bate cu palma peste cap şi ţi-ai freca stomacul în acelaşi timp. Cu cât observi mai mult grupuri şi culturi diferite, cu atât mai uşor ajungi să observi un comportament unic pentru un individ, context, grup sau cultură - toate acestea influenţând conduita unei persoane. Adevărata măiestrie a observaţiei constă în a şti la ce să te uiţi.

Urmăreşte conduitele (tiparele) repetitive, care îţi dezvăluie comportamentul de bază al cuiva. Observă orice comportament care este diferit de cel de bază.
Urmăreşte felul în care o persoană interacţionează cu alţii. În funcţie de comportamentele lor, ce reacţii a primit persoana respectivă?
Observă felul în care respiră toţi cei implicaţi. O schimbare bruscă în respiraţie este o reacţie interculturală, atunci când un comportament de bază sau o normă culturală a fost încălcată. Acesta e un indiciu nonverbal clasic al stării de şoc sau al nedumeririi faţă de ceea ce tocmai a fost văzut sau auzit. Poţi urmări respiraţia fără să pari prea ciudat, monitorizând semnele unei schimbări respiratorii, ca mişcarea capului înainte şi înapoi odată cu inspirarea şi expiraţia, mişcarea în timp a umerilor şi/sau dilatarea pieptului. S-a întâmplat ceva în afara comportamentului obişnuit atunci când vezi capul cuiva aplecându-se repede înapoi şi umerii ridicându-se brusc. Poate nu ştii dacă a fost încălcat comportamentul de bază al individului, al grupului sau norma culturală, dar aspectul ar trebui observat.

Manualul de utilizare oferă semne elocvente ale modului în care cineva doreşte să fie tratat. Înţelegerea modului în care o persoană percepe şi trăieşte viaţa îţi oferă o oportunitate mai bună de a stabili o conexiune reală şi de a construi o relaţie de durată. O cale de a-i înţelege pe alţii mai bine este să le observi comportamentele în timp ce interacţionează în cadrul unui grup. Înainte de a-ţi demara observaţiile, pune-ţi aceste întrebări:

Se cunosc toţi între ei?
Dacă da, cât de bine se cunosc - abia s-au întâlnit, sunt cunoştinţe, colegi de muncă sau prieteni?
Care sunt câteva dintre comportamentele manifestate? Cât de ample sau de mărunte sunt gesturile care reprezintă norma pentru acest grup? Care este tiparul vocal dominant, tonul, volumul vocii şi aşa mai departe? Cât de mult este utilizat contactul vizual în mod normal de către grup?
Pun ei preţ pe bunăstarea membrilor în cadrul grupului sau pe îndeplinirea sarcinilor?
Acordă-ţi timp pentru a înţelege interacţiunile unui individ cu grupul ca întreg şi cu fiecare dintre membrii săi. Observă dacă există gesturi şi mişcări comune. Cât de mult relaţio- nează membrii grupului?

De asemenea, caută modalităţi de verificare a observaţiilor tale. Determinarea informaţiilor corecte cu ajutorul unor observaţii minime poate fi dificilă. Cu cât vei privi mai mult, cu atât mai multe tipare vei vedea că încep să apară. Este tiparul unic unei persoane sau unui context? Este el parte a unui tipar comportamental mai amplu, cunoscut sub denumirea de comportament de bază sau cultură de grup?

EXERCIŢIU.
OBSERVĂ COMUNICAREA NONVERBALĂ

Oamenii comunică la multe niveluri. Începe să-ţi aliniezi comunicarea nonverbală cu cea verbală, învăţând să recunoşti felul în care comunică oamenii. Observă ce funcţionează şi ce nu funcţionează. Priveşte oamenii din jurul tău, mai ales pe cei pe care îi consideri specialişti în comunicare. Foloseşte această listă pentru a-ţi direcţiona atenţia atunci când observi un element nonverbal. Notează felul în care a fost utilizat şi cum te-a făcut să te simţi.
Secretul unei observaţii bune este să observi pur şi simplu, fără să adaugi judecăţi de valoare, cum ar fi „Sally pare nervoasă “. Eticheta nervoasă provine din observarea încrucişării de către Sally a braţelor pe piept şi a privirii ei încruntate. Creierul utilizează aceste etichete ca pe o scurtătură bazată pe experienţele noastre, care nu au în mod necesar legătură cu Sally. Ataşarea unei etichete emoţionale comportamentelor sau situaţiilor te poate face să judeci lucrurile greşit.


Sistemului de sortare al creierul îi place să lucreze cu etichetări. Imediat ce observăm ceva, creierul vrea să spună: Ah, acest lucru seamănă cu amintirea aceasta… îndosariază-l la amintiri similare. Dacă ne grăbim să etichetăm un comportament, ne putem altera observaţiile. Cel mai bine este să eviţi întotdeauna etichetarea lucrurilor pe care le observi, cu excepţia etichetei unui comportament specific - cum ar fi un gest cu palma deschisă, respiraţia rapidă sau tiparul vocal credibil. Evită cuvinte ca „nebun “, „fericit “, „trist “, „furios “, „bucuros “şi alte etichete care ataşează o valoare pozitivă sau negativă. Etichetarea bazată pe emoţii face parte din sistemul tău de judecăţi valorice pripite, iar ea te va face să adopţi o atitudine părtinitoare pe viitor. Judecata valorică pripită are loc înainte ca tu să ai un cuvânt sau o etichetă pentru ceea ce tocmai ai văzut. Reflectă asupra judecatei tale valorice pripite şi întreabă-te: Este adevărată? Este reală? Toţi avem emoţii asociate cu anumite comportamente. De cele mai multe ori, judecăţile rapide nu sunt corecte, din mai multe motive:

Nu există congruenţă între ceea ce a fost văzut şi auzit.
Nu eşti familiarizat cu contextul sau comportamentele de bază.
Nu eşti conştient de emoţiile resimţite la momentul respectiv.
Dezvolţi o percepţie sau o înţelegere defectuoasă.
Ai un sistem de credinţe care nu îngăduie acel comportament particular.

Deşi majoritatea dintre noi ştiu că judecăţile pripite pot fi extrem de eronate, avem adesea o intuiţie legată de ceva anume. Creierul şterge, distorsionează şi generalizează, pentru a crea judecăţi pripite. De aceea, te avertizez pe întreg cuprinsul cărţii să observi tiparele de comportament în context şi să nu analizezi izolat un singur gest, o singură conduită sau mişcare. Citirea altor oameni prezintă anumite dificultăţi. E nevoie de perseverenţă pentru a rămâne în rolul spectatorului fără a face judecăţi pripite sau de valoare.

Gânduri finale. Stâpâneşte-ţi mesajul, următorii paşi

De fiecare dată când îţi iei un angajament de a învăţa ceva nou, te dezvolţi şi te schimbi. Am acoperit aici multe idei şi concepte noi şi cu toate că ţi se poate părea dificil să le încorporezi pe toate în viaţa ta zilnică, recompensele merită timpul şi efortul pe care îl dedici învăţării acestor procese. Acum deţii cunoştinţe importante: liderii stăpâni pe propriile mesaje sunt rari. Gesturile intenţionate şi comunicarea nonverbală sunt o parte integrantă a leadershipului, care este adesea trecută cu vederea.
În această carte am prezentat gesturile intenţionate mai generale. Acestea, asemenea oricărei deprinderi, se stăpânesc în timp, prin practică, prin încercări şi erori. Cu cât exersezi şi evaluezi ceea ce funcţionează în cazul tău mai mult - şi cu cât adaptezi lucrurile care la început nu aveau mare succes -, cu atât îţi antrenezi inconştientul să folosească gesturi intenţionate. Construieşte-ţi propriul set de gesturi intenţionate şi utilizează-l şi apoi descompune ceea ce ai văzut, ai auzit şi ai simţit în timp ce le-ai folosit, în mod ideal, mesajul pe care îl transmiţi va corespunde răspunsului pe care îl primeşti.
E mereu dezamăgitor să primeşti o reacţie diferită de cea pe care o căutai. Cu toate acestea, indiferent ce faci sau spui, nicio tehnică nu funcţionează întotdeauna - din cauza naturii integrate a comunicării. Eşti doar o parte a ecuaţiei, aşa că nu uita să rămâi flexibil şi să-ţi adaptezi alegerile gesturilor intenţionate. Pe măsură ce îţi dezvolţi propriul repertoriu nonverbal, vei vedea cum gesturile intenţionate îţi măresc influenţa, îţi sporesc capacitatea de a convinge şi îţi sprijină mesajul.
A fost o onoare să scriu o carte care va servi drept temelie solidă şi ghid de referinţă în procesul în care devii stăpânul mesajului tău. Întrebarea este ce urmează să faci cu ceea ce ai învăţat? Pe parcursul cărţii şi la finalul ei sunt exerciţii concepute să te ajute să stăpâneşti mesajul pe care corpul tău îl comunică. Sfaturile practice de la finalul cărţii îţi oferă paşi rapizi către stăpânirea limbajului nonverbal. Vei găsi totodată o listă de resurse, printre care volume publicate de editura John Wiley & Sons, care a publicat şi această carte, şi totodată una dintre editurile mai mari şi mai bune din prezent în sfera materialelor despre afaceri şi comunicare. Acordă-ţi timp pentru a descoperi resursele disponibile, prin intermediul cărora îţi poţi amplifica succesul.
În acest scop, am pus la punct un mediu de învăţare, unde poţi găsi prezentări video ale exemplelor din această carte, precum şi o listă mai detaliată de resurse, articole şi exerciţii, pentru ca tu să beneficiezi în continuare de sprijin şi sfaturi referitoare la conceptele expuse aici, la adresa web Whatyourbodysays.com. La urma urmei, volumul de faţă este doar începutul. Nicio carte nu egalează pregătirea pe care o reprezintă viaţa reală. Te încurajez să vizitezi des site-ul, pe măsură ce îl actualizez cu procesele şi conceptele pe care le observ zilnic. Deşi acesta e finalul cărţii, el nu este cu siguranţă sfârşitul acestui capitol din viaţa ta. Te vei schimba şi vei creşte, înţelegând lucruri noi în fiecare zi. Practica şi atenţia sunt metodele principale prin care ajungi la măiestrie. În calitate de mentor personal, pot să ofer un sprijin care te va inspira să treci la acţiune şi să-ţi stăpâneşti mesajul nonverbal.
Sper ca aceste principii, tehnici şi strategii de utilizare a gesturilor intenţionate pentru a ajunge un maestru al comunicării să aducă o schimbare reală în viaţa ta şi în vieţile celor pe care îi influenţezi. Abia aştept să aud despre succesele tale. Fă-ţi timp să-mi trimiţi un mesaj despre lucrurile pe care le-ai înfăptuit după citirea acestei cărţi. Permite-mi să public povestea ta pe site-ul meu, pentru ca alţii să poată învăţa din succesele tale. Învăţarea este un proces creator şi continuu, iar lumea aparţine celor care sunt dispuşi să înveţe permanent. Îţi mulţumesc sincer pentru că ai petrecut timp alături de mine, învăţând despre Limbajul corpului tău. Acum dispui de instrumentele necesare pentru a fi un specialist în comunicare - aşa că spune lumii cine eşti şi sper să ai parte de aventuri minunate, oricare ar fi drumul pe care îl urmezi!
Sharon Sayler
P.S. Mai multe informaţii şi resurse sunt disponibile pe site-ul www. WhatY ourbodysays.com.

SFATURI PRACTICE

Cum să proiectezi încrederea de sine

Mişcă-te cu intenţie. Menţine greutatea centrată pe şolduri, indiferent dacă te mişti sau nu.
Foloseşte mai mult contactul vizual decât de obicei. Limitează frecvenţa clipirilor.
Zâmbeşte lent.
Foloseşte gesturi oblice cu palma (tăind aerul) pentru a puncta ceea ce spui.
Atunci când nu vorbeşti, ţine-ţi braţele fie pe lângă corp, fie paralel cu solul.
Foloseşte vocea de conexiune pentru relaţii şi vocea credibilă pentru afaceri.
Utilizează o articulare şi o ritmare clară a cuvintelor - o cadenţă calmă.
Foloseşte pauze scurte între segmentele afirmaţiilor şi o pauză mai lungă la finalul fiecărei declaraţii.
Menţine o respiraţie abdominală naturală.

Cum să pari inteligent

Păstrează o respiraţie abdominală naturală. Respiră numai pe nas, nu pe gură.
Fă pauze mai lungi şi mai frecvente decât ai face de obicei.
Foloseşte mai mult contactul vizual decât în mod normal. Limitează frecvenţa clipirilor.
Zâmbeşte lent.
Când vorbeşti, menţine o gesticulaţie stabilă, fermă a mâinii care se potriveşte cu ceea ce spui.
Menţine un gest de-a lungul unei pauze, cu excepţia situaţiilor în care transmiţi veşti negative.
Menţine gestul, capul şi buzele nemişcate pe durata unei pauze.
Când nu vorbeşti, ţine-ţi braţele fie pe lângă corp, fie paralel cu solul.
Foloseşte vocea de conexiune pentru relaţii şi vocea credibilă pentru afaceri.
Utilizează o articulare şi o ritmare clară a cuvintelor - o cadenţă calmă.
Foloseşte o pauză scurtă între segmentele afirmaţiilor şi o pauză lungă la finalul fiecărei declaraţii.
Când te aşezi, ţine-ţi antebraţele confortabil pe masă, cu mâinile sprijinite una lângă alta, dar cu palmele neîmpreunate.

Cum să-ţi transmiţi mesajul

Coregrafiază-ţi gesturile în aşa fel încât să se armonizeze cu mesajul tău, înainte de discursurile importante.
Stabileşte rezultatul pe care doreşti să îl aibă conversaţia ta. Gândeşte înainte de a vorbi.
Cunoaşte-ţi publicul şi, dacă e posibil, punctul lui de vedere şi nivelul de înţelegere a subiectului.
Treci repede la subiect şi foloseşte gesturi care au legătură cu el.
Menţine un gest de-a lungul unei pauze, cu excepţia veştilor proaste.
Păstrează o respiraţie abdominală naturală.
Fă pauze mai lungi şi mai frecvente decât de obicei.
Menţine gestul, capul şi buzele nemişcate pe durata pauzei.
Când nu vorbeşti, ţine-ţi braţele fie pe lângă corp, fie paralel cu solul.
Foloseşte vocea de conexiune pentru relaţii şi vocea credibilă pentru afaceri.
Utilizează o articulare şi o ritmare clară a cuvintelor - o cadenţă calmă.
Foloseşte o pauză scurtă între segmentele afirmaţiilor şi o pauză mai lungă la finalul fiecărei declaraţii.

Cum să elimini pauza verbală

Pauzele auditive ca ah, ăăă şi ştii îţi fac mesajul neclar şi îţi reduc credibilitatea.
Continuă să respiri. Menţine respiraţia abdominală naturală.
Umple tăcerea cu un gest şi/sau un zâmbet.
Foloseşte propoziţii mai scurte.
Elimină motivele pentru care apar pauze auditive, ce includ lipsa familiarităţii cu subiectul, disconfortul legat de tăcere, nervozitatea sau obişnuinţa.
Exersează dinainte. Înregistrează-te şi ascultă-te, pentru a detecta cuvintele sau sunetele pe care le preferi pentru a umple pauzele verbale.

Cum să creezi un tipar vocal credibil

Foloseşte articularea şi ritmarea clară a cuvintelor.
Menţine o cadenţă calmă.
Păstrează un sunet uniform până la finalul frazei sau al propoziţiei. Coboară uşor bărbia în timp ce sfârşeşti fiecare propoziţie.
Foloseşte pauze scurte între secţiunile fiecărei propoziţii (acolo unde ar fi pusă virgula) şi pauze mai lungi la finalul fiecărei afirmaţii (acolo unde ar fi pus punctul).
Pe durata fiecărei pauze, respiră. Inspiră complet, umplând abdomenul cu aer, păstrându-ţi capul şi buzele perfect nemişcate.
Pentru a accentua ideea esenţială, menţine un contact vizual direct mai lung decât cel normal. Limitează-ţi frecvenţa clipirilor, dar nu privi fix.
Dacă mesajul este deschis discuţiei şi vrei să-i accentuezi importanţa, foloseşte un gest oblic larg cu palma. Dacă nu este deschis negocierii, foloseşte gestul cu palma în jos.
Dacă stai în picioare, sprijină-ţi greutatea pe ambele picioare. Postura este dreaptă.
Dacă stai jos, centrează-ţi greutatea pe oasele şezutului şi aşează-te pe prima până la a doua treime a scaunului.

Cum să creezi un tipar vocal de conexiune

Foloseşte o articulare şi o ritmare clară a cuvintelor. Menţine un tipar calm, ritmic care oscilează.
Termină fiecare afirmaţie ridicând vocea - asemenea unui semn de întrebare. Ridică-ţi bărbia cu aproximativ 2,5 cm în timp ce îţi termini propoziţia.
Clatină-ţi uşor capul, pe măsură ce vocea ta urcă şi coboară într-un tipar ritmic.
Foloseşte pauze scurte între secţiunile fiecărei afirmaţii şi o pauză mai lungă la sfârşitul fiecărei declaraţii.
Respiră pe durata pauzei. Corpul şi capul se pot mişca.
Foloseşte gesturi de relaţionare.
Realizează o conexiune prin intermediul contactului vizual natural, întâmplător. A-ţi întoarce privirea în altă parte din când în când este un lucru normal.
Oglindeşte şi armonizează-te cu comportamentele ascultătorului, pentru a stabili raportul.
Evită parafrazarea, de vreme ce cuvintele diferite au adesea sensuri diferite.
Dacă stai în picioare, greutatea nu trebuie să se sprijine egal pe ambele picioare. Dacă stai jos, spatele îţi poate atinge spătarul scaunului sau poţi sta uşor descentrat.

Cum să te descurci cu un perturbator

Menţine o respiraţie abdominală naturală.
Mai întâi, încearcă să ignori - uneori, neacordarea de atenţie va duce la încetarea comportamentului perturbator.
Dacă respectivul comportament persistă, reaminteşte verbal. De pildă: „Vă rog să păstraţi întrebările pentru sesiunea de întrebări şi răspunsuri. “Foloseşte gestul cu palma în jos.
Foloseşte tiparul vocal credibil - tonul uniform coboară către sfârşitul frazei.
Dacă persistă comportamentul, priveşte în partea opusă publicului (întoarce privirea de la el) şi foloseşte nonverbal gestul aşteptării în direcţia perturbatorului. Gestul aşteptării este următorul:
Mişcă braţul cel mai apropiat de perturbator direct în jos, pe lângă corp.
Îndoaie lent braţul de la cot pentru a ridica antebraţul la circa 30 grade de corp.
Cu palma în jos, ridică uşor încheietura mâinii pentru ai expune vârfurile degetelor.
Menţine acest gest în timp ce îţi continui prezentarea. Nu renunţa la el până ce comportamentul nu a încetat pentru o vreme.
Nu stabili contactul vizual cu perturbatorul. Menţine-ţi privirea asupra restului audienţei.
Ţine greutatea centrată egal pe şolduri, indiferent că te mişti sau nu.
Atunci când nu vorbeşti, ţine-ţi braţele fie pe lângă corp, fie paralel cu solul.

Cum să-ţi foloseşti postura pentru a arăta că ai încredere în alţii

Spatele drept pentru a crea o poziţie dreaptă.
Umerii drepţi în raport cu coloana vertebrală şi cu spatele; nu te cocoşa.
Capul în poziţie corectă deasupra umerilor şi a gâtului.
Bărbia paralelă cu solul.
Ochii deschişi şi focalizaţi în direcţia în care mergi.
Greutatea sprijinită egal pe ambele membre, dacă stai în picioare.
Mers ferm şi lin, dacă mergi.
Respiraţie abdominală stabilă, cu mişcări line.
Trei poziţii ale antebraţelor: la înălţimea taliei în faţa corpului, ambele braţe pe lângă corp sau o combinaţie (un braţ pe lângă corp şi celălalt antebraţ la nivelul taliei, paralel cu solul).

Cum să-i motivezi pe alţii

Menţine o respiraţie abdominală naturală.
înţelege şi foloseşte modalităţile senzoriale preferate ale oamenilor: vizuale, auditive, kinestezice/tactile.
Foloseşte mai mult contactul vizual decât în mod obişnuit.
Zâmbeşte.
Foloseşte un gest cu palma în sus, pentru a cere informaţii sau pentru a exprima o cerere.
Foloseşte un gest cu palma într-o parte pentru a sublinia ideile esenţiale.
Foloseşte palma orientată în jos pentru a desemna sarcini.
Atunci când nu gesticulezi, ţine-ţi braţele fie pe lângă corp, fie paralel cu solul.
Foloseşte vocea de conexiune pentru relaţii şi vocea credibilă pentru afaceri.
Foloseşte o pauză scurtă între segmentele afirmaţiilor şi o pauză mai lungă la finalul fiecărei declaraţii.
Foloseşte laude sincere pentru munca bine făcută.

Cum să temperezi o situaţie tensionată

Menţine o respiraţie abdominală stabilă.
Ascultă. Priveşte în jos şi dă din cap pentru a indica faptul că asculţi.
Foloseşte mai puţin contactul vizual pe durata momentelor tensionate şi mai mult pe durata momentelor de relaxare. Contactul vizual direct poate să inflameze o situaţie.
Foloseşte un înlocuitor vizual ca element neutru. Deţinerea unui element vizual la care să priveşti pe durata situaţiei tensionate permite îndreptarea contactului vizual în altă direcţie decât spre ochii celui care vorbeşte.
Foloseşte cuvintele celeilalte persoane. Nu parafraza.
Vorbeşte despre eveniment la persoana a treia. Foloseşte pronumele el/ea sau situaţia.
Vorbeşte la persoana întâi despre relaţie.
Ţine braţele pe lângă corp sau paralel cu solul.
Vorbeşte doar când izbucnirea a luat sfârşit, fapt indicat de o schimbare în respiraţia celeilalte persoane.
înţelege şi foloseşte modalităţile senzoriale preferate ale celeilalte persoane: vizuale, auditive, kinestezice/tactile.
Foloseşte gesturi oblice ale palmei pentru a indica faptul că situaţia este serioasă.
Foloseşte gesturi cu palma deschisă în sus, pentru a cere informaţii.
Poziţionează-ţi corpul la un unghi de 90 grade faţă de cealaltă persoană - nu faţă în faţă sau de partea cealaltă a biroului/masei.
Foloseşte tiparul vocal credibil pentru a vorbi despre eveniment şi a păstra controlul.
Foloseşte tiparul vocal de conexiune pentru a vorbi atunci când te uiţi la persoană şi când este recâştigat controlul situaţiei.
Foloseşte o articulare şi o ritmare clară a cuvintelor - o cadenţă calmă.
Utilizează o pauză scurtă între segmentele afirmaţiilor şi o pauză mai lungă la finalul fiecărei declaraţii.

Cum să-i ceri nonverbal cuiva să încetinească ritmul sau să aştepte

Asigură-te că-ţi sprijini greutatea pe ambele picioare.
Respiră adânc din zona abdominală pentru a alimenta creierul cu oxigen.
Întoarce-ţi umerii şi/sau picioarele dintre vorbitor.
Pentru a crea cu mâna gestul de aşteptare:
Îndoaie lent cotul - în sus, cam la 30 grade de corp.
Cu palma orientată în jos, ridică-ţi uşor încheietura mâinii, cât să-ţi expui vârful degetelor.
Menţine gestul imobil în acea poziţie, până când mintea ta are o şansă de a ajunge din urmă cealaltă persoană şi gândurile tale se limpezesc.

Cum să comunici o ştire proastă şi să supravieţuieşti

Păstrează o respiraţie abdominală stabilă.
Adu cu tine un înlocuitor vizual pentru veştile proaste.
Limitează contactul vizual atunci când prezinţi vestea proastă. Foloseşte contactul vizual pentru construirea relaţiilor.
Utilizează un tipar vocal credibil, pentru a vorbi despre vestea proastă şi a păstra controlul.
Foloseşte un tipar vocal de conexiune pentru a vorbi despre relaţie.
Articularea şi ritmarea clară a cuvintelor - o cadenţă calmă.
Pauză scurtă între segmentele afirmaţiei şi o pauză mai lungă la finalul fiecărei afirmaţii.
Foloseşte cuvintele persoanei. Nu parafraza.
Vorbeşte doar atunci când persoanele îşi revin după auzirea veştii proaste, fapt indicat de o schimbare în respiraţia lor.
Vorbeşte la persoana a treia despre vestea proastă, cum ar fi vestea proastă, nu vestea ta proastă.
Ţine-ţi braţele pe lângă corp sau paralel cu solul atunci când stai în picioare.
Nu rezema coatele pe masă dacă te aşezi.
Foloseşte gesturi laterale ale palmei, pentru a indica seriozitate.
Foloseşte gesturi cu palma în jos, pentru a indica faptul că nu eşti deschis la negociere.
Foloseşte palma deschisă în sus, pentru a cere mai multe informaţii şi a construi o relaţie personală.
Poziţionează-ţi trupul la 90 de grade, nu faţă în faţă sau de cealaltă parte a unui birou.





INFORMATII-CHEIE ŞI REFERINŢE






Capitolul 8. Cum sună semnalele. Vocea

Aspectele nonverbale din spatele vocii, inclusiv respiraţia, sunt cea mai bună oportunitate de a genera influenţă, încredere şi siguranţă într-o relaţie de afaceri. Majoritatea oamenilor au o înţelegere similară a ceea ce ar trebui să fie tonurile, volumele şi alte elemente nonverbale ale vorbirii. Componentele nonverbale comune ale vocii includ:

Tonul: cald, rece, plictisit, optimist.
Înălţimea sunetului: monotonă, scăzută, ascuţită, terminându-se în sus sau în jos.
Accentuarea: prea multă, prea puţină, unde este plasată.
Volumul: prea mare, prea mic, potrivit, forţat.
Viteza: ritmare, tempo, cadenţă.
Cultura: accent, pronunţări, jargon, clişee verbale.
Emoţia: fericire, tristeţe, teamă, emoţie, agitaţie.
Expresiile faciale: zâmbet, maxilar încleştat.
Claritatea: mormăit, bâlbâit, enunţare.
Pauza: producerea zgomotelor pe durata pauzei, tăcere, durată.
Respiraţia: superficială, rapidă, confortabilă, forţată, ezitantă.
Desigur, aceasta este doar o listă parţială a tuturor modalităţilor în care îţi poţi modifica vocea.








 